老夫子 - 維基百科，自由嘅百科全書

# 老夫子

### 出自維基百科，自由嘅百科全書

老夫子係一套係華人地區好出名嘅漫畫。

原本嘅老夫子漫畫係喺1937年至1943年之間由朋弟原創，而且刊登喺北京、天津一帶嘅報紙上面，喺嗰啲地方好流行，亦曾經喺1940年嗰陣刊印單行本。

由1962年起，王澤[1]開始喺香港出版《老夫子》。王澤嘅老夫子漫畫裏面有呢啲主要角色：老夫子、大番薯、秦先生、老趙、陳小姐。王澤嘅「老夫子」同朋弟嘅好相似，但係，王澤畫嘅老夫子亦加入唔少佢嘅個人風格同創意。

王澤畫嘅《老夫子》出版之後，大受歡迎，老夫子同其他啲主要角色亦成為今日華人所熟識、家傳戶曉嘅漫畫人物。

## [編輯] 內容特色

王澤嘅老夫子漫畫裏面嘅角色有時會反映嗰陣時嘅社會近況，包括喺街上面嘅乞兒、政府高官到演員或者古代武士。有時情節會發生喺啲古怪嘅場景入面，好似遇到外國人、撞鬼、去到未來世界。

當老夫子漫畫為讀者帶嚟幽默嘅同時，佢反映咗當時社會環境（特別喺 1960－1980年代）嘅轉變。內容有時會帶出近期嘅社會問題，好似貧富懸殊、偷嘢、黑社會等等。佢嘅漫畫有時亦會嘲諷時裝、搖滾樂呢啲嘅藝術。（有時係漫畫入面嘅老夫子會「教訓」個啲著得「不倫不類」嘅人。）

喺一啲罕見嘅情況下，老夫子漫畫會好嚴肅咁表達對 1960 －1980年代間香港喺政治上嘅轉變同埋意見，佢亦都會批評喺思想上過度親西方嘅中國人。而喺1984年簽署嘅中英聯合聲明亦都成為其中一個主題。由80年代尾至90年代初更加有部份漫畫角色喺漫畫中表現出對九七回歸嘅恐懼。有部分結尾內容更加直接或者間接抨擊中國政府。

## [編輯] 原創嘅問題

王澤嘅「老夫子」唔單只個名同朋弟嘅相似，兩個老夫子嘅外形、性格亦都幾乎一樣，兩者都係著住一模一樣嘅長衫馬掛，而「大番薯」又同「老白薯」好似。

王澤一路都聲稱老夫子係佢「原創」嘅。而老夫子漫畫嘅版權依家係由王家禧長子王澤所創立嘅「WangZ Inc」擁有。2001年，作家馮驥才發表咗文章同埋書本，指王澤四十年嚟唔單只一直都侵犯版權，仲利用埋內地同香港嘅通訊唔方便，將朋弟嘅創作據為己有。

馮驥才指出，朋弟嘅《老夫子》有一千二百幅，而王澤嘅有萬多篇。有人反指，朋弟作品有「文人漫畫」嘅色彩，香港《老夫子》內容加入唔香港地方色彩嘅古仔，冇「文人氣」嘅「市井正義」[2]。

## [編輯] 其他媒體中嘅老夫子

### [編輯] 電影

老夫子漫畫曾經拍做廣東話同普通話嘅卡通電影，其中一部更加用埋電腦繪圖技術，同真實嘅演員一齊「演出」。

有好多香港出名嘅明星都有參與有關演出：

演員：雪妮、高魯泉、沈殿霞、矮冬瓜、紅薇、陳寶珠、薛家燕、西瓜刨、朱由高、羅蘭、李菁、劉陸華、芬妮、謝霆鋒、張柏芝

配音演員：曾志偉、杜汶澤、余宜發、利嘉兒、楊天經

#### [編輯] 老夫子電影一覽

（按時間排序）（注意呢個係非官方譯名）

1. 老夫子 黑白片（1965年8月3日）
2. 老夫子 和大番薯 黑白片（1965年5月10日）
3. 老夫子三救傻瓜明 黑白片(1966年7月13日)
4. 老夫子（1975年3月8日）
5. 我是老夫子（1976年10月2日）
6. 老夫子奇趣歷險（1978年11月18日）
7. 彩色老夫子 卡通（1981年7月16日）
8. 老夫子《水虎傳》 卡通（1982年7月10日）
9. 山T老夫子 卡通（1983年8月4日）
10. 老夫子2001（2001年4月5日）
11. 老夫子：難以致信的寵物偵探 卡通（2003年12月20日）
12. 無敵老夫子新傳：少林偵探社 （2005年）

## [編輯] 外部連結

- 老夫子英文官方網站
- 老夫子中文官方網站
- 誰是《老夫子》的原創者？（爭鳴錄）
- 圖：誰是真正的“老夫子”
- 剽竊《老夫子》長達四十年 馮驥才為朋弟伸冤
- 老夫子 相片集

## [編輯] 註

1. ↑ 原名王家禧，王澤其實係王家禧長子個名，但係王家禧又將呢個名改做自己嘅筆名
2. ↑ 原創之謎 老夫子身世耐人尋味

由 "http://zh-yue.wikipedia.org../../../%E8%80%81/%E5%A4%AB/%E5%AD%90/%E8%80%81%E5%A4%AB%E5%AD%90.html" 接收

分類: 香港漫畫 | 香港文化

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文