黑社會 (電影) - 維基百科，自由嘅百科全書

# 黑社會 (電影)

### 出自維基百科，自由嘅百科全書

《黑社會》係喺2005年出品嘅香港電影之一，哩套戲亦係喺康城影展參加過競賽嘅作品。續集係《黑社會２：以和為貴》。

哩張係經過重新組合嘅《黑社會》電影介紹圖片

## [編輯] 電影資料

### [編輯] 制作

出品機構：

- 中國星電影有限公司
- 銀河映像（香港）有限公司
- 一百年電影有限公司

出品人：羅守耀、向華強

監製：羅守耀、杜琪峰

導演：杜琪峰、羅永昌（執行導演）

編劇：游乃海、葉天成

主演：任達華、梁家輝、古天樂、張家輝、林雪、張兆輝、林家棟、王天林、譚炳文、邵美琪、姜大衛……等。

### [編輯] 劇情大綱

掃興注意：下面有概要同／或結局細節。

故事嘅背景係講述香港黑社會一啲內部爭鬥嘅事情，當中圍繞住好多唔同嘅人，關係亦千絲萬縷，所以角色人數亦特別多；而且當中混雜好多黑社會嘅背語（即係暗示語）同埋所謂家法嘅場面，令到套戲嘅真實感覺更強。

幫會「和聯勝」每兩年就要再選一個新嘅辦事人（最高統帥），今年又係選舉嘅時候，有兩個最有實力嘅地區老大企出嚟參選，佢哋為咗哩次選舉各自招兵買馬，四出拉隴社團叔父同埋其他地區嘅話事人支持。同一時間，警方已經嚴密監視哩次幫會選舉嘅動靜，知道當中一定會有問題發生。

阿樂係幫會喺佐敦區嘅話事人，為人內冷外熱，係一個冷靜溫和嘅人，不過如果招惹到佢嘅話，可以心狠手辣到得人驚，有一個好愛o錫嘅仔；大D就係荃灣嘅渣FIT人，聲大氣粗，外內都係一樣咁冷酷無情，邊個得罪佢嘅話就預咗冇好下場，佢老婆主要就幫佢手睇住盤生意。

幫會班叔父之中，除咗寸爆同一兩個叔父之外，其餘嘅人都傾向選阿樂，而輩份最高嘅叔父鄧伯亦企喺阿樂嗰邊，所以喺叔父輩嘅投票之中，阿樂以大票數勝出，當選為下一任嘅「和聯勝」龍頭大哥。不過幫會龍頭一定要有龍頭棍嚟做信物，龍頭棍就係幫會嘅團結象徵，每一任龍頭大哥都好好咁保管，如果唔係的話幫會好可能出現混亂。鄧伯叫阿樂去搵現任幫會龍頭吹雞攞支棍準備接任，但係俾大D截糊搵咗吹雞，仲恐嚇佢唔好交支龍頭棍出嚟；吹雞兩頭唔到岸，唯有叫手下四眼明去廣州攞返支棍之後收埋唔好拎出嚟，睇定個形勢再算。

吹雞去酒樓見大D，勸佢唔好搞事，大D於是發難要打佢；同一時間，警方正式大舉出動，仲拉咗「和聯勝」一眾大哥返差館問話，包括鄧伯、阿樂同埋大D，而吹雞就喺俾警察拘捕嘅時候，為咗唔想俾大D追打而衝咗出馬路，俾橫過嘅車輾到重傷。

一班大哥被困喺差館嘅羈留所度，總督察許SIR就搵咗三個叔父傾計，要佢哋平息阿樂同大D之間嘅不和，唔想江湖多事；當阿寸爆入去羈留室勸大D，大D居然揚言要搞個「新和聯勝」嚟同將會由阿樂掌旗嘅「和聯勝」抗衡；後來警方再安排鄧伯入去同大D傾，希望搵個大嘅可以拆掂單嘢，點知大D直認不諱話想另起爐灶，仲即場同鄧伯反面，正式向阿樂宣戰。

另一邊廂，阿樂嘅軍師師爺蘇同埋得力助手大頭一齊搵返俾人綁咗去嘅四眼明， 仲搵返支龍頭棍，於是大頭就帶住支棍走先，師爺蘇就留低應付殺到嚟嘅公安。大頭拎住碌龍頭棍搭跨境貨車返香港，而東莞仔就受咗老大命令聯同大D嘅頭號馬仔一齊去兜截大頭；路上個貨車司機藉詞去廁所停低車走咗去，大頭覺得唔對路，即刻落車逃走，點知都俾東莞仔追到，仲打咗大頭一身要佢交支龍頭棍出嚟；後來東莞仔個老大再打電話話大頭先係自己人，叫東莞仔拎返支龍頭棍返去交俾幫會殺手飛機，再轉交俾阿樂嘅手下火牛。

當東莞仔保住支龍頭棍正在駕車返市區嘅途中，Jimmy 仔喺後面跟住想幫阿樂拎返支棍，東莞仔誤會以為佢係大D嘅人，叫飛機出嚟阻止佢嘅跟蹤，但其實Jimmy仔只係想幫佢老大龍根報仇，因為龍根喺選舉上面左右不定，最後俾大D糟質到不似人形。正當飛機接過龍頭棍想搵火牛嘅時候，原來一早已經有人喺度恭候，而落車嘅正係大D嘅頭馬長毛，佢哋挾持咗火牛，要飛機交支龍頭棍出嚟；當飛機一夫當關想救火牛之際，Jimmy仔從後出現，兩個夾手夾腳打走班打手救走火牛，不過飛機就俾人斬到重傷要入醫院。因為傳送龍頭棍有功，後來支棍交到阿樂手上之後，阿樂就認咗Jimmy仔，東莞仔，師爺蘇，大頭，飛機哩幾個立功嘅功臣做契仔。

阿樂仲喺羈留室嘅時候，知道重傷嘅吹雞為咗脫罪想爆大D嘅罪証俾警方，覺得哩個係拉隴大D嘅好機會，於是搵人搞掂咗吹雞，而阿樂喺放咗出去之後仲幫手保釋埋大D；喺架車度，兩個人終於傾掂數以後有錢齊齊搵，喺關二哥面前重新斬雞頭燒黃紙再次結義，從此阿樂同大D就携手合作，仲聯手殺死尖沙咀最大勢力嘅老大恐龍，正式搶埋尖沙咀嘅生意。

一日，阿樂同個仔約埋大D兩公婆去郊遊釣魚，傾傾吓大D提出新意見，但係哩個意見就令到阿樂好唔滿意，跟住發難將大D兩公婆殺死，埋咗兩條屍之後就驅車離開……

### [編輯] 主要出場人物同埋演出者

- 林懷樂（阿樂）：任達華
- 大D：梁家輝
- Jimmy仔：古天樂
- 飛機：張家輝
- 大頭：林雪
- 師爺蘇：張兆輝
- 東莞仔：林家棟
- 雷太（大D老婆）：邵美琪
- 許SIR：姜大衛
- 鄧威（鄧伯）：王天林
- 徐添（寸爆）：譚炳文

由 "http://zh-yue.wikipedia.org../../../%E9%BB%91/%E7%A4%BE/%E6%9C%83/%E9%BB%91%E7%A4%BE%E6%9C%83_%28%E9%9B%BB%E5%BD%B1%29.html" 接收

分類: 香港電影

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- Français
- Svenska
- 中文