舞龍 - 維基百科，自由嘅百科全書

# 舞龍

### 出自維基百科，自由嘅百科全書

舞龍係起源於中國既傳統舞蹈。舞龍同舞獅，古時係嚮一年中既大型節慶裏面節目之一。隨住華人移民到世界各地，而家舞龍呢個文化，已經遍及中國、台灣、香港、東南亞，以及歐美、澳紐各個華人集中既地區，成為中華文化既一個標誌。

## [編輯] 意義

龍，係中國既圖騰，龍代表咗中華民族，代表咗神州大地。龍係中國皇帝既象徵。

作為一個中華民族引以為傲既標誌，龍圖騰既存在產生咗舞龍既文化。龍本身作為一個神秘而又傳奇既動物，可以嚮天上飛、水中游。傳說中就有海龍王掌管雷雨。中國人就依照佢地既想像力，創造出舞龍既各種動作。

嚮中國文化而言，舞龍帶有吉祥、興旺、太平、繁榮既意思。中國係農業國家，農民往往由於龍同天氣既關係，以拜祭、舞龍祈求有利耕種既天氣。

## [編輯] 傳統

### [編輯] 點睛

舞龍既傳統包括咗一個點睛既儀式。古代既點睛係尊請皇帝黎，以紅沙點龍睛，意謂賦予光明，賦予力量。係民間，則由識武術者，嚮表演一套武功之後點睛。點睛者，武術一個比一個高超，故而點出之睛亦愈見渾圓。所以古代點睛之處，往往係武林高手會集之處。

現代既點睛儀式已經從古時演化，變由當地政府或組織最高代表出任呢個榮譽。

### [編輯] 音樂

鼓、鈸、鑼都係舞龍既配樂樂器，提供音樂效果同埋節奏，並且有指揮作用。

鼓樂既風格，亦因地區、社會階層（民間、朝庭）之分亦有別。

### [編輯] 其他

傳統黎講，舞過一次既龍稱為老龍。農村既地方，都會將老龍保存，翌年又拿出另一條新龍黎舞。積聚落黎龍身會被聯起，成為一條成百人既長龍。

舞龍的同時，龍身旁邊會有魚同舞。

## [編輯] 風格

### [編輯] 南龍

南龍，故名思議，係江南一帶發展出黎既舞龍形式。

南龍既龍身比較重，龍頭係成條龍最重既部份。南龍既風格係有氣勢。因為佢既重量，所以動作上黎講，唔似北龍咁注重花巧，而係注重體力。

引南龍既係一顆龍珠一個人，而加上龍身，通常就有十個人左右，龍身大約長九米。由於南龍唔要求靈活，所以，龍身可以係二十米、百米，甚至有千米長龍。龍頭大細，亦因應龍身長短而改變。

嚮製作上，南龍比較傳統，龍頭都係用竹紙紮。傳統既龍身花紋係同布縫上去，而比賽龍既龍身花紋，為求輕巧，都係嚮布上畫出黎既。而家大部份都係採用畫上去既方法，甚至係電腦配合縫出黎。

南龍既動作，通常有盤圈、S彎、龍頭越過龍身等等。

### [編輯] 北龍

北龍係江北一帶發展出黎既風格。

以龍身黎講，北龍龍頭比較細同輕巧，用料可以係傳統既紙紮，或者比較新穎既用輕身既膠質，以便作出多花款既動作，譬如：左右翻騰等等。有別於南龍，北龍既動作範圍細好多，故而所要求既體力亦相對降低。

北龍既動作，通常都適宜嚮漆黑環境中進行。亦因為咁樣，製作北龍既物料都係會螢光。

目前，北龍係世界上比較流行。係中國、香港、馬來西亞、星加坡等地方，都經常舉辦舞龍既龍藝賽事同表演。

## [編輯] 發展

- 美國拉斯維加斯馬戲團Cirque du Soleil既演出Dralion，就有龍獅作為主角，係西方人對東方文化傳譯既一個例子。

- 在美國、加拿大、英國、澳洲等地既中國城，舞龍已經成為例行節目之一。

由 "http://zh-yue.wikipedia.org../../../%E8%88%9E/%E9%BE%8D/_/%E8%88%9E%E9%BE%8D.html" 接收

分類: 中國文化 | 文化傳統

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- Nederlands
- 中文