足智彩 - 維基百科，自由嘅百科全書

# 足智彩

### 出自維基百科，自由嘅百科全書

足智彩係依家香港唯一嘅合法賭波途徑，佢係由《香港賽馬會》（Hong Kong Jockey Club）轄下嘅《香港馬會足球博彩有限公司》（HKJC Football Betting Limited）做莊，接受足球賽果競猜嘅投注。

投注除咗喺馬會投注站落注，亦可以用電話或者上網落注，甚至可以用馬會提供嘅投注直駁機落注。

## [編輯] 足智彩（玩法及簡介）

跟據《香港馬會足球博彩有限公司》（以下簡稱「馬會」）至０６年１０月為止嘅公佈，足球投注（足智彩）嘅玩法有以下咁多種：

### [編輯] 主客和 (HAD)

- 可以過關咁買，最多過八關；有啲特定嘅場次設中場同埋／或者即場投注。（中場或即場投注暫時只有電視直播嘅賽事先有提供）

  又稱為「歐洲盤」或者叫「標準盤」。玩法係要買中賽事嘅勝出隊伍，或者和局。彩金係按賠率嚟計算。

### [編輯] 半場主客和 (FHAD)

- 可以過關咁買，最多過八關；特定嘅場次先有開售。（暫時只係提供有電視直播嘅賽事）

  同主客和嘅玩法一樣，不過係要買中喺上半場完場連埋補時入面嘅主隊領先、客隊領先或者暫時和局。彩金係按賠率嚟計算。

### [編輯] 讓球主客和／讓球 (HHAD/HDC)

- 設過關，最多可以過八關。

  因應隊伍嘅強弱情況而開出讓幾多球作為盤口，分「讓球主客和」同埋「讓球」（俗稱「亞洲盤」），兩樣都係以馬會公佈嘅讓球盤口作為讓球嘅準則，盤口嘅叫法係「讓幾多球」同埋「受讓幾多球」。彩金係按賠率嚟計算。
  讓球主客和，係要買中喺讓球整數下賽事嘅勝方或和局而派彩；以下面嘅模擬盤口為例：
    強隊（－１）　對　弱隊（＋１），即係強隊讓咗一球俾弱隊，假若最後賽果係１：０強隊贏，喺強隊要減一球嚟讓人嘅情況之下，賽果就會設定做０：０，因此一定要押注和局先至有彩金，唔係就輸，如此類推。
  讓球（亞洲盤）就冇得買和局，只可以買主隊或者客隊贏，盤口亦唔一定係整數。若果計算過讓球盤口嘅結果出現和局，投注嘅金額係可以退回部份或者全數，行內稱之為「走盤」。以下面嘅模擬盤口為例：
    強隊（－０／０．５）　對　弱隊（＋０／０．５），即係話強隊要讓零球同埋半球俾弱隊（術語叫「讓平半」，如此類推；「平」即係平手），因為其中有兩個讓球盤口出現，所以個投注金額就會一分為二。假若個原本賽果係０：０和局，強隊要減零即仍然係和局，咁一半投注嘅錢就可以走盤，而另外一半盤要減半球嚟計，因為入球數係冇半球，只係想攞個中位數嚟做指標，咁弱隊加半球已經係超越咗零嘅正數，故此會當成弱隊勝出；用以上哩個例子，如果用兩百元買弱隊贏嘅話，咁一百元就會退返唔駛輸，另外一百元就會乘以弱隊嘅賠率嚟收派彩；而如果原本賽果係弱隊贏０：１或更多嘅話，咁直頭可以收哂兩個盤嘅派彩，即係買幾多乘幾多；如此類推。

### [編輯] 總入球 (TTG)

- 設過關，最多可以過八關。

  要買中全場賽事裡面雙方總共嘅入球數字，由「零球」至到「七球或以上」一共有八項選擇。彩金按賠率計算。

### [編輯] 波膽 (CRS)

- 設過關，最多可以過六關；某啲特定嘅場次會設中場同埋／或者即場投注。（中場或即場投注暫時只有電視直播嘅賽事先有提供）

  要買中全場賽事裡面，雙方嘅正確入球比數係幾多比幾多。暫時係有卅一個選擇，包括十三項主隊勝嘅結果，五個和局嘅結果，同埋十三項客隊勝嘅結果。彩金按賠率計算。

### [編輯] 半全場 (HaFu)

- 設過關，最多可以過六關。

  要買上半場嘅主客和，以及全場嘅主客和，總共會有九項選擇，彩金按賠率計算。
  舉個例：場波嘅上半場係和局，但係全場結果就主隊贏咗，咁就要買「上半場和，全場主」（又可簡單啲叫「和主」）先至贏錢；如此類推。

### [編輯] 入球大小 (HiLo)

- 設過關，最多可以過八關；某啲特定嘅場次會設中場投注。（中場投注暫時只有電視直播嘅賽事先有提供）

  會設個中位數嚟釐訂入球數係大定係細；馬會喺球賽開波前預設嘅中位數就係2.5球，即係全場總入球嘅數目係兩球或以下的話咁就係細（小），總入球如果係三球或以上就係大，如此類推。有時遇到一啲強弱懸殊嘅對賽，或者研究過隊伍過往嘅得失球多與少，甚至有其它特別因素出現嘅話，咁中位數就會因應情況而有所調整。
  至於中場入球大小都係買全場嘅大小，但就只有喺中場休息時嘅十五分鐘先會開售，個中位數亦會因應上半場有冇入球同埋入咗幾多球嚟再重新釐訂。彩金按賠率計算。

### [編輯] 入球單雙 (OOE)

- 設過關，最多可以過八關。

  以入球嘅總數嚟投注單數或者雙數。如果嗰場賽事係冇入過波，咁結果係０，就視佢為雙數。彩金按賠率計算。

### [編輯] 首名入球 (FGS)

- 設過關，最多可以過六關；只有某一啲特定嘅場次先有得買（多數係有電視直播，同埋係熱門球隊嘅賽事）。

  要買中賽事裡面最先入波嘅攻方球員。投注選擇大致可以分為以下三個類別：

1. 名單裡嘅球員：馬會提供嗰場對賽球隊嘅主隊同埋客隊球員名單，多數係會按前鋒中場及後防哩個次序嚟編號，而 1 字頭就係主隊嘅球員（例如 101，多數係主隊嘅前鋒，如此類推），2 字頭就係作客隊嘅球員。留意，編排時係唔會知道嗰場波嘅球員係唔係正副選抑或唔喺出場陣容之中。
2. 名單以外嘅球員：因為馬會提供嘅球員名單有限，唔喺選擇裡面嘅球員會被歸入做「主其他」或者「客其他」。
3. 冇首名入球：如果嗰場賽事冇人入波，或者淨係得烏龍球，就計為「無首名入球」。

  一定要買中以上嘅選擇先至有得派彩。如果揀中嘅球員並冇出場，或者攻入咗第一個波之後先出場，又或者未有首名入球嘅時候賽事話要腰斬，咁就可以得到退款。唔理揀嗰個球員係正選定係後備換入而最終雙方都冇入波，或者喺入第一個波之前就俾人換離場，就係當輸。彩金按賠率計算。
  註：因為馬會多數係跟據嗰隊波一貫嘅出場主力而編排球員名單，但如果馬會提早收到嗰日嘅出場陣容，（哩度用足球員雲尼斯杜萊嚟舉個例）發現原來 101 號嘅雲佬嗰日係冇喺出場陣容之中，咁佢首名入球裡面個名就會被剔除，101 哩個編號就會變成冇效；開頭買咗佢嘅投注者係會獲得退款。

### [編輯] 套餐主客和 (Section HAD)

- 按主客和嘅賠率嚟派彩，另外再加過哂咁多關嘅額外獎金（暫時停售，直另行通知）。

  以馬會指定嘅八場賽事嚟互穿主客和過關，玩法同主客和過關一樣，但係就一定要全數過哂關（即係只有八串一），一條飛亦都唔可以複式咁落注，想要多個選擇就要分開嚟買。過關嘅人除咗可以贏到咁多關賠率同投注額相乘之外，仲可以贏埋特設嘅額外彩金。（可參考上面嘅「主客和」）。

### [編輯] 六寶半全場 (6HaFu)

- 同中同分彩池嘅派彩形式，設多寶獎同埋安慰獎。

  以馬會指定嘅六場賽事嚟互穿半全場過關，玩法同半全場過關一樣，可以複式咁買（可參考上面「半全場」）。過到五關半都有安慰獎派彩。如果之前冇人中，彩池會繼續滾落下一口嘅六寶半全場。

### [編輯] 孖寶半全膽 (Double HaFu Score)

- 同中同分彩池嘅派彩形式，設有多寶獎。

  以馬會指定嘅兩場賽事嚟互穿波膽同半全場混合嘅過關，投注者係要買中頭關嘅上半場同埋全場嘅正確比數分別係幾多比幾多，加埋尾關嘅上半場同全場正確比數係幾多比幾多（可參考上面「波膽」）。如果之前冇人中，彩池會繼續滾落下一口嘅孖寶半全膽。

### [編輯] 注意事項

1. 到投注站自己劃飛嘅時候，會睇到主隊係會用 "1" 嚟代表，而客隊會用 "2"，打和就會用 "X" 嚟代表。
2. 馬會已經增設咗「混合過關」，有一啲投注方式係可以互相串連嚟過關；例如可以：三串一，頭關揀主客和，次關揀波膽，三關揀首名入球，如此類推。暫時只有經電話投注或者網上投注兩個途徑嚟買混合過關。要留意，同一場賽事係唔可以同時選擇兩種投注方式，即係話買第一關第一場想要主客和，第二關又係要第一場，但係想要波膽……哩啲並唔係叫過關，千萬唔好誤會而走去同投注服務員理論。
3. 所有嘅投注只會計算場賽事喺九十分鐘法定時間連埋補時裡面嘅結果，加時或者最後要互射十二碼分勝負……等哩啲係唔計嘅。
4. 如果場波遇到突發事件而腰斬咗，咁派彩嘅安排就要等馬會公佈為準。如果係投注咗半場主客和，只要賽事唔係喺上半場完場前腰斬，咁唔理下半場有冇繼續踢都可以獲得派彩。
5. 所有嘅投注方式同埋彩池嘅最低投注額，係會跟據馬會嘅唔同投注渠道而有所唔同，唯獨馬會設定讓球（亞洲盤）嘅最低投注額暫時係港幣$200-。另外，唔理最低投注額係幾多，都可以用單注、複式或者過關形式嚟令到投注總和達到最低注額嘅要求。用讓球做例：若果投注過關３串７（三關七注飛），每關揀一個選擇咁計，係可以用每注 $30- 嚟投注，得出嚟嘅總注額將會係 $210-，咁就可以達到讓球最低注額 $200- 嘅規定，如此類推。
6. 投注「六寶半全場」同埋「孖寶半全膽」彩池嘅最低投注額係 $10-，但若果組合過後嘅總投注額係超過 $100- 嘅話，就可以用每注 $5- 嚟投注。
7. 關於有電視直播嘅賽事先有得玩嘅投注方式或者彩池，對於某場賽事有電視直播但係冇得買嘅爭議，都係要以馬會公佈為準。
8. 以上所有嘅嘢只係簡介，詳細嘅事項就要以馬會官方出嘅投注細則為準。

## [編輯] 相關網頁

- 香港賽馬會－香港馬會足球博彩有限公司
- zh:國際足球聯合會
- zh:國際足球聯合理事會

由 "http://zh-yue.wikipedia.org../../../%E8%B6%B3/%E6%99%BA/%E5%BD%A9/%E8%B6%B3%E6%99%BA%E5%BD%A9.html" 接收

分類: 賭

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- 中文