鏡蓉書屋 - 維基百科，自由嘅百科全書

# 鏡蓉書屋

### 出自維基百科，自由嘅百科全書

鏡蓉書屋係香港法定古蹟，曾經係禾坑村嘅書屋，即係大清時嘅學校。鏡蓉書屋響家下沙頭角同軍地中間嘅上禾坑，即係沙頭角公路附近。而間屋就響上禾坑村最叾叾[1]。書屋經過1993年大修之後，就開放畀公眾參觀。

## [編輯] 史

禾坑村係條客家村，族人姓李。呢族人比較注重讀書，所以就有書屋。而呢間書屋，估計係大清初年開嘅，初初係畀村裏面五到十人讀書嘅卜卜齋。去到愛新覺羅弘曆做皇帝，即係乾隆年間(1736年到1795年)，呢家屋曾經大修，一層變兩層。

到愛新覺羅氏載淳做皇帝，同治十一年，即係1872年，呢間又再整過。家下鏡蓉書屋四字大字，就係當時粉嶺一帶出名嘅學者李培元題嘅。家下學者相信鏡蓉書屋個名係呢個時定，雖然村民相信之前就有。李培元亦響書屋敎過好多年，佢個學李長春重拎到到廣州府學秀才第一名。

因為書屋出過好多秀才，所以好多其他地方嘅學生都來寄宿讀書，甚至遠到大埔、沙田同荃灣都有人來學。後尾時代變，間書屋變成鄉村小學，去到1986年夏天就執埋。

鏡蓉書屋因為咁有歷史價值，1991年4月就畀政府定做法定古蹟，受到《古物及古蹟條例》保護。1992年同1993年畀古蹟古物辦事處同建築署夾手叫本地公司執返靚，1993年中執好就開畀公眾參觀。

## [編輯] 名

鏡蓉書屋個鏡蓉，學者摷到原來大唐時段成式筆記小說《酉陽雜俎》就有。個典故就講李固言落第，即係考試肥佬，就去四川行下。咁佢見到個阿婆，阿婆就同佢講，『郎君明年芙蓉鏡下及第』同『後二紀拜相』。李固言第二年再考，竟然咁橋個題目係《人鏡芙蓉》，而廿年後重做埋宰相。

而咁啱1871年(同治十年)，間屋書大修前一年，粉嶺龍躍頭有位員生叫鄧蓉鏡，佢就響呢年考到進士，係呢帶二百年來第一位。所以，學者估計李培元題呢個名，係想學生好似李固言同鄧蓉鏡一樣讀到書，有功名。

## [編輯] 屋

鏡蓉書屋係兩層兩進嘅屋，係青磚砌成，長方形，中間有天井。正中係門廳，天井同正廳。除咗大門比較靚，其他都好平實。下面個廳係課室，側邊耳房係敎員室，而閣仔就畀學生住。房同房之間用泥磚同夯土間。

## [編輯] 參考

- (2003年3月) 鏡容書屋(小冊子). 康樂及文化事務署.

## [編輯] 註

1. ↑ 讀「督」。係同【𢽴】/【𢽚】同意

由 "http://zh-yue.wikipedia.org../../../%E9%8F%A1/%E8%93%89/%E6%9B%B8/%E9%8F%A1%E8%93%89%E6%9B%B8%E5%B1%8B.html" 接收

分類: 禾坑 | 香港古蹟

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- 中文