Wikipedia talk:粵語本字 - 維基百科，自由嘅百科全書

# Wikipedia talk:粵語本字

### 出自維基百科，自由嘅百科全書

## [編輯] 「香港字」

～移動自Wikipedia:城市論壇 (政策)～ （當時最後嘅修訂）

粵語維基時常都有兩樣嘢要做，第一係掃除晒啲「o岩」呀、「o係」呀......呢種以英文字母 o 當做口字邊嘅字；第二係掃除晒啲香港造字，改返佢做 Unicode 。--Hello World! (✉) 17:40, 25 March 2006 (UTC)

咁係咪要做bot呢？HenryLi 22:11, 25 March 2006 (UTC)

bot我就唔識整，或者可以早啲能夠改到個版面，響編輯框下面整呢啲字上去，用滑鼠一撳就整到個字上去--Hello World! (✉) 03:16, 26 March 2006 (UTC)

  兩樣都有用喎。 - CantoneseWiki 15:10, 26 March 2006 (UTC)

咁要改邊一版？HenryLi 12:27, 27 三月 2006 (UTC)

  整個識自己 scan 嘅 bot 啦。我哋可以合力炮製個清單，列晒要改嘅情況出嚟。 - CantoneseWiki 21:00, 27 三月 2006 (UTC)

廣東話的文字應該係白話文,若要文章文雅亦可.

  麻煩你打 ~~~~ 簽返個名吖唔該。:-P - CantoneseWiki 17:31, 29 三月 2006 (UTC)

～移動完畢～ --Shinjiman ⇔ ♨ 02:26, 17 六月 2006 (UTC)

## [編輯] 用字問題

～移動自Talk:頭版～ （當時最後嘅修訂）

### [編輯] 用字問題（第一部份）

響某地方定係嚮某地方？咁樣嘅同音選字問題，要儘快解決。--小為 08:39, 29 三月 2006 (UTC)

  嚮字係向音。反而響字同喺字意思一樣---Hello World! (✉) 14:54, 29 三月 2006 (UTC)
    同義字應該盡量容許多啲變化. --翹 仔 15:38, 29 三月 2006 (UTC)
      係咪應該用「响」而唔係「響」呢？ - CantoneseWiki 18:03, 29 三月 2006 (UTC)
        「响」係「響」嘅簡體字--Hello World! (✉) 05:35, 30 三月 2006 (UTC)
          建議用「响」字代表「喺」嘅意思，「響」字保留原義，只有於「響亮」、「響徹」等等。就好似現時被廣泛使用嘅「晒」字（代表「全部」、「所有」嘅意思），而「曬」只係有「曬太陽」嘅意思。「响」字係「響」字嘅簡化字，而「晒」字係「曬」字嘅簡化字。另外，建議千祈唔好用D字嚟代替「啲」字（倉頡碼：RHAI）。用字問題係最迫切需要解決嘅問題，我哋需要盡快制定一套至少所有粵語維基人都採用嘅用字表，如果唔係用字就會好亂，將來嘅修訂工作嘅工作量會多咗。--DesmondLee 16:35, 30 三月 2006 (UTC)

支持DesmondLee嘅意見，「仲」有一個用字問題︰就係個「仲」字。當「還有」、「更好」的詞語寫在粵語時，應該用「仲有」、「仲好」，因為「仲」字本來就已經有咁嘅意思。相反，唔少人用嘅「重有」、「重好」，「重」字不但冇「更」、「還」嘅比較級意思，而且仲係一個多音字(重量嘅重)，會容易令人混淆。--HeiChon 17:45, 30 三月 2006 (UTC)

  頭先發現又一個情況，就係「重要」一詞，意思上係「仲要」但卻寫成「重要」。呢個例子比上面那個例子錯得更嚴重呀。--HeiChon 01:36, 31 三月 2006 (UTC)
    有樣野要提醒，究竟粵語維基係要通俗定要正確?俗字係「仲」，本字係「重」，「重」本來就兼有「還有」之意。唔可以一口咬恐係錯~ --Samwingkit 15:38, 3 四月 2006 (UTC)
      打咗粵語一排，發覺“重zung6”真係同“重cung5”撞到嘭嘭聲，我而家都係用返“仲”，費事引起歧異。其他字我冇所謂，只要唔影響理解就得喇。--Mugi 13:19, 9 四月 2006 (UTC)

「嚮」本身有「往」意，引申為「在」都講得通。我覺得選字時應先考慮字義，因為漢字既表義功能重要過表音功能。我都支持用「晒」代表「全部」，但以此推論用「响」代表「在」似乎唔係咁好。雖然兩者都可以別於本字以避歧義，但「嚮」本身就含有方向位置既意思，只係聲調唔同唧。「仲」根本無「還」或「更」義，係的人但求就手「假借」，但「重」本身就有強調既含意。「重」極其量都只得兩個音，應該唔易混淆。我唔係拘泥本字，只不過漢字唔係拼音文字，亂寫同音字有損粵文發展。好似「嚟」字，根本就係「來」字，不過係文白異讀之故。時人書粵語字時每採同音字，另加「口」字偏旁以資識別。揀「口」字邊大概為左標示隻字係口語啦，但大家有無諗過有的字其實可以換個貼切的既部首？例如「我哋」既「哋」，無論「我哋」、「你哋」、「佢哋」，「哋」都係指人，點解唔用企人邊呢？「我們」既「們」本來無伊隻字，係北方人自鑄既，又唔見人用「口」字邊？應視「口」字邊為過渡，而唔係最終定案。雖則有好多字都好難搵合適既部首，但好似「哋」咁就明顯過唔明顯卦？當然，伊的都係娛記手筆（雖然我都明白佢地要趕稿，無時間深究），但選字影響深遠，希望大家正視，等粵文可以健康發展。--加利 21:37, 3 四月 2006 (UTC)

  覺得用「嚮」字嘅「往」意引申做「喺／在」有啲牽強。用「响」字代表「喺／在」，係形聲字，合符六書造字法。我去開粵語協會個論壇，佢有篇係討論「嚟」字標準嘅問題，有興趣可以去睇吓︰http://bbs.cantonese.org.cn/topic.asp?l_id=16&t_id=1871 --DesmondLee 12:07, 4 四月 2006 (UTC)
  我嘅粵語用字，一路以嚟都係參考 http://www.cantonese.org.cn/ 推薦嘅粵語正字表。嗰個表嘅參考資料包括《廣州話正音字典》、《廣州話詞字典》、《廣州方言詞典》、粵語審音配詞字庫、《說文》、朱駿聲《通訓定聲》、《廣州音字典》、《正字正確》、《妙趣廣州話》等。嗰個網有粵語字大全 http://www.cantonese.org.cn/dictionary/list.asp 同埋粵語字小字典 http://www.cantonese.org.cn/dictionary/search.asp --DesmondLee 15:54, 4 四月 2006 (UTC)

多謝DesmondLee既推薦。有無試過台灣教育部既《異體字字典》http://140.111.1.40/main.htm ？個網匯集左歷代既辭書韻書 ，好似《說文》、《廣韻》、《集韻》咁，條目清晰，幾方便架。我覺得問題唔在於合唔合符六書，而在於現時絕大部分粵語形聲字既形符都係「口」。聲符表音，形符表類，合而表義。「口」部既字同口部、言語、語助詞有關，如果係唔係都歸畀「口」部，只會奪去其表類功能。當然仍然表到義，但就偏離左形聲造字法既原意。的確有好多字都難以歸類，但有的字其實幾明顯。好似「嚟」咁，點解唔用具移動含意既撐艇仔呢？而聲符就建議用返「來」，一來隻字本來就係「來」，，二來「來」符令字義更清晰飽滿，三來好多形聲字既音符都只係音近，四來世人崇尚簡化，「黎」字太多劃喇。又好似「喺」、「响」咁，用「土」唔係最適合不過咩？「土」就有「地點」既意思，同義詞「在」就正正屬於「土」部。「土系」、「土向」幾醒目丫。漢字經過幾千年既沉澱，好多字既形同義早已融凝為一。伊樣係拼音文字難以企及之處，亦係漢字魅力所在。希望大家認真的造字啦，但睇怕都敵唔過「約定俗成」伊個「冠冕堂皇」既理由架勒。--加利 02:39, 5 四月 2006 (UTC)

    唔使（駛／洗係錯嘅）客氣。我未試過台灣教育部嘅《異體字字典》，會去睇吓。除咗約定俗成呢個重要嘅理由，亦都要考慮電腦化嘅問題，唔少有歷史嘅粵語字，好似「嚟」、「喺」咁，都已經入咗Unicode嘅基本CJK字區，大部份嘅字型都顯示得到呢啲粵語字。如果貿貿然另造新字，要等Unicode機構接納新字，又可能同既有嘅漢字撞（「逨」、「垧」都似係既有漢字）。另外，你嘅粵語字都冇咗「口」字邊，係咪因為你認為有啲字唔應該用「口」字做意符？--DesmondLee 12:37, 5 四月 2006 (UTC)

### [編輯] 用字問題（第二部份）

係呀，見通街都係「駛」或「洗」真係好心悒。陳伯煇既《論粵方言詞本字考釋》話sai2音只係上古音遺，就好似「仔」（zai2）係「子」（zi2）既上古音遺咁。電腦化的確係大問題，但同既有既漢字撞我就覺得無所謂，反正箇的都係生僻字，不如賦予新義啦。「的」本來只解作箭靶中心，唔係咩結構助詞（如「我的家」既「的」），係北方人強加上去既。「的」都唔會產生歧義，何況連一般字典都搵唔到既生僻字？至於我既粵語字好多都無左「口」字邊，係呀，我覺得好多字都同口腔、口部動作、言語或語助詞無關，唔應該用「口」字做意符。同埋一列「口」字邊實在好礙眼，可惜又苦無對策，所以索性飛走佢。（雖然有的字如「咁」重用，有少少自相矛盾......其實我想用「恁」架。）至於混淆既問題呢，可能有啦，但我有時真係加唔落手。好似「的」（我用作「少量」，即大家既「啲」），你地可能覺得會同「我的家」既「的」混淆，但粵語有結構助詞「的」架咩？我地用ge3架嘛。見人夾雜「的」、「嘅」來用，真係無解。我地既「的」只係「目的」、「的確」、「的士」、「眾矢之的」等，絕對唔會係結構助詞。況且結構助詞「的」基本唔係咩中文，只係北方人產物，因種種歷史因素先升格為通語，何必要受佢影響呢？「既」同「的」對等，如果「既」係口語而要加口字邊，「的」又何嘗唔使？或者我伊番話略嫌訴諸感情啦，但希望大家唔好以口語為由矮化自己既母語。--加利 19:14, 5 四月 2006 (UTC)

  我覺得粵語成文要普及，最重要係建於民眾基礎，而又唔好錯得太離譜，粵語字嘅選擇應該係喺本字（恁、渠、徛）同市面流通嘅俗字或錯字兩者之間，攞個平衡點。脫離民眾基礎嘅粵文好難普及同被接受咖。另一點亦可能係最重要嘅就係要易於電腦化，既有嘅粵語字已經因為有香港政府嘅支持，已經收錄咗喺Unicode，咁就應該加以利用，方便交流。你覺得一列「口」字邊礙眼，美觀其實係一啲相對比較主觀嘅情感，原本漢字都有唔少「口」字邊嘅字，例如︰唯、哈。我自己反而覺得一列「口」字邊嘅字幾好睇，見過有隻杯嘅設計係將勁多「魚」字邊嘅字鋪滿隻杯，都幾好睇。（美觀呢家嘢比較主觀）加利講得好，我哋唔應該矮化自己嘅母語，因為根據西方語言學嘅定義，粵語因為唔可以同其他嘅漢語「方言」互通，所以應該被視為獨立嘅語言，而唔係方言。我覺得既然北方人產生咗「的」呢個結構助詞，粵語人士亦都可以創造特有嘅粵語字，將粵文升格為書面語。--DesmondLee 11:47, 9 四月 2006 (UTC)
    最好唔好用“的”表示“啲”，噉同現代中文書面語有衝突，“你的文章”同“你啲文章”（表示你的那些文章）喺意義上仲係有細微嘅差別。--Mugi 13:24, 9 四月 2006 (UTC)
      講多句，我覺得之所以有“仲”、“嚟”呢點口語字，好可能就係因為大家需要喺文章入邊區分佢哋嘅口語音要同文讀音，呢啲常用字如果都用原字嘅話，會引起唔少麻煩，所以佢哋先會一直冇淘汰到。--Mugi 13:35, 9 四月 2006 (UTC)
        終於見到有廣東人嚟幫手啦。歡迎！--DesmondLee 13:54, 9 四月 2006 (UTC)

～移動完畢～ --Shinjiman ⇔ ♨ 04:12, 18 四月 2006 (UTC)

  好! 新文化運動時的作者都用「底」唔用「的」作「之」解。Hillgentleman 2006年8月5日 (六) 17:41 (UTC)

## [編輯] 鍾意／中意

係「鍾意」唔係「中意」。「鍾」字有「鍾愛」、「鍾情」之意。「中意」係解「合意」、「滿意」，唔一定代表喜歡。--DesmondLee 04:57, 17 四月 2006 (UTC)

  同意。另外，「窞vs氹vs涔」使唔使、有冇噉分法，我有啲質疑。-- tonync (talk) 04:01, 18 四月 2006 (UTC)

    都係依書直說。事實上家下好多人做考證，亦都有好多書出咗，日日都有人寫。有好多唔同人嘅推斷。可以嘅話，大家多寫幾家，畀多啲資料，啱唔啱，點樣用，就自行判斷啦。呢度都只係用來描述人做過嘅研究。寫法呢樣嘢，呢度無可能達得到共識。等人遇到有人咁寫，畀大家作過參考。HenryLi 14:12, 18 四月 2006 (UTC)

## [編輯] 噉/咁

粵語維基嘅用字似乎有啲偏向於香港嘅一般習慣，例如冇分開「噉」字同「咁」字。 據知呢兩個字讀音亦有分別，「噉」音「敢」，「咁」音「禁」。 例如：「噉你有冇咁多錢先？」 --SusanLai 16:00, 24 四月 2006 (UTC)

  我查過字典原本「噉」字讀「啖」，而唔係讀「敢」。究竟用「噉」字有幾大嘅依據呢？--DesmondLee 08:09, 28 四月 2006 (UTC)

## [編輯] 好大問題啊...

點解哩道有D字我部腦睇唔到嘅？？--藤原はづき 02:37, 25 7月 2006 (UTC)

  見Wikipedia:Unicode擴展漢字。--✉Hello World! 09:08, 30 7月 2006 (UTC)

## [編輯] "靚 𡃁"

據我所知,"靚" 原解為照鏡化妝. 借作"美麗"得唔得?Hillgentleman 2006年8月3日 (四) 09:26 (UTC)

  “靚”字作美麗解，依家已經唔剩止粵語係咁用，連大陸都已經咁用，多咗個 liàng 音。--✉Hello World! 2006年8月5日 (六) 10:14 (UTC)
    噉第八行就唔口岩.Hillgentleman 2006年8月5日 (六) 17:29 (UTC)

## [編輯] 粵語本字

  ～由Wikipedia:城市論壇 (政策)搬過來～ （當時最後嘅修訂）

好多人都以為粵語是「有音無字」，但其實係唔一定。我認為既然粵語維基百科，要用粵語來編寫，就好應該用正確的「粵語本字」，唔應該用俗字俗語或自創自造的字。為止，建議Wikipedia:粵語本字中所列舉的字為標準，規定編輯粵語維基百科時，必須使用正確的「粵語本字」。使用正確的「粵語本字」，會令到粵語維基百科更具學術性，更具發展空間及潛力。--encyclopedist (對話頁) 18:05, 15 六月 2006 (UTC)

  其實呢度都討論過，係未有結論，暫時係兩樣都有。用本字固然係學術成份高，但係用咗罕見嘅字，大眾就難啲讀到。HenryLi 14:32, 16 六月 2006 (UTC)

- 都無辦法。維基百科唔係「偽基」，如果粵語維基百科真係有心去用粵語編輯，就有好好大理由要硬性規定用正確的「粵語本字」。就好比中文維基百科不接受自創字，所以粵語維基百科都唔應該接受自創字。--encyclopedist (對話頁) 15:34, 16 六月 2006 (UTC)

  現時用嘅都唔算係自創字，而係社會上有相當多人用。要推廣本字，只有響創作時寫多啲本字，畀人認識本字。寫作唔係法律，好難用禁止方式去改變習慣，最好親身示範畀人睇，點樣去寫作。好似以前人人唔識『畀』，將『畀』寫做『俾』，家下已經好多人轉咗本字『畀』。維基可以做嘅，係畀啲機制人去認識。HenryLi 05:26, 6 7月 2006 (UTC)

其實"俾"字同埋"畀"本身已經有,"俾"字通常攞嚟做譯音,而"畀"原意係"鼻","畀"字嘅假借意思係"給"(呢個係古語,而家演變為廣東話)我就認為兩個字喺廣東話都通.霹靂奪命震天傲龍,又名飛龍 13:31, 6 7月 2006 (UTC)

  咁其實同"自"字一樣，畀假借已經有相當歷史，亦都唔會有當佢鼻咁用。而俾字有佢常用嘅意思，唔適合再用佢來假借。HenryLi 14:38, 6 7月 2006 (UTC)

- 為甚麼不可以硬性規定呢？這不只是寫作習慣而已。舉例如你不可以在英文維基寫中文，不可以在中文維基寫粵語，亦不可以「寫作習慣」為申辯理由。--encyclopedist (對話頁) 08:07, 13 7月 2006 (UTC)
- 個別用字同埋語言唔可以一齊比嘅。應該話，英文版同時允許美式串法同英式串法，法文版亦都冇規定話要用法國法文定係加拿大法文。所以，我覺得粵語維基只要制定一系列「可接受用字」，劃清邊啲肯定係錯（例如「x果道」）、邊啲算俗字但常用到可以接受（「俾嘢我」），就得。-- tonync (talk) 2006年8月16日 (三) 13:16 (UTC)

- 不如,Henry Li 造個模板, 係每個新用戶登記時 簡要介紹一下.Hillgentleman 2006年8月24日 (四) 03:42 (UTC)

響今日刋登嘅明報度亦都有講「廣東話都有正字」。--Shinjiman ⇔ ♨ 2006年8月29日 (二) 01:19 (UTC)

  ～搬動終了～ --Shinjiman ⇔ ♨ 2007年1月5日 (五) 07:58 (UTC)

## [編輯] Do people want a Shortcut to here, such as WP:YUE?

Hillgentleman 2006年9月27日 (三) 22:05 (UTC)

  Done. --Shinjiman ⇔ ♨ 2006年9月28日 (四) 11:47 (UTC)

最惨是我地的大陆广东，都不知道点讲。有的打都打伍出来。特别是上网。↓§Zsx 2006年10月23日 (一) 09:45 (UTC)

所以寫嗰陣，下面整咗一堆字唔易打嘅字畀人㩒。HenryLi 2006年10月23日 (一) 16:31 (UTC)

## [編輯] 同源?

- 個嘅㗎 同吴语"个"同源?
- "冚辦爛 "=吴语"亨白浪当"?----Hillgentleman 2006年11月3日 (五) 22:19 (UTC)
  - “冚辦爛”本來寫“咸不論”或“咸不攔”，唐代來自波斯語--✉Hello World! 2007年3月24日 (六) 08:14 (UTC)
    - Sl, 有無原文／transliteration ？---Hillgentleman | 書 , 二千七年三月二十四號(星期六), 格林尼治標準 08點28分48秒 2007年3月24日 (六) 08:28 (UTC)
      - 王亭之《廣府話救亡》p.232 --✉Hello World! 2007年3月24日 (六) 12:35 (UTC)

## [編輯] 咁/ 噉：

我認為其實同一字，其意思同樣係「如此」，發音之别在於：名詞之前用「噉」，如「噉樣」，形容詞前用「咁」，如「咁多」。--2006年12月17日 (日) 21:44 (UTC)

  唔係同一字，兩個字唔通音，唔同義。「噉」讀第二聲，主要意思係「這樣」，例如：「噉，我走先喇。」；「咁」讀第三聲，主要意思係「這麼」，例如：「唔係阿嘩，咁大整估？」--我哋越人 2006年12月31日 (日) 02:53 (UTC)
    - 其意思同樣係「如此」.
    - 「噉，我走先喇。」= 「噉樣，我走先喇。」, 樣=名詞.
    - 「唔係阿嘩，咁大整估？」- 大=形容詞.
    - 咁大整蠱 = 如此大整蠱
    - 噉樣 = 如此樣 = 如此清況--Hillgentleman | 書 2006年12月31日 (日) 03:03 (UTC)

我見過網上面有人提出分開gam2同gam3，但係從來冇見過佢提出相關文獻，所以質疑咁樣分法有啲咩根據。-- tonync (talk) 2007年2月23日 (五) 06:57 (UTC)

  「咁/噉」嘅正字係「恁」，「嘅」嘅正字係「忌」。來源：王亭之《廣府話救亡》p.249 --✉Hello World! 2007年3月23日 (五) 15:37 (UTC)

- 多謝唔該。未睇曬，但其實每人都有所知有所唔知，唔可以全怪何文滙；渠提出、研究、普及呢的問題已經係大貢獻。---Hillgentleman | 書 , 二千七年三月二十三號(星期五), 格林尼治標準 16點36分48秒

## [編輯] 逑/溝

「君子好逑」--->「溝女」？[1]-----Hillgentleman | 書 2006年12月29日 (五) 15:50 (UTC)

根據<<生活粵語本字趣談>>，你講啱咗。Clpro2 2007年4月17日 (二) 08:51 (UTC)

## [編輯] 俾/畀

【俾】書面語：「被」，「讓」。英文：let. 「我俾佢打。」、「俾啲嘢我食。」
【畀】書面語：「給」，予。英文：to give.「我畀十蚊你。」
Source: 生活粵語本字趣譚，p67。正字正確，p106。
--WikiCantona 2007年1月2日 (二) 03:42 (UTC)

由 "http://zh-yue.wikipedia.org../../../%E7%B2%B5/%E8%AA%9E/%E6%9C%AC/Wikipedia_talk%7E%E7%B2%B5%E8%AA%9E%E6%9C%AC%E5%AD%97.html" 接收

##### Views

- 專題頁
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢