天下無賊 - 維基百科，自由嘅百科全書

# 天下無賊

### 出自維基百科，自由嘅百科全書

《天下無賊》係中國同香港合作嘅電影作品之一，係喺2005年 農曆 新年嘅賀歲電影。

哩張係套戲嘅宣傳海報之一

## [編輯] 電影資料

### [編輯] 制作

出品機構：

- 華誼兄弟太合電影投資有限公司
- 太合電影投資有限公司
- 寰亞電影有限公司
- 北京紫禁城影業公司

出品人：王偉、王中軍、莊澄、張振華

監製：陳國富

導演：馮小剛

編劇：馮小剛、王剛、林黎勝、阿魯

主演：劉德華、劉若英、葛優、李冰冰、王寶強、尤勇、林家棟、張涵予……等。

### [編輯] 背景及簡介

哩套戲由中國 文學作家趙本夫嘅同名小說改篇而成。

故事主要係發生喺一架由青藏高原開往北京嘅火車裡面，講關於兩幫賊人喺火車上面嘅盜竊鬥爭。

### [編輯] 劇情大綱

掃興注意：下面有概要同／或結局細節。

喺大有錢佬劉總裁 屋企，英語 老師 王麗喺度教緊劉總英文，點知哩個劉總見王老師幾靚女，就襯老婆唔喺屋企想乘機侵犯，點知俾一直暱喺廁所嘅王薄用攝錄機偷拍哂；原來王薄同王麗係一對雌雄大盜，佢哋影底咗劉總想偷食嘅罪証，成功咁敲詐咗一架寶馬房車。

佢哋兩個駕住哩架寶馬一直穿州過省，想話賣咗佢賺返一筆錢；沿途上王麗突然提出話想收山唔再做賊，但王薄反對。當佢哋駕車去到青藏高原一個廟城附近時，王麗想落車去拜拜神，王薄亦無不可，就陪咗佢入去。王麗一個人虔誠參拜，但係王薄就好似入咗寶山咁，將嚟到參拜嘅善信袋裡面嘅手提電話同埋財物都偷哂喺手；期間遇到個冷艷女子都喺度偷緊嘢，於是王薄就上前去挑戰，仲乘機偷走咗哩個女子啱啱偷返嚟嘅手機。離開之後，王薄向王麗展示成袋嘅戰利品，但係王麗想積陰德唔想再做賊，於是提出要同王薄拆伙，王薄一怒之下就將王麗放落車，賴底佢喺高原度就自己駕車走咗去。

王麗一個人喺一片荒漠度四圍蕩，一個早前喺廟城度幫廟宇翻新嘅小師傅傻根踩住單車經過，見到王麗口乾求救，於是落車俾水佢飲，仲載佢去到近城鎮嘅地方；落車時王麗諗住俾啲錢傻根多謝佢，傻根拒絕不特止，仲送咗個高僧送俾佢嘅降魔杵吊墜俾王麗保平安。

傻根係一個正直嘅青年，十六歲就憑住家傳手藝嚟到廟城跟一個鄉里大叔做修揖廟宇嘅工作；佢覺得自己已經廿一歲，係時候要返鄉下成家立室，於是問一直照顧佢嘅大叔一路以嚟嘅工作賺咗幾多錢，大叔搵會計計過條數，話幫傻根儲咗六萬元人民幣，傻根就要求大叔幫佢提款，俾佢拎啲錢返鄉下起屋娶老婆。大叔拎住包錢俾傻根，提議傻根搵郵局幫手送錢返鄉下，但係國家規定運錢郵費要收總額嘅一個巴仙(1%)，咁即係大概六百元；傻根覺得六百元可以買隻驢仔拉吓車推吓磨，點解要無端端將啲血汗錢俾人，於是想自己親手帶住啲錢返去，但係大叔話沿途會有好多賊好危險，隨時會俾人搶哂啲錢，可惜傻根個人太直，覺得哩個世界唔會有咁多賊，冇咁容易俾人打劫，於是一意孤行咁帶住啲錢起程。

幾個大叔送傻根去到火車站，傻根因為唔信會有咁多賊，傻到喺月台大嗌叫賊嚟搶佢袋裡面嘅錢，點知撞到王麗同王薄；王薄已經賣咗架寶馬，因為唔放心王麗一個人，於是就跟咗佢嚟火車站，仲應承以後會同佢形影不離。王薄同王麗一聽到傻根身上面有巨款，於是即刻要傻根跟住佢哋一齊坐，不過喺兩個人嘅心裡面，其實各自嘅諗法已經有所不同：王薄想將傻根嘅錢據為己有，但係王麗覺得傻根係正直嘅人，希望沿途可以保護佢唔好俾其他人搶走佢啲錢，後來仲認咗佢做契細佬（義弟）。不過哩個時候，傻根先前大叫搵賊嘅愚蠢行為除咗俾王薄王麗知道佢身懷巨款之外，亦已經招惹咗另一班假扮旅行團嘅爬手集團嘅注意。

火車離開咗車站，而喺火車嘅貴賓包廂裡面，一個冷艷嘅年輕女子正喺度幫一個老人家清除緊佢嘅面部化粧，佢就係先前喺廟城度俾王薄反偷手提電話嘅女賊，叫做小葉；而嗰個老人家嘅化粧清除咗之後，露出嘅係一副威嚴兼且帶啲奸狡嘅中年男人面孔，原來佢就係哩班扮扒手集團中嘅最高領導賊頭子－－－胡黎，因為佢嘅扒竊手法十分高明兼且乾淨利落，因此同道中人都會尊稱佢做黎叔。黎叔因為之前俾王薄發現咗佢假扮老人家嚟接近傻根，覺得王薄有啲料子係一個可用嘅人才，所以傳令俾手下知叫佢哋哩程車裡面都唔好再搞傻根，想藉住順水人情（將傻根嘅錢讓俾王薄）嚟招攬王薄幫佢賣命。

黎叔嘅手下雖然得到命令哩趟車唔准「打獵」，但正所謂「聞到肉香嘅狼，點會唔發狂」，面對咁大隻肥羊，終於忍唔住而要出手；賊二哥胖子聯同黎叔愛將四眼一齊出動，襯住傻根行咗出嚟通道去廁所，先先整到好唔覺意咁將杯好熱嘅滾水潑喺傻根身上，然後詐諦要幫傻根換衫，再乘機偷傻根袋裡面用羊皮紙包住嘅錢，好彩哩個時候王薄及時趕到一手按住個袋，而四個人就喺一個狹窄嘅通道裡面推來攘去，當王薄同兩個賊幫過咗幾招得勝之後，啲錢幸保不失，王薄同傻根兩個安然咁返返埋座位。

坐喺王薄佢哋另外一邊卡座嘅係一個男嘅畫畫老師同埋佢嘅一個女 學生，突然間畫緊畫嘅畫畫老師發現唔見咗個銀包，而其實佢個銀包一早喺車站就俾王薄扒咗，於是大嘆倒霉。傻根睇到人哋俾賊仔偷咗嘢雖然都覺得無奈，但係佢仍然覺得哩個世界係唔會有咁多賊，因為佢覺得，之前喺高原嗰陣成日都對住啲狼同佢哋傾計，啲狼都冇襲擊佢，仲建立咗微妙嘅友誼；連出名嗜殺嘅狼都唔會傷害佢，所以佢覺得：唔通人仲會衰得過狼？

王薄唔抵得班賊出手挑釁，於是拎住隻熟蛋走入貴賓餐廂諗住搵黎叔佢哋，咁啱黎叔同小葉，胖子同四眼喺度食緊嘢，於是王薄搵咗斜對面嘅一個位坐低，洋洋自得咁向黎叔露咗一手「空杯退蛋殼」，黎叔好欣賞咁坐埋咗王薄張檯，亦表演返一手「指甲批生蛋殼」，技術更高超；黎叔借住機會提出要王薄跟佢搵食，但王薄話自己不嬲係獨行俠，所以拒絕，仲當場篤咗胖子同埋四眼出嚟，話佢哋冇照黎叔命令出咗去「打獵」。返到貴賓車廂，黎叔發哂脾氣要責怪四眼，點知原來四眼都係聽到胖子講話係黎叔吩咐先咁做，黎叔心裡有數，但係念在兩個都幫得手，就冇去罰佢哋。不過黎叔覺得，既然王薄唔肯為佢賣命，班兄弟又忍唔住手，於是直頭吩咐小葉出動去扒傻根嗰六萬元。

深夜時份，普通車廂裡面差唔多個個都瞓哂，小葉嚟到坐咗喺畫畫老師後面個位預備郁手，佢將點著咗嘅唇膏頭彈咗入一個男人嘅衫袋裡面搞到係咁冒煙，嚇到個男人紥醒大叫火燭；哩個時候王薄唔喺位，得返王麗同傻根一齊，傻根見有人喊火燭就自告奮勇衝過去滅火，王麗按佢唔住，混亂間傻根袋裡面嗰舊錢就俾小葉掉咗包變成咗包紙巾。小葉扮成大肚婆諗住避開王薄王麗嘅耳目，點知都俾王薄識穿，過咗幾招之後王薄終於搶返包錢，小葉襯機會想勾引王薄，但係王薄始終唔過電。

因為保護唔到傻根嘅錢，王麗覺得好沮喪，王薄返到嚟就話既然傻根個身冇錢即係冇危險，不如落車唔好理咁多；中途站落車之後，王薄透露俾王麗知佢其實已經搶返包錢，勸王麗唔好理傻根，等佢面對現實唔好沉醉喺天下無賊嘅夢入面；王麗大發脾氣，於是話俾王薄知因為佢有咗BB，想積返啲德，所以先至去拜佛同埋保護傻根；王麗拎返包錢俾傻根，然後唔理王薄，自己同傻根上返車。火車又再開動，冇幾耐王麗個手提電話嚟咗個短訊，王薄話：「有我在你放心。」

王薄一個人喺酒吧車廂坐，小葉就嚟挑釁佢，諗住同王薄比試，點知表面上贏咗王薄，其實就中咗王薄嘅迷藥圈套。後來胖子同四眼又嚟搵王薄比試膽量，佢哋走咗上車頂，王薄就提議大家企直，如果邊個喺架火車入隧道之前唔縮低頭就贏；胖子自己唔敢上，就叫四眼出戰，哩個時候黎叔靜靜雞喺上車頂嘅樓梯度暗中睇住戰果，可惜四眼喺臨到隧道口嘅一刻就縮低咗頭，而王薄就輕描淡寫咁仰頭避過撞隧道頂嘅危險。不過當一出隧道之後，胖子唔抵得輸就向王薄偷襲，王薄一跌低黎叔突然出手，搞到王薄跣咗去車嘅一邊差啲跌咗落車，黎叔及時捉住王薄隻手，但係哩個時候架火車喺條鐵 橋上面，而腳下就係好深嘅山谷；黎叔冇乘人之危，拉返王薄上嚟之後就同佢打賭，要喺架車到站之前將傻根嘅錢偷到手。

黎叔親自去到普通車廂，坐低喺另一面卡位陰陰咀笑咁望住王薄，忽然廣播話有人急需要大量血液，要搵人捐血，傻根又自告奮勇要去捐血，王薄冇佢符，於是就陪佢去；喺條通道行緊嘅時候，有個阿伯喺頭頂個架度攞嘢唔小心整跌咗個鐵水壺，眼見個水壼會跌中個嬰兒嘅頭上，王薄一伸手就接咗個水壼，但就喺哩個電光火石嘅一刻，佢同傻根嘅距離就拉遠咗；同一時間火車再次入隧道，喺冇乜光線底下王薄知道出事，佢發現傻根個袋得張紙話佢輸咗，就冇哂心機咁返埋位。點知四眼俾黎叔一睇嗰包錢就即變哂口面，原來成包都係陰司紙！黎叔認為王薄出古惑就好唔高興，正想離開普通車廂時，有三個幪面劫匪持斧頭同鳥槍衝咗入嚟要打劫，點不知個肥劫匪搜畫畫老師個女同學嘅身時摸到把槍，先發現原來佢哋係反扒大隊嘅警察，跟住幾個劫匪連同一眾扒手集團全部俾警察拘捕哂，而原來三個幪面劫匪嘅領導就係一早懷有異心嘅賊二哥胖子。

貴賓車廂裡面，黎叔俾小葉出賣亦都俾警察捉埋，而王麗王薄就去到醫療室陪住因為失血而暈咗嘅傻根；反扒大隊隊長（畫畫老師）入嚟同佢哋表露身份，話已經知道咗佢哋係劫寶馬嘅通緝犯，除咗喺佢哋嘅行李度搜返個銀包出嚟，仲表示其實傻根包錢係佢喺滅火嘅時候掉包，講完就將舊錢塞返入傻根個袋入面。反扒隊長見佢哋都唔壞得哂，就由得佢哋係車廂裡面傾多陣，等車埋站先帶佢哋走。

王薄為咗唔想個仔係監獄度出世，於是襯車未到站，就帶住王麗喺天窗度出去諗住跳車走佬，點知喺車廂同車頂之間嘅通風槽度遇到想用同樣方法走佬嘅黎叔，只見黎叔手上拎住傻根包錢，原來佢襯王薄佢哋出咗嚟，就乘機用鐵勾勾咗包錢上嚟；王薄叫王麗走先，跟住返轉頭同黎叔決鬥，最終包錢亦物歸原主返返傻根身邊，哩個時候火車亦都到站。黎叔落車時化哂粧諗住襯亂逃走，但係最終都瞞唔過反扒隊長，俾人逮捕咗，而王薄就被發現死喺車頂嘅通風槽裡面，死因係俾支細鐵勾刺中頸部失血過多。

幾個月之後，喺北京嘅一間餐館裡面，少少見肚嘅王麗正喺度食緊北京片皮鴨，因為有咗身孕，所以食量特別大，係咁食係咁食；哩個時候反扒隊長嚟到，將王薄嘅死訊話俾王麗知，仲鼓勵佢唔好對個BB隱瞞老豆係咩人，因為，佢好欣賞王薄為傻根而付出性命嘅情操。

### [編輯] 主要出場人物同埋演出者

- 王薄：劉德華
- 王麗：劉若英
- 胡黎（黎叔）：葛優
- 胖子：尤勇
- 四眼：林家棟
- 小葉：李冰冰
- 傻根：王寶強
- 繪畫老師（便衣公安）：張涵予
- 劉總裁：傅彪
- 肥劫車賊：范偉
- 瘦劫車賊：馮遠征

由 "http://zh-yue.wikipedia.org../../../%E5%A4%A9/%E4%B8%8B/%E7%84%A1/%E5%A4%A9%E4%B8%8B%E7%84%A1%E8%B3%8A.html" 接收

分類: 香港電影 | 中國電影

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文