仆街 - 維基百科，自由嘅百科全書

# 仆街

### 出自維基百科，自由嘅百科全書

仆街（仆，音爬郁切），係廣東話入面一句好常見嘅粗口。喺香港同埋廣東等地區經常有人掛喺口邊，亦都有喺塗鴉度出現。特別值得一提嘅係，喺中學裡面、男人之間傾計、MK人對話之中，仆街呢句粗口嘅出現率係特別高嘅。相比起屌之類嘅粗口，仆街其實唔算係粗俗嘅粗口，亦冇關於性嘅暗示。佢嘅別稱係：ＰＫ。

## [編輯] 歷史

喺廣東話中，仆街原本係黑社會嘅用語，係指仆臥喺街道上，死喺路邊冇人收屍，暗指眾叛親離或者親信全被誅滅。現今都好少人知道佢嘅原意，於是仆街一詞開始降級，變為強調情感之用，更有人以字面就咁解為跌倒、仆親。

## [編輯] 文法及應用範例

依家嚟講，仆街一詞喺實際應用嗰陣主要會有四種意義：

1. 指陷入咗絕境：今次仆街啦！（哩鑊杰囉！）
2. 狠狠咁鬧人：仆街啦你！（去死啦！）
3. 作名詞用，指特定嘅人：你係一條仆街。（你係一個衰人）
4. 發洩用：仆你／佢個街！（等同「豈有此理」、「頂你／佢個肺」）

以下進一步介紹吓唔同詞型嘅運用：

- 作為名詞咁用，多數係指一啲品德好差或者做咗壞事嘅人。例句：

1. 你個仆街吖！仲爭我十元幾時還呀？（直頭用仆街當咗係對方個名，用嚟強烈咁表現出唔還錢哩種品行係唔要得嘅）

- 作為動詞，多數會係啲黑心狠毒嘅咒罵。例句：

1. 叫你做少少嘢都唔掂，哎你仆街啦去！（哩句說話強烈咁表達咗對某人做嘢嘅效率唔滿意，直頭想佢快啲去死）

- 作為形容詞，多數係指單嘢好麻煩好難處理，或者形容好衰嘅人。例句：

1. 果個仆街老細成日喺度指東指西！我唔撈啦！（帶出咗哩個人認為有個咁衰嘅老細咁樣對自己，已經唔想再幫佢打工）
2. 單嘢搞到咁仆街，點收科呀？（即係件事搞到咁復雜麻煩，點樣去收拾殘局好呢？）

### [編輯] 其它用法

【仆親／跌倒】

仆街可以泛指跌倒，例如：

- 一九八二年九月，戴卓爾夫人喺北京同鄧小平開完會後，喺人民大會堂前面條樓梯仆街（有人會寫成「仆階」，即係仆咗落階梯）。

【運氣差】

仆街可以指自己或者其他人嘅運氣唔好。例如：

- 我今次仆街啦！

  等於「我呢鑊衰咗啦！」

- 仆佢個臭街／仆佢個臭花街

  等於「頂佢個肺」、「豈有此理！」。　註：「佢」字可以泛指任何事物，包括自己嘅運氣。加入「臭」字或者「臭花」純粹用來加重語氣，前者取材自「仆臥嘅嗰條街道係一條好臭嘅街」，後者就係取材自粗口嘅「臭化西」，但假若用喺發洩好嬲情緒嘅時候，咁樣嘅加插就唔會有實質嘅意義。）

【鬧人】

仆街亦都經常用喺鬧人嘅時候。例如：

- 咁都射唔入，雲尼斯杜萊你仆街喇！

  即係雲佬喺哩場波嘅表現差到令人希望佢跑跑吓跌親。講哩句話嘅人多數係賭波時買咗首名入球買咗雲佬，點知射極都射唔入龍門。）

【令人討厭嘅人】

仆街亦可以用嚟指一個人係一個影響或者連累大眾嘅人，或者指一個令人討厭嘅人。例如：

- 陳仔正仆街嚟o架，居然俾咁多功課，點打機呀？

  句中強調陳老師俾咗咁多功課學生做嘅做法好令人討厭，扼殺咗學生課餘可以玩遊戲機嘅時間。

- 董建華真係一條仆街嚟o架！成日得個講字！

  哩句強調咗前特首董先生嘅庸碌無能。請注意，哩度只係舉個例子，與董建華先生本身係點樣嘅人並冇關係。

### [編輯] ＰＫ

ＰＫ原本嘅意思係決戰或者互相毆鬥，亦都係指足球射十二碼（Penalty Kick）。

不過因為有時為咗唔想咁粗俗，就搵仆街英文拼音－－－"POOK GAI" 嘅縮寫：「ＰＫ」來代替，用法其實同仆街係一樣。例子：

- 今次個計劃Ｐ咗Ｋ啦！

  即係話：今次哩個計劃衰咗囉。

- 你條ＰＫ仔終於捨得返嚟啦咩？

  即係：「你個衰仔終於捨得返嚟啦咩？」。因為係取代用嘅詞語，聽落比較溫和，可以用喺比較熟嘅朋友身上，口中雖然好唔滿意，但又帶出少少親切同掛念嘅味道。

## [編輯] 參考

- 屌
- 屌你老母

## [編輯] 外部連結

- 廣東話粗口研究網
- 香港網絡大典裏面既仆街

由 "http://zh-yue.wikipedia.org../../../%E4%BB%86/%E8%A1%97/_/%E4%BB%86%E8%A1%97.html" 接收

分類: 廣東話粗口

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English