黃貫中 - 維基百科，自由嘅百科全書

# 黃貫中

### 出自維基百科，自由嘅百科全書

黃貫中（Wong Koon Chung Paul，1964年3月31日—），鄉下喺廣東嘅台山，係香港好出名嘅搖滾樂隊 Beyond 嘅主音結他手。

## [編輯] 簡歷

黃貫中細個嗰陣已經好鍾意畫畫，諗過大個咗之後做畫家，中學畢咗業之後喺香港理工學院（而家嘅香港理工大學）讀設計嗰陣，經過鼓手葉世榮介紹而識得黃家駒等人，做咗 Beyond 第一個音樂會嘅平面設計，之後仲成為樂隊嘅一分子。因為喺廣告公司做過設計師，黃貫中除咗彈結他之外，耐唔耐亦都會做吓樂隊嘅美術工作，譬如同《再見理想》盒帶設計封套、1991年 Beyond 嘅「生命接觸演唱會」做服裝設計。唱歌方面，黃貫中喺1988年 Beyond《現代舞台》哩隻碟開始有唱歌，嗰年樂隊出咗另一隻碟《秘密警察》，佢唱嘅《大地》成為咗佢喺 Beyond 嗰陣最多人識嘅歌。1993年 6月，Beyond 主音歌手黃家駒意外過身之後，佢同埋樂隊嘅低音結他手黃家強一齊撐起 Beyond 主音歌手嘅擔子，繼續用樂隊個名發表左唔少歌。

1999年尾，Beyond 宣佈成員分開發展，黃貫中正式開始自己搵食，同死黨恭碩良（Jun）、麥文威（Jimmy，Anodize 同埋 LMF 成員）、Dino Acconci（夏健龍，Soler 成員）夾咗樂隊「汗」，仲簽埋香港嘅環球唱片出咗好多隻自己嘅碟，奠定咗佢唱作人嘅地位。2002年11月，黃貫中喺香港體育館開咗第一次自己嘅演唱會「Play It Loud 演唱會」。同環球唱片嘅合約完咗之後，喺香港變咗獨立嘅音樂人，之後自己出錢出咗《我在存在》同埋《狂人習作》兩隻碟。2006年4月簽咗中國華納，正式打入去中國大陸市場，嗰年10月佢又喺香港體育館開演唱會，個名叫做「黃貫中香港演唱會2006－狂人習作之音樂篇」。

黃貫中好鍾意做音樂劇。喺2000年演出劇社「劇場空間」嘅音樂劇《夢斷維港》，做男主角 Tony。嗰個話劇係改編自出名嘅百老匯音樂劇《West Side Story》(《西城故事》)。除咗咁，佢響 2005年都做過香港商業電台森美 小儀歌劇團音樂劇《亞卡比槍擊事件》嘅音樂總監，寫哂話劇裡面嘅歌。

除咗幕前演出，黃貫中呢幾年仲好落力做埋幕後創作，開咗自己嘅製作公司 Polar Bear Production Co.，寫歌畀其他歌手同埋做監製，合作過嘅歌手包括劉德華、李克勤、許志安、陳小春、林海峰、莫文蔚、梁詠琪、朱茵、何超儀、軟硬天師等，亦都同過 Soler 仲有 Tatflip 兩隊新樂隊嘅歌寫詞。

## [編輯] 出過嘅碟

- 《Yellow Paul Wong》（2001年1月）
- 《黑白》（2001年12月）
- 《同根》（EP）（2002年4月）
- 《Play It Loud》（2002年11月）
- 《我在存在》（2004年7月）
- 《森美小儀歌劇團亞卡比槍擊事件－愛情萬歲》（2005年8月）
- 《狂人習作》（EP）（2006年11月）

## [編輯] 拍過嘅電視劇

- 香港電台《暴風少年》嘅「黑仔強」（1987年）
- 香港電視廣播有限公司《淘氣雙子星》（1989年）
- 香港電台《百老薈》嘅「馬拉松」（1999年）

## [編輯] 做過嘅戲

- 《禿鷹特警隊》（電視電影）（1988年）
- 《但願人長久》（香港電台電視電影）（1989年）
- 《老豆唔怕多》（1991年）
- 《生死戀》（1998年）
- 《生命揸Fit人》（1999年）
- 《枕邊凶靈》（2002年）
- 《Lost and Found》（網上短片）（2003年）
- 《墨斗先生》（2004年）
- 《四大天王》－原創音樂同埋客串演出（2006年）
- 《美好時光》（獨立短片）（2006年）
- 《師奶唔易做》－原創音樂（2006年）

## [編輯] 做過嘅廣播劇

- 香港新城電台《朋友》（2001年）
- 香港商業電台《枕邊凶靈》（2002年）
- 香港商業電台《落入凡間的天使5》（2002年）
- 香港商業電台《I Love U Boyz - 萬世巨星》（2002年）
- 香港商業電台《黃金少年Season IV》（2007年）

## [編輯] 做過嘅舞台劇

- 「劇場空間」《夢斷維港》－演出（2000年）
- 香港商業電台森美小儀歌劇團《亞卡比槍擊事件》－音樂總監（2005年）

## [編輯] 攞過嘅獎

- 香港商業電台吒o宅903「第一屆組Band時間組Band選舉－最受歡迎結他手第一位」（1998年2月）
- 《明報周刊》「演藝動力大獎2001－最突出音樂幕後精英獎」（監製歌曲：《好狗》）
- 香港商業電台「2001年度叱咤樂壇唱作人金獎」
- 香港商業電台「2002年度叱咤樂壇唱作人金獎」
- 香港理工大學「傑出設計校友獎（特別榮譽）」（2004年6月）
- 《HMC》雜誌「The Most Inspirable Men」（2004年7月）
- 香港作曲家及作詞家協會「2003/2004年度CASH金帆音樂獎」之「最佳另類作品獎」（得獎歌曲：《我在存在》）
- 香港時裝設計師協會「2005年十大傑出衣著人士獎」
- RoadShow路訊通「2006年度RoadShow至尊歌曲獎」（得獎歌曲：《阿博二世》）
- RoadShow路訊通「2006年度RoadShow至尊創作歌手獎」

## [編輯] 開過嘅演唱會

- 「Play It Loud演唱會」@香港體育館（2002年11月）
- 「黃貫中香港演唱會2006－狂人習作之音樂篇」@香港體育館（2006年10月18日）

## [編輯] 有關嘅網頁

- 黃貫中官方網站 Paul Wong Official Website
- CASH創作人誌－黃貫中
- Beyond Music

由 "http://zh-yue.wikipedia.org../../../%E9%BB%83/%E8%B2%AB/%E4%B8%AD/%E9%BB%83%E8%B2%AB%E4%B8%AD.html" 接收

分類: 1964年出世 | 香港歌手 | 香港作曲家 | 結他手

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文