Wikipedia:投票 - 維基百科，自由嘅百科全書

# Wikipedia:投票

### 出自維基百科，自由嘅百科全書

維基百科有時要用到投票嚟幫手做決定。要記住，維基百科唔係民主政治。一般情況下，通過共識達成嘅的決議，好過人多蝦人少（majority rule）嘅結果好多。但係有時用投票都不失為睇清唔同維基人立場嘅做法，而且重可以顯示到咩意見至係大多數人支持嘅，咁咪可以快啲達成共識囉。

## [編輯] 票制

維基百科用嘅票制有好多種，以下講吓常用嘅幾種：

### [編輯] 共識票制

共識票制唔係真係想用投票嚟解決問題，反而係想透過投票嚟尋求共識。投票嗰陣，開票嗰個人會喺版面頂部寫明而家投票投緊乜嘢，然後大眾就喺下面投票嘞。一人只可以投一票，呢一票可以係以下一類：

- 贊成
- 中立 / 棄權 / 純意見（一樣意思）
- 反對

立場要用粗體標明。投完票一定要寫明自己投呢票嘅理由，同埋用 -- ~~~~ 簽名。例如：

- 贊成，因為呢篇嘢文筆好好。 -- 翹 仔 06:27, 15 六月 2006 (UTC)

投完票你都可以改變自己嘅立場。喺咁嘅情況，原本嗰票唔好就咁完全剷左佢，應該用<s>橫線</s>劃左佢，然後喺後面或者第度寫返自己嘅新立場。記住每一處有加減嘢都要簽名噃，例如：

- 反對。佢對文章寫作嘅貢獻唔夠多。-- 翹 仔 09:27, 13 六月 2006 (UTC)
    支持，原來佢習慣寫好成篇文章先一次過登出嚟。-- 翹 仔 06:38, 15 六月 2006 (UTC)

要注意嘅係，共識票制入面，贊成票同反對票嘅比例唔係決定結果嘅絕對因素。贊成同反對兩方面提供嘅理據，先至係決定因素。故此，每個共識票制嘅投票都需要一個負責人，嚟維持投票秩序同埋做最後決定。呢個負責人有時可以投得票，有時唔得，視乎個投票嘅規矩。

共識票制通常都係用嚟決定某樣嘢做定唔做好。例如刪唔刪除一篇文章、或者用嚟選管理員。

### [編輯] 贊成票制

顧名思義，贊成票制就只可以投贊成票。你可能會諗：唓，淨係投得贊成票，實當選啦，投嚟把鬼？其實，贊成票制係用嚟喺一大堆候選人入面，選出最受人支持嘅一個或者幾個。同共識票制一樣，發起人要寫明今次投咩票，不過下面嘅選擇唔再係贊成或者反對，而係邊個候選人。亦因為淨係可以投贊成票，投票果陣就唔使寫明投贊成、反對定係中立。

贊成票制入面，投票唔一定要畀理由，簽個名就得。但係你有咩想講，都當然歡迎你留個言啦。為咗方便點票，贊成票制入面會用數字、即係半形嘅#、而唔係*嚟做點列符號。例如：

1. 翹 仔 06:56, 15 六月 2006 (UTC)
2. HenryLi 09:10, 15 六月 2006 (UTC)

贊成票制入面都可能有負責人，亦唔一定有。相比起共識票制，負責人嘅角色比較細啲，只係負責維持秩序同點票，頂多係打和嗰陣，佢嗰票會成為決定性一票。重有，贊成票制入面，一個人可以投票畀多個候選人。

贊成票制通常係喺件事一定會做、但係未決定做啲乜或者邊個做嘅時候用。

### [編輯] 多數票制

多數票制可以話係贊成票制嘅變種，亦可以話係維基投票最早嘅模式，所有其他投票制度都係由呢度衍生出嚟嘅。多數票制同上面講過嘅贊成票制其實一樣，都係淨係有得投贊成票，冇得投反對票；不過多數票制入面，每人只係准投一票。多數票制通常係用嚟選人，而今次選完之後就唔會再選。

## [編輯] 投票人身份

投票嘅時候，只有已經登入嘅用戶投嘅票先至有效嘅。匿名人士投嘅票喺點人頭嘅時候唔會算數，但係佢哋嘅意見會同其他人嘅意見一齊考慮。

## [編輯] 請參考

- Category: 而家進行緊嘅投票
- Wikipedia嘅粵語版正式命名
- 主要頁面正式命名
- 常用字詞正式命名

由 "http://zh-yue.wikipedia.org../../../%E6%8A%95/%E7%A5%A8/_/Wikipedia%7E%E6%8A%95%E7%A5%A8.html" 接收

分類: 維基百科爭論嘅解決

##### Views

- 專題頁
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢