香港粗口 - 維基百科，自由嘅百科全書

# 香港粗口

### 出自維基百科，自由嘅百科全書

粗口，泛指廣東話（粵語）中嘅粗俗語言，絕對唔文雅，而且通常同性（即性行為、兩性性徵等）或者便溺有關。相對於用普通話裡面嘅鬧人詞彙，粵語粗口嘅變化更多，鬧人嘅意思亦都更下流，刁鑽而且可以好撓口。最基本嘅粗口字眼有五個，但係其實，可以成為粗口嘅詞彙實在遠遠超過哩個數目。

粗口（尤其是粵語粗口）真係可以話五花八門，有啲粗到簡直唔可以入耳，亦有輕描淡寫係咁意，有啲係狠毒嘅詛咒，亦都有一時間都唔識解嘅詞語。總之但凡列入粗口類嘅字眼同埋詞語，唔理係邊一種語言都好，佢哋嘅共通點不外乎係用嚟發洩同埋鬧人，仲要繪形繪聲，聽嘅人起哂雞皮毛管戙，俾人鬧嘅唔即時發火都會怒火中燒，甚至因為咁而發生打鬥同埋流血事件。

好似喺2006年 世界盃足球賽嘅總決賽入面，一代法國球王施丹，懷疑俾對手嘅意大利後衛馬達拉斯用「問候」屋企人嘅言語挑釁，於是用個招牌半光頭怒頂對手嘅心口，哩一吓動作唔單止令到舉世震驚，仲俾球証用紅牌驅逐要佢即時離場，令到佢喺退出球壇前留低咗難忘嘅小污點。因為粗口挑釁而引發哩次嘅「施丹頭搥」事件（亦俾廣大球迷笑佢做「頂佢個肺」事件），可以見到粗口的確有佢可大可小嘅破壞力。

至於粵語粗口嘅經典，點可以唔數已經街知巷聞嘅「巴士阿叔事件」；片段入面嗰個爆粗嘅阿叔，對粗口嘅演譯同埋佢個人對粗口嘅一番見解，令到唔少人因此而津津樂道，成為咗城中一時無兩嘅頭條熱話。

※注意 以下嘅內容可能會令人情緒激動※
※請心智未成熟嘅朋友擰歪面, 或者搵家長陪同之下收睇※

哩度所有嘅內容純綷係介紹性質，並冇意思去教唆或者鼓勵大家講粗口。如果自問心智唔成熟或者唔識分辨好壞嘅朋友，咁哩度奉勸最好咪繼續研究哩個課題。

## [編輯] 粗口嘅定義同埋字詞

一般嚟講，粗口嘅定義即係話，如果一啲字或者詞語，普遍會令到其他人嘅精神及情緒不安，內容包含咗淫穢嘅潛在意識或者形像化意識、歪曲同埋唔理性嘅侮辱，都可以為之粗口；雖然統稱為粗口，但係喺實際嘅層面上都有一定嘅分別。

以下將會簡單咁介紹一啲粗口嘅字詞。

### [編輯] 廣東粗口五大字

又叫做「門氏五虎將」或者叫「粗口五傑」，哩五個字分別係：「屌」[𨳒]（「門」字入面加「小」字）、「閪」（「門」裡加「西」）、「撚」[𨶙]（「門」裡加「能」）、「尻」[𨳊]（「門」裡加「九」）同埋「𨳍」[𨳍]（「門」裡加「七」），佢哋每個都可以「獨當一面」咁發展出唔同嘅詞彙，各自有佢嘅意思同用法，而且可以互相配搭或者交換嚟用，講出嚟嘅感覺亦都十分之粗鄙好難入耳，可以話係粗口之中嘅皇者。

順帶一提，以上幾個字係被公認為可以通用嘅同音、諧音或者係正寫字；至於括號裡面所講幾個用「門」字做部首嘅粗口字，其實全部都係俗寫。詳請可以參考佢哋嘅連結。

### [編輯] 一般嘅粗俗詞語

有啲粗口雖然都係用嚟鬧人或者發洩，但係就冇「廣東粗口五大字」咁露骨。當中仲有啲可以通過香港嘅電檢處審查，喺一啲2B級或以下嘅電影入面出現，例如：

- 仆街
- 冚家剷
- 粉腸（係「撚樣」嘅諧音）
- 戇DOG　（戇狗，係「戇尻」嘅諧音）
- 扑嘢
- 生仔冇屎忽
- 屎忽鬼
- 無厘頭
- 躝癱
- 小喇叭　（係「屌那媽」嘅諧音）

### [編輯] 比較露骨嘅粗口或者詞語

- 賓舟
- GAP（當用嚟形容女性嘅陰部時用）

## [編輯] 同粗口有關嘅創作

香港哩個大都市入面，有好多另類創作都同粗口有直接或者簡接嘅關係，而且大多數十分之有創意，聽到會令人會心微笑，而且歷久常新，真係唔可以唔佩服作者嘅創意無限。以下係一啲粗口創作嘅形態同埋例子：

### [編輯] 干戈變祥和

有啲人將一啲鬧人嘅粗俗說話加以修飾延長，由起初聽起上去以為係想講粗口，點知最後變咗一句好普通嘅說話。常見嘅例如：

- 你老母臭．．．．．．大你！

  （原本好似想講粗口，點知變咗「你嘅媽媽將你養育成人」。粵語「臭」同湊仔嘅「湊」係同音，養育咁解。）

- 你老豆過咗身．．．．．．加坡！

  （原本好似想鬧人哋嘅爸爸，點知一改口風就變咗「你嘅老豆去咗新加坡」。粵語「身」同「新」係同音。）

### [編輯] 歇後語

同上面方式完全相反嘅做法，就係講一啲聽起上嚟好似無關痛癢嘅詞語組合，但實際上係大有文章嘅粗口歇後語。一啲比較常見嘅例子有：

- 岸上嘅海鷗

  頭尾兩個字係「岸」同「鷗」，縮短咁讀就變咗「岸鷗」，即係諧音咗嘅「戇尻」。

- 亞婆跑步（又可以話「亞婆走佬」）

  歇後語即係「老閪都走／掹」，要即刻走佬、幾大都閃咁解。

- 童子軍跳彈床

  歇後語就係「Scout 彈」，直譯嘅粵語諧音就係「是尻旦」，屬於中西合璧嘅典範。

- 夜觀星象

  歇後語係「眺那星」，即係「屌那星」嘅諧音。

- 唐餐變西餐

  即係話「多嚿魚」,而引申「多尻餘」咁解

- 法國大餐

  「多嚿魚」，即係「多尻餘」

## [編輯] 粗口同埋諧音

有時如果喺啲大庭廣眾入面直接爆粗係會十分之失禮，影響形象，於是就有諧音字詞嘅出現嚟代替正規嘅粗口。哩啲諧音字詞好受用家所喜愛採用，而且仲發展出好多唔同嘅風格同埋特色，可謂百花齊放。

當中最過癮嘅，可以算係嗰啲將唔同嘅嘢組合串連埋一齊，睇落好似冇乜特別粗俗，但係當讀起上嚟嘅時候就會覺得似曾相識嘅作品。

### [編輯] 次文化

當年喺香港有一本走諧趣路線嘅綜合式漫畫，叫做【玉郎漫畫】，係由一間今日已經易咗手嘅漫畫公司－－－玉郎集團所出品（即係文化傳信嘅前身）。喺哩本漫畫入面嘅每一期中間都會加插一頁專欄叫做【太公報】，由諧趣幽默嘅筆觸嚟表達而出名嘅香港漫畫家甘小文所主編，哩一頁專欄係用報紙嘅形式嚟刊載，內容雖然俾人感覺好似幾低俗，但同時亦都令人印象深刻。特別提出嘅原因係想介紹佢其中玩過嘅所謂「教育」，原來哩份專欄都同讀者上過另類嘅自然教育同埋體育課，到咗依家仍然有好多人掛喺咀邊，津津樂道。以下係嗰個專欄入面其中一啲關於粗口嘅創作：

自然教育（留意要將佢哋串埋一齊嚟讀）

- 蔬果類：柑、蕉、桔、梨、碌柚（「今朝拮你籮柚」嘅諧音）
- 動物類：

1. 雁、鷲、鵰、狸、獅、狒、龍（「晏晝屌你屎忽窿」嘅諧音）
2. 鵰、狗、豹、狸（「屌尻爆你」嘅諧音）

體育科

- 跳遠：跳七里、跳九里、跳廿碼（「屌尻你」、「屌七你」、「屌那媽」嘅諧音）
- 舞蹈：跳老舞（「屌老母」嘅諧音）

哩度只可以列舉部份例子。

### [編輯] 打油詩

以下要介紹嘅一首諧音打油詩更加係街知巷聞，佢曾經輯錄喺已故才子黃霑嘅名作《不文集》裡頭，亦曾經俾香港著名藝人周星馳所主演嘅電影《唐伯虎點秋香》採用成為對聯比試嘅一幕戲。一路以嚟嘅版本唔止一個，不過以哩個版本最為工整：

  冚家剷泥齊種樹
  汝家池塘多鮫魚
  禾長魚肥嫲撚飯
  邀你老母替下廚

詩嘅意境好有鄉情，好有農家生活嘅撲素味道，但係當中其實已經將一啲粗口字詞巧妙咁融入喺每一句之中。例如將「冚家剷」變成全家一齊剷泥嘅意思，「多尻餘」嘅諧音就變咗有好多鮫魚，「麻撚煩」嘅諧音就變成阿嫲喺度煮飯，最後將「屌你老母閪」嘅諧音變成邀請你嘅媽媽代替下廚煮餸。可以利用幾個粗俗詞語嘅諧音，加上文學嘅串演，成為粗中帶幼嘅一篇七言詩，真係夠哂雅俗共賞。

### [編輯] 諧音嘅發揮

除咗上述介紹過嘅「教育科目」同埋打油詩係用到諧音嚟做創作之外，仲有好多諧音做詞語嘅有趣例子，聽起嚟都幾灰諧，「嗒落有味」。哩度列舉其中一二：

粵語諧音嘅取代字詞

- 「釣蟹」／「釣喇嘛花蟹」←→　屌閪／屌那媽化閪
- 地理勞美
- 「調理農務臭化系」←→　屌你老母臭花閪
- 「鹹蝦燦」←→　冚家剷
- 「岸舟舟」←→　戇尻尻
- 「凍檸水」←→　凍撚死
- 「凍檸茶」←→　凍撚殘
- 「大檸樂(可樂)」←→　大撚
- 「大家樂」←→　大尻鑊

取自外語嘅諧音字詞

喺中外合璧嘅香港，創意一族甚至取材外國語言嘅讀音，將佢哋直譯變成粗口嘅諧音，可謂過癮之極。比較抵死嘅例子有：

- 「荷蘭 銀行 支票」　：係將英文嘅”Holland Bank Cheque”直譯，讀音同「好撚笨柒」近似。
- 「荷蘭月亮」　：”Holland Moon”嘅直譯，讀音近似「好撚悶」。
- 「荷蘭擁躉／荷蘭風扇」　：”Holland Fan”嘅直譯，讀音近似「好撚煩」。（睇嚟荷蘭真係有好多擁躉。）
- 「澳門朋友」　：”Macau friend”嘅直譯，讀音同「麻尻煩」近似。
- 「澳門海」　：”Macau Sea”，讀音近似「乜尻事」。
- 「唔好延遲」　：直譯自英文嘅”Delay No More”，讀音近似「屌你老母」。
- 「咖啡色」　：哩個詞語嘅泰文讀音近似「是撚旦」。
- 「村長騎牛背」　：哩個句子嘅泰語讀音近似「咁撚奇撚怪」。

有時會倒返轉，廣東話諧音或者意譯講外語粗口。

- 「福建大學」：Fucking you。

重有好多，不能盡錄。用家重可以如此類推咁嚟發揮更多嘅自由創意。

## [編輯] 相關連結

- 廣東話粗口研究網
- 兒時拾趣
- 現眼報
- 香港網絡大典入面既廣東粗口五大字

由 "http://zh-yue.wikipedia.org../../../%E9%A6%99/%E6%B8%AF/%E7%B2%97/%E9%A6%99%E6%B8%AF%E7%B2%97%E5%8F%A3.html" 接收

分類: 香港粗口 | 香港俗語

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Česky
- Dansk
- Deutsch
- English
- Español
- Esperanto
- Français
- Gàidhlig
- Nederlands
- ‪Norsk (bokmål)‬
- ‪Norsk (nynorsk)‬
- Polski
- Português
- Русский
- Simple English
- Suomi
- Svenska
- ไทย
- 中文