LMF - 維基百科，自由嘅百科全書

# LMF

### 出自維基百科，自由嘅百科全書

LMF，全名Lazy Mutha Fucka，原名係Lazy Mother Fxxker，粵語意思係“死懶X”（《大你》—2002年），係喺1993年成立嘅一隊香港Nu-Rock、Hip-hop樂隊。早期只不過係一班獨立樂隊喺“Dark Entry”音樂會尾聲嘅時候以“大雜燴”形式出現。直到1999年以Anodize、Screw同埋N.T.三隊獨立樂隊為骨幹（不過到咗後期，原本屬於N.T.嘅MC Yan同其他成員意見唔啱，最後只剩番MC Yan留喺LMF；其他成員就同個別樂隊另外夾咗隊“Family”），加上喺本地Hip-hop界好出名嘅DJ tommy夾咗而家人所共知嘅LMF。

自從1999年出咗第一隻EP之後，因為歌詞裡面有唔少粗口，佢哋嘅歌即刻引起社會好大嘅爭議。但係佢哋同唔少專門研究社會問題同埋流行文化嘅學者同人都認為，嗰個係時下後生仔嘅文化同態度，同埋對現實社會嘅不滿。後來佢哋慢慢畀社會接受，仲入埋主流樂壇。佢哋喺2001年做過生力啤嘅代言人，而且拍咗好多輯廣告。之但係商業化咗嘅LMF令佢哋嘅支持下降，同一時間亦不斷受到新自由主義者操控的傳媒同埋主流保守人士嘅長期抹黑。最後樂隊喺2003年解散，但係當中有啲成員到而家仍然喺樂壇好活躍，仲成日同香港同其他地方嘅音樂人士合作交流音樂。

## [編輯] 香港人對LMF嘅誤解

其實粗口歌喺香港並唔係一樣新野 — 通俗不文嘅粵語歌曲喺二次大戰之後已經喺度（唔少得有粗口同埋意淫歌詞）。影帝黃秋生更加喺1990年代出過三隻有粗口歌的唱片。雖然LMF嘅歌詞，大多數係以身邊見到的嘢而有感而發，但係由於香港人仍然對哩類歌詞難以接受，再加上以下幾種因素，令LMF變得好受爭議：

- 香港人一向主要聽開流行曲，一時間好難接受另類歌。
- 保守派人士同埋新自由主義者藉著打擊同抹黑樂隊而樹立衛道之士嘅形象。
- 與此同時，流行狂野派對，而畀人填咗粗俗歌詞嘅跳舞歌而大行其道；到而家仍然有人將LMF嘅歌曲同以上的歌曲撈亂 — 好似將樂隊MP4所唱的「老竇咪索茄」同埋「14K」當咗做係LMF嘅歌。
- 一班無知嘅後生你只係為咗聽粗口歌而聽LMF嘅歌，令其他人誤會佢哋（參考：潮童[1]）。

## [編輯] 成員

LMF喺1999年出第一隻碟之前無固定嘅成員，以下係1999年之後嘅成員，總共有十二個人：

- 陳匡榮 (Davy，大飛)
- 張進偉 (DJ tommy，烏蠅)
- 鄭華勝 (Gary，勝哥)
- 麥文威 (Jimmy，老占)
- 洪柏琪 (Kee，阿琪)
- 李健宏 (Kevin)
- 梁永傑 (Kit，阿傑)
- 陳廣仁 (MC yan，阿仁)
- 陳偉雄 (Phat，阿肥)
- 梁偉庭 (Prodip，阿庭)
- 孫國華 (Ronnie，阿華)
- 李燦森 (Sam)

## [編輯] 出過嘅碟

- 1999年：《Lazy Mutha Fucka》(EP)
- 2000年：《大懶堂》
- 2001年：《LMFamiglia》
- 2001年：《Aroom Represents The Realazy Mofo.DBF》
- 2002年：《Crazy Children》
- 2002年：《LMF VIDEOPHILE》 (影碟)
- 2003年：《Finalazy》
- 2003年：《LMFsHits Greatest Hits》(精選)

## [編輯] 做過嘅戲

- 2002年：《大你》(紀錄片)

## [編輯] 有關嘅書

- 《出賣LMF : 粗口音樂檔案》 (伍詠詩等著)
- 《地下狂野分子》 (馬傑偉著)

## [編輯] 有關嘅網頁

- LMF官方網站 (網站己關閉)

由 "http://zh-yue.wikipedia.org../../../l/m/f/LMF_1156.html" 接收

分類: 樂隊 | 香港樂隊

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文