香港海洋公園 - 維基百科，自由嘅百科全書

# 香港海洋公園

### 出自維基百科，自由嘅百科全書

香港海洋公園仲翻譯緊。歡迎你積極翻譯同修訂。
Image:HK ocean park logo.gif
Image:Hk-oceanpark-map.png
Image:Oceanparkentrance.jpg
大樹灣入口

香港海洋公園係香港一個以海洋為題嘅綜合主題樂園，位於香港島南區嘅黃竹坑，1977年1月10日落成啟用，近期每年有420萬人次入場。香港海洋公園分為3部分，分別係位於北面嘅南朗山山頂，同南面嘅山下花園同埋大樹灣，總共佔地87公頃，有40幾個遊樂設施。山下花園同埋南朗山以登山纜車連接。而南朗山同大樹灣之間，就以登山電梯連接，係全世界第2長嘅戶外電動扶手電梯。

2006年4月新開嘅水母萬花筒

## [編輯] 歷史

海洋公園喺1977年1月10日開幕，最初由香港賽馬會捐款興建，並由馬會管理。開幕頭半年，海洋公園入場人次已經超過131萬。1979年1月，海洋公園引入殺人鯨「海威」，成為海洋公園其中一個賣點。公園初期嘅設施不多，但係由1980年代開始，海洋公園開始進行擴展，增加大型機動遊戲，並先後建成水上樂園（1984年）、百鳥居（1986年）、鯊魚館（1989年）、紅鸛池（1991年）﹑孔雀花園（1993年）﹑登山電梯同埋集古村等設施。

早期海洋公園嘅營運資金，主要依賴門票收入同香港賽馬會撥款支持。因為入場費偏低，所以海洋公園大部分時間都係蝕錢。1987年7月1日，港英政府通過《海洋公園條例》，由馬會撥款2億港元成立信託基金，公園脫離馬會獨立，成為非牟利機構，並需要自負盈虧，可以盡量以商業手法經營。

由於以商業手法經營，海洋公園逐步提高入場費，因此亦開始轉虧為盈。1992年，海洋公園全年入場人次已達300萬。但自1998年後，由於受亞洲金融風暴影響，加上遊客開始對公園欠缺新鮮感，而且鎮園之寶殺人鯨「海威」病逝，海洋公園開始出現虧蝕。雖然喺1999年獲中國大陸同意引入2隻大熊貓，但亦未能提升入場人次。於是海洋公園只可以關閉水上樂園同埋集古村等設施，改為吸引更多年輕人嘅方針，引入更多大型機動遊戲，例如跳樓機同埋越礦飛車。

過去海洋公園以海馬作為標誌，公園範圍內嘅南朗山北麓更有大型海馬標誌。不過，海馬動態被認為唔夠活潑，亦係中藥材嘅一種，故此未能充份配合公園嘅理念。因此，海洋公園由2000年11月開始引入稱為「威威獅令」嘅卡通海獅作為公園嘅代言人，並以佢展開更多推廣及宣傳工作。

隨著中國大陸開放自由行到港，海洋公園嘅入場人數出現起色，2004至2005財政年度入場人次超過400萬，打破公園開幕以來最高紀錄。

## [編輯] 特色節目

海洋公園正門，當時舉行緊「十月全城哈囉喂」。

- 海洋公園夏水禮

  每年7至8月夏天期間，海洋公園會舉辦「海洋公園夏水禮」活動，推出各種水上活動，包括泡泡舞會同埋雨林迷宮。

- 十月全城哈囉喂

  由2001年起，每年10月萬聖節前夜期間，海洋公園都會舉辦「十月全城哈囉喂」活動，以恐怖為主題吸引遊客，並會增設夜場，延長開放時間。活動設有多間主題鬼屋，並有百幾個演員飾演唔同種類嘅鬼怪，甚至包括中國式嘅鬼怪。活動發展至今，已經成為全東南亞最大型嘅萬聖節活動，預計今年會創下50萬人次嘅入場紀錄。

- 海洋公園大團拜

  喺農曆新年期間舉行，推出各種新鮮刺激嘅遊戲、大型匯演、技藝同埋財神爺，同顧客恭賀新春。

- 結婚婚禮

  海洋公園設有8大「創意心動地點」，畀新人喺水度、半空、甚至過山車上向另一半講聲「我願意」，更有得意嘅動物以保育大使身份出席新人嘅婚禮。海洋公園將撥捐部份「別緻婚禮組合」收益畀「香港海洋公園保育基金」協助有關瀕危動物嘅研究工作。

## [編輯] 設施

海洋公園內共分6個區域，包括綠野花園、兒童王國、雀鳥天堂、海洋天地、山上機動城同埋急流天地。其中綠野花園、兒童王國位於公園裏面嘅山下花園，而其餘景區就喺大樹灣。而公園內共有42個景點，包括十幾個機動遊戲。

### [編輯] 綠野花園

大熊貓安安，1986年喺四川寶興懸出世，家下住喺海洋公園熊貓園。

- 大熊貓園

  香港主權移交之後，中華人民共和國中央政府把一對大熊貓 安安同佳佳送畀香港做禮物。1999年 5月18日，香港賽馬會大熊貓園正式開幕，成為安安同佳佳嘅永久居所。

- - 安安，雄性，重大概100-110公斤，非常友善活潑，曾經多次出訪外國，有「大熊貓大使」之稱。
  - 佳佳，雌性，重大概82-90公斤，係4隻小熊貓嘅媽媽。

  熊貓園佔地2000平方米，設有休息室、食物準備室、竹子冷藏庫、溫度調節單位同埋資源支援系統。大熊貓園嘅的設計仿照大熊貓家鄉四川嘅自然環境，包括溫度同埋濕度，溫度需保持喺攝氏15至18度之間。

2007年，中央政府將會贈送另外兩隻年紀較細嘅熊貓，以作為香港主權移交十週年嘅賀禮之一。

- 恐龍足跡

  恐龍足跡喺1994年開幕，係一個室內展覽館，設有多件仿真嘅恐龍模型，並模擬恐龍生存時期嘅自然環境，令遊客好似置身於自然環境。

- 蝴蝶屋

  蝴蝶屋係一個溫室型嘅玻璃建築物，面積有600平方米，入面有超過1000隻唔同品種嘅蝴蝶自由咁飛。遊客可以喺蝴蝶屋同蝴蝶有近距離接觸。

- 金魚大觀園

  金魚大觀園係一組參考中國園林設計嘅花園，飼養咗超過100條多個品種嘅金魚。
  園內以多媒體方式展示金魚嘅美同埋文化，包括詩畫文献實物、金魚繁殖錄影、文化歷史介紹。

- 亞馬遜歷險迷程

  亞馬遜歷險迷程喺1997年開幕，模擬南美洲亞馬遜熱帶雨林嘅環境，並以印加文明作為背景嘅一個探險式遊戲。

- 3D幻影森林

  3D幻影森林係一個迷宮，同樣模擬亞馬遜熱帶雨林嘅環境，有蟒蛇、箭蛙、蜥蜴同埋蜘蛛等道具。

- 威威至激之旅

  威威至激之旅以前叫超動感影院，喺1995年開幕，係公園內首個需要額外收費嘅遊樂設施。入場費係10港元。影院嘅座位會自己郁，令觀眾彷如身歷其境。

- 格蘭披治地帶

  格蘭披治地帶係一個高卡車（Go-Kart）遊戲，單座位收費40港元；雙座位收費50港元。

- 雀鳥劇場

  雀鳥劇場由鸚鵡、栗翅鷹、雕鴞、椋鳥同埋紅鸛負責進行表演。

### [編輯] 兒童王國

- 海豚劇場
- 兒童機動城
- 威威劇場
- 創意遊樂場

### [編輯] 雀鳥天堂

百鳥居

- 百鳥居

  百鳥居係全亞洲最大規模嘅鳥舍，飼養咗超過2000隻來自150幾個品種嘅雀仔。

- 紅鸛池

海洋劇場海獅表演
海洋劇場海豚表演
太平洋海岸表演

### [編輯] 海洋天地

- 海洋館

  海洋館係世界最大規模嘅水族館之一，海水容量達200萬公升。館內以印度 太平洋深海世界珊瑚礁為主題，飼養咗250個品種，2,000幾條魚。

- 鯊魚館

  鯊魚館有一條11.5米嘅水底觀覽隧道，館內除咗飼養咗鯊魚外，重飼養咗好似魔鬼魚等多種軟骨魚類嘅海洋生物。

- 海洋劇場

  海洋劇場可容納3,500名觀眾，海洋劇場每日都會有幾場表演，包括有偽虎鯨同殺人鯨（已經死咗）、海獅、海豚等動物表演。過往重有跳水表演。喺1998年之前，殺人鯨海威係海洋劇場表演嘅台柱。

- 海洋摩天塔

  海洋摩天塔係全東南亞最高嘅活動式觀光塔，塔高72米。遊客可遠望深水灣、淺水灣、鴨脷洲、南丫島、薄扶林以及南中國海嘅景色。

- 太平洋海岸

  太平洋海岸嘅前身叫做海濤館，並喺2001年完成翻新。太平洋海岸仿照位於太平洋東岸，美國 加州嘅海獅同海豹棲息環境，係一個三層透視的展覽館，海水容量達160萬公升，飼養咗海獅同埋海豹等海岸動物。

- 水母萬花筒

  亦叫「水母館」，喺2006年4月10日揭幕，佔地5000平方呎，為全亞洲最大、獨立嘅水母館。館內分為八大展區，展示四百幾種世界各地獨特嘅水母，特色係利用燈光效果展示水母動態，以電腦特技教導市民認識同保護水母。

水母萬花筒 位於山上纜車站嘅下層 | 水母萬花筒 裏面嘅小水母舞姿美妙 | 水母萬花筒 裏面嘅水母分門別類 | 水母萬花筒 遊客歡樂留影

### [編輯] 山上機動城

Image:Oceanparkrides.jpg
山上機動城

- 極速之旅

  極速之旅係一座跳樓機，高度達62米（20層樓），喺2004年啟用。
  座位分東南西北四個方向，每面可以坐3位客人，即係每次最多可以坐12人。

- 瘋狂過山車

  瘋狂過山車係全東南亞最大型嘅過山車，全長842米，最高時速達每小時77公里。過山車有一個迴圈，提高遊戲嘅刺激性。由於過山車臨海邊而建，因此會畀乘客衝落海嘅感覺。

飛天鞦韆

- 飛天鞦韆

  飛天鞦韆喺1997年啟用，而呢個機動遊戲會離地7米環迴轉動。

- 翻天飛鷹

- 沖天搖擺船

  係一部海盜船。

- 摩天巨輪

  係一部摩天輪，可飽覽山上機動城。

- 熱鬥遊樂園

### [編輯] 急流天地

- 越礦飛車

  越礦飛車喺2000年啟用，係一個以美國西部礦場為主題嘅過山車，長678米。

- 太空摩天輪

  太空摩天輪會好快咁轉圈。

- 滑浪飛船

  滑浪飛船會沿攀升帶上升，然後兜一小圈，再經滑水道好快咁滑落去。

### [編輯] 登山纜車

海洋公園登山纜車

山下花園同埋南朗山之間，以登山纜車連接。登山纜車全長1.5公里，每小時載客4,000人次，總共有252架纜車來回運行。每架纜車可以載6人，車程8分鐘，搭客可以飽覽深水灣同南朗山優美海景。登山纜車喺惡劣天氣下會暫停服務。

值得一提，根據海洋公園同政府嘅官方資料，嗰個登山纜車係叫做纜車，係由英文Cable Car直接翻譯；而坊間就叫佢做吊車，以佢嘅外形嚟叫。

### [編輯] 登山電梯

南朗山同埋大樹灣之間，以登山電梯連接。電梯全長225米，是全世界第2長嘅戶外扶手電梯，起好嗰時本來係全世界最長嘅戶外電梯，後來被同樣位於香港嘅中環至半山自動扶梯系統取代。而電梯係沿著30度角嘅山坡上落，每小時載客量達4,000人次。登山電梯唔受天氣影響。

## [編輯] 保育工作

除咗發展旅遊之外，海洋公園亦積極推廣教育同進行動物保育。海洋公園每年招待約40,000名學童，加深佢哋對動物嘅認識。此外，海洋公園亦致力進行海洋哺乳類動物嘅研究。2000年，海洋公園成功透過人工受孕嘅方法令樽鼻海豚受孕，並喺2001年5月誕下兩條小海豚，成為全球首宗成功個案。另一方面，海洋公園成立咗「香港海洋公園保育基金」，用嚟協助有關瀕危動物嘅研究工作。

## [編輯] 未來發展

面對香港迪士尼樂園嘅競爭，2004年，當時嘅特首 董建華邀請有「蘭桂坊之父」之稱嘅盛智文出任主席，希望以佢嘅經驗提高海洋公園嘅競爭力。

盛智文上任後，海洋公園公佈重新發展計劃，希望發展成為世界最佳嘅海洋主題公園，並藉此加強香港對世界各地遊客嘅吸引力。在未來幾年將斥資55.5億港元，增加遊樂設施至70個。翻新後嘅海洋公園面積將增至137公頃，增加接近一倍，並引入33種全新動物。公園將分為「高峰樂園」同埋「海濱樂園」兩部分，高峰樂園位於高地，以海洋、熱帶雨林同南 北極地體驗為主題。海濱樂園就位於低地，以水族館同雀鳥為主題，並設有兒童遊樂設施。兩個樂園之間會加建全長1400米嘅高峰列車連接，車程3分鐘。公園亦將會增加多項動物表演。而機動遊戲方面，將會規劃現時嘅山上機動城，除了保留跳樓機外，其他機動遊戲都會拆，但會開闢山頭興建多項新嘅機動設施，以便騰空集古村一帶沿海地方去起酒店，以吸納更多高消費嘅長途旅客。

海洋公園亦將加建3間酒店，一間位於公園入口，兩間位於集古村。工程喺2006年末動工，預計2010年完成，預料每年入場人次將增加至500萬。

地下鐵路亦建議興建南港島線直達海洋公園，令公園有更便捷嘅交通。

## [編輯] 影響

自1977年海洋公園開幕以來，人流大量湧入海洋公園，結果間接促成香港兩個早期遊樂場—荔園遊樂場同啟德遊樂場，因為入場人數唔理想而被迫關閉。

香港迪士尼樂園起好初期，亦有媒體認為海洋公園會步荔園或啟德遊樂場嘅後塵。不過事實証明迪士尼及海洋公園並唔係唔可以共存，反而海洋公園入場人數喺迪士尼建成後更係屢創新高。

## [編輯] 交通

地鐵

- 南港島綫東段：海洋公園站（計劃緊，重未落實）

巴士（海洋公園專線）

- 城巴
  - 629：地鐵金鐘站 ↔ 海洋公園（大樹灣）（如果太多人，或者會加開前往海洋公園正門嘅班次。回程就可以喺正門及大樹灣入口上車）
  - 629（特別班次）：中環渡輪碼頭 → 海洋公園（大樹灣）（只係喺早上指定時間開出：09:35、09:55、10:15、10:35、10:55。途經金鐘及同埋海洋公園嘅正門。）
  - 629S：地鐵金鐘站 → 海洋公園正門（只係喺早上指定時間開出三班：07:20、08:10、08:30。本線到達海洋公園時間會早過公園開門時間，遊客請搭629線。）

巴士（平日繞經路線）

- 城巴
  - 48：華富邨 ↔ 黃竹坑（只係喺星期一至星期六上下晝繁忙時間嘅部分班次延長至海洋公園，假日日間大部份時間延長）

巴士（假日或星期六下晝繞經路線）

- 城巴
  - 41A：北角碼頭 ↔ 華富邨
  - 72A：銅鑼灣 ↔ 黃竹坑
  - 73：數碼港 ↔ 赤柱
  - 90：中環交易廣場 ↔ 鴨脷洲
- 新世界第一巴士
  - 315：山頂 ↔ 赤柱
- 過海巴士路線
  - 107：九龍灣 ↔ 華貴邨
  - 170：沙田火車站 ↔ 華富邨
  - 171：長沙灣 ↔ 鴨脷洲
  - 973：尖沙咀東 ↔ 赤柱

小巴

- 港島專線小巴
  - 6：中環渡輪碼頭 ↔ 海洋公園（正門）（只係喺平日提供服務）
  - 29A：鴨脷洲邨 ↔ 海洋公園（大樹灣）（只係喺平日繁忙時間提供服務）

的士

- 市區的士

停車場

- 海洋公園正門停車場：400個車位
- 大樹灣停車場：60個車位

## [編輯] 基本資料

您可以喺維基共享資源搵到同呢個分類相關嘅多媒體資源：
Category:香港海洋公園

- 開放時間
  - 一般嘅開放時間係喺朝早10:00到黃昏6:00（暑假、萬聖節前夜同埋其他嘅特別日子會改開放時間，部份日子另外會有夜場）

- 入場費
  - 一次入場
    - 大人：185港元
    - 細路仔（3至11歲）：93港元
    - 3歲以下嘅細路仔同65歲以上嘅老人家免費入場
  - 全年入場證 （一年無限次入場）
    - 大人：415至550港元
    - 細路仔（3至11歲）：210至275港元
    - 學生（12歲以上）：380港元

- 免費入場

1. 3歲以下的小朋友
2. 65歲以上嘅老人家
3. 入場嗰日生日嘅人

一啲旅行社及工聯優惠中心更提供八折、九折等購票優惠。同時，亦有團體購票優惠提供，需要事先預約，每年吸引唔少學校、社區團體參加。

## [編輯] 參考資料

報章

- 行會通過海洋公園發展計劃 - 明報 - 2005年 10月27日

網站

- 香港海洋公園官方網站
- 香港海洋公園官方簡介
- 海洋公園之旅 - 香港旅遊發展局
- 香港海洋公園創意婚禮官方網站
- 香港海洋公園學院官方網站
- 香港海洋公園大團拜
- 香港海洋公園30周年網站
- 香港海洋公園動物全接觸

## [編輯] 連出去

- 海洋公園十月全城哈囉喂
- 城巴海洋公園專線巴士
- 海洋公園相片

## [編輯] 參閱

- 香港旅遊景點列表
- 香港迪士尼樂園
- 香港濕地公園

由 "http://zh-yue.wikipedia.org../../../%E9%A6%99/%E6%B8%AF/%E6%B5%B7/%E9%A6%99%E6%B8%AF%E6%B5%B7%E6%B4%8B%E5%85%AC%E5%9C%92.html" 接收

分類: 翻譯請求 | 南區 (香港) | 香港動物園 | 香港旅遊景點

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Deutsch
- English
- 中文