精英大師 - 維基百科，自由嘅百科全書

# 精英大師

### 出自維基百科，自由嘅百科全書

精英大師(Silent Witness)係一隻香港賽馬馬匹，曾17連勝因而成為香港短途馬王

## [編輯] 簡歷

精英大師係一隻澳洲馬，1999年10月1號出世， 2002年 12月26號第一次出戰沙田馬場一千米賽事，就已經跑第一，而且全程唔使鞭。2005年4月24號當佢喺一場本地二級賽1400米贏左女皇銀禧紀念盃冠軍之後，就打破咗美國九十年代馬王「雪茄」嘅16連勝紀錄，而以連續17場跑第一成為短途馬王

不過喺2005年5月14號，精英大師第一次跑千六米長途賽，結果畀牛精福星以短馬頭位破左佢連勝紀錄。

而之後喺2005年 6月5號參加日本安田紀念賽千六米賽事，喺日本東京競馬場入面，佢亦只係屈居第三。

喺同年10月2號，精英大師同另一匹香港馬好望角一齊出戰日本短途錦標，喺日本中山競馬場，終於贏返第一，係佢第一次喺海外勝出。始終短途先係精英大師嘅世界。

## [編輯] 短途錦標系列

喺2003年至2004年期間，精英大師都包辦晒洋紫荊短途錦標、百週年紀念短途盃同埋主席短途獎（合共六場本地一級賽），係第一匹馬可以兩度包辦短途錦標系列三關頭馬。

之但係喺2006年 2月26號，精英大師試圖衞冕第三次香港短途馬，但可惜喺百週年紀念短途盃只係跑第七，令好多人失望，同年3月26號喺主席短途獎跑第三，4月15號嘅女皇銀禧紀念盃跑第二

## [編輯] 健康問題

其實精英大師自從喺日本中山競馬場參加完日本短途錦標之後，佢嘅健康問題已經成為馬迷討論焦點，好多人認為佢已經再跑唔返，雖然簡唔中都有啲迴光返照嘅情況，例如喺2006年4月15號女皇銀禧紀念盃入面，喺好多人睇淡嘅情況之下跑第二，但之後喺5月9號挑戰冠軍一哩賽，就跑得第九。

自從贏咗日本短途錦標之後，佢已經好耐無跑過第一，而好多人都認為係同佢健康有關，而精英大師嘅健康問題亦令馬迷關心。

經馬會首席獸醫確認精英大師嘅後蹄球節骨有磨損及發炎嘅情況[1]

## [編輯] 退役

由於關節衰退，馬主施雅治伉儷同練馬師告東尼商量過之後，認為對於一隻七歲馬嚟講, 呢啲關節問題嘅影響可以好大，為咗唔想佢咁辛苦，所以決定精英大師喺2007年 2月4號跑埋場百週年紀念短途盃之後宣佈退役。[2][3]

但佢最後一役只係跑尼尾二，雖然係咁，但喺佢行沙圈1時，全場馬迷都為精英大師呢場最後一役歡呼同拍掌，馬主施雅治重感動到當場喊咗出嚟。

退役之後，精英大師將會運去澳洲墨爾本市外一個專為各地馬王而設嘅LivingLegends牧場頤養天年。[4]而馬會亦會喺2007年 2月25號為佢舉行退役儀式。[5]

## [編輯] 倒貼賠率

由於精英大師喺短途賽嘅成績幾乎係無敵，令佢每次出賽都成為大熱門，獨贏賠率試過去到最低嘅10.5蚊，可以話中咗都蝕水，而由於太多人中，亦令馬會蝕水130萬。[6]

不過由於精英大師嘅名氣，馬會亦唔介意蝕水，當係宣傳都好，事實上馬會亦經常用精英大師嚟宣傳，當有精英大師出賽，馬會都會大賣廣告，甚至係廣告入面話：「精英大師威即係香港人威」。又為佢起咗個網站，令佢成為香港第一匹有網站嘅馬。

## [編輯] 馬匹資料

馬主:施雅治、費葆奇、Antonio Marcus da Silva & Teresa Marie da Silva

### [編輯] 血統

精英大師血統表
Sire El Moxie 1986　馬匹毛色：鹿毛 | Conquistador Cielo 1979　鹿毛 | Mr.Prospector | Raise a Native
Gold Digger
K.D.Princess | Bold Commander
*Tammy's Turn
Raise the Standard 1978　鹿毛 | Hoist the Flag | Tom Rolfe
Wavy Navy
Natalma | Native Dancer
Almahmoud
Dam Jade Tiara 1993　馬匹毛色：鹿毛 | Bureaucracy 1987　黑鹿毛 | Lord Ballina | Bletchngly
Sunset Girl
Tulla Doll | Oncidium
Doll
Jade-Amanda 1986　馬匹毛色：栗毛 | Grosvenor | Sir Tristram
My Tricia
Comptroller | Sumuggler
Shifnal's Pride F.13-a

## [編輯] 註解

- 註 1: 喺每場比賽前馬匹都會喺沙圈踱步畀馬迷睇。沙圈喺馬會官式叫法應該係“亮相圈”，不過呢個叫法只用喺馬會官方嘅印刷品同網頁上，連電視評馬人同馬經都一樣將“亮相圈”叫做“沙圈”。

## [編輯] 參考

1. ↑ 獸醫檢查紀錄(馬會官方網頁)
2. ↑ 南華早報
3. ↑ 馬王精英大師周日告別
4. ↑ 「精英大師」告別戰 (2007-02-03 06:05:01)
5. ↑ 精英大師完成最後一戰 2月25日再向馬迷道別 (馬會新聞)
6. ↑ 熱到爆燈 馬會蝕130萬(成報)

## [編輯] 相關網頁

- 精英大師官方網站：http://www.silentwitness.com.hk/
- 精英大師資料(馬會網頁)：http://www.hkjc.com/chinese/racing/Horse.asp?HorseNo=C140

由 "http://zh-yue.wikipedia.org../../../%E7%B2%BE/%E8%8B%B1/%E5%A4%A7/%E7%B2%BE%E8%8B%B1%E5%A4%A7%E5%B8%AB.html" 接收

分類: 香港賽馬

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 日本語
- 中文