九龍城寨 - 維基百科，自由嘅百科全書

# 九龍城寨

### 出自維基百科，自由嘅百科全書

九龍城寨，攝於1915年
1989年由飛機上影嘅九龍城寨

九龍城寨，係喺香港嘅九龍城區入面一座圍城，喺1993年已經拆咗。九龍城寨原名九龍寨城，亦有人叫九龍城砦，因為舊時九龍城寨嘅城池只係用石頭起出嚟，所以以前啲人鐘意叫呢度做城砦，即九龍城砦。喺香港歷史上，呢個地方曾經係一個引起好多政治爭論嘅敏感地方，又曾經係一個出名「三不管」嘅神秘地帶。1987年港府宣佈清拆城寨，引起社會關注，最後落實分三期進行清拆，而家九龍城寨已經變咗做一個公園，叫做九龍寨城公園。

## [編輯] 歷史

九龍城寨嘅歷史最早可以追溯到中國宋朝。佢位於九龍灣中心，由鯉魚門南行嘅船都一定會經過，而且仲係沿海重要嘅戰略地點，不過喺二三十年代因為填海起啟德機場，九龍灣就唔再係海港。

### [編輯] 名稱由來

九龍城寨原名叫九龍寨城，後來由於香港政府喺劃分區域時，將九龍寨城周圍嘅地方都全部叫咗做「九龍城」，後來為咗唔想混淆，於是就將九龍寨城改為九龍城寨，等佢可以同「九龍城」分返開

### [編輯] 城寨來由

九龍城寨歷史最早可以追溯到中國宋朝，原本係防衞海盜嘅據點，為咗防止海盜，喺1810年就起咗座九龍寨炮台。而喺經歷過鴉片戰爭之後，九龍城寨嘅戰略地位就變得更加重要。於是去到清初康熙年間，為咗方便防守同官衙做嘢，就開始起城池，而九龍城寨就因為咁喺1846年起咗出嚟

### [編輯] 殖民地時期

到咗1898年，英國希望租借深圳河以南同離島所有島嶼，於是要求簽署《中英展拓香港界址專條》將九龍半島同香港島一樣變成英國殖民地，但中國方面堅持唔畀九龍寨城列入租地範圍，結果就令九龍城寨變成中國喺香港宣示主權呢個獨特地位。城寨變成清朝官員做嘢嘅地方，即係有啲似領事館咁。

不過由於城寨地方細，所以駐喺城寨衙門入面嘅清朝官員幾乎都係啲唔話得事嘅細官，官細之餘重無軍隊，得幾個捕快，於是喺1899年，英國曾經想將城寨收返為九龍半島一部份，於是派咗啲英軍入去，入面啲官立即嚇到走夾唔抖。

但係喺1890年7月17號，李鴻章路經香港，同當時嘅港督卜力見面，提醒返九龍城寨仲係中國領土，唔好亂嚟，自此之後港英政府就無再搵人入城寨搞搞震

### [編輯] 獨特地位

由於港英政府唔可以搞，結果當時城寨一直保留住由清朝到辛亥革命後嘅狀態，令九龍城寨成為當時好多外國人走去「感受舊中國」嘅旅遊點

## [編輯] 龍津義學

龍津義學係喺九龍城寨入面最古老同最出名嘅建築，佢同九龍城寨同一時期完成，即係喺清道光廿七年(1847年)起好。佢起得好似以前啲「貢院」咁，喺門前面有條走廊仔，兩邊有大條石柱，門下面有石刻，刻住由當時新安縣知事王銘鼎寫嘅「龍津義學」四個字，門口兩邊重有門聯，寫住：「其猶龍乎，卜他年鯉化蛟騰，盡洗蠻煙蛋雨﹔ 是知津也！愿從此源尋流溯，平分蘇海韓潮。」而義學大樓入面分三個部份，叫做「三進」，分別係：前面叫「前進左壁」、中間係空地，後面叫「後進講堂」

呢間義學，喺當時仲做埋鄉公所，所有九龍司嘅事務，都係喺呢度傾，而喺民國之後仲畀一啲九龍城嘅人改建成小學，叫做「九龍城公立高初兩等義學」，據講仲係香港第一間學校。

1940年由於城牆倒塌，香港政府於是以衛生理由清拆城寨房屋，當時只有「廣蔭院」同「龍津義學」無拆到，到咗七十年代，開始有地產商喺城寨發展，龍津義學因為咁而改建成「義學大樓」

## [編輯] 龍津石橋

龍津石橋其實即是舊底九龍城碼頭，當清政府割讓九龍畀英國時，除左保留九龍城寨，亦保留左一座碼頭畀九龍城寨居民出入使用，到1930年因為要填海起啟德機場，個碼頭就拆到無淨。由於碼頭起喺龍津路，個碼頭又用石做，而且起到好似條橋咁，所以啲人就將個碼頭叫做「龍津石橋」。

喺1867年到1871年期間香港曾經開放賭博，公開招標畀人開賭場，不過到咗1972年又再禁賭，於是好多做開賭場嘅人就將啲賭場搬晒入九龍城寨，由於有個碼頭，於是九龍城寨嘅賭場就成日都有好多外國人入去，而且重係當時遠近知名嘅旅遊景點。

## [編輯] 天后廟

九龍城寨入面嘅天后廟喺係天后廟街，當然天后廟街因為天后廟而命名，大約就喺老人街南面桂盛樓附近。天后廟其實係三十年代先起，不過入面供奉嘅天后神像，就比九龍城寨重要古老。初初起九龍城寨時，其實有座關帝廟，因為關帝廟係清朝法定建築，所以一定要起，用嚟畀啲武官拜。不過係三十年代初，關帝廟因為日久失修而倒塌，令九龍城寨入面無晒廟宇，但啱啱出面沙浦村因為政府要填海發展而要清拆，就係咁原本喺沙浦村嘅天后廟就搬咗入去九龍城寨。

不過後期城寨越住越多人，天后廟由於四周圍都畀大廈圍住，而住喺大廈嘅人又鐘意掟垃圾出街，結果搞到間天后廟周圍都係垃圾，後來喺天后廟頂起咗個網，垃圾問題先解決。

九龍城寨‎街道及分期清拆略圖

## [編輯] 街道

九龍城寨雖然只係得六英畝半面積，但係就有成二三十條街，可算係世界上同面積最多街巷嘅細城。城寨主要街道分南北同東西兩邊行嘅大街大路，係呢兩條大街大路再分好多支線出嚟。

### [編輯] 南至北大路

#### [編輯] 龍津路

龍津路 (Lung Chung Road) 分別有六條街：龍津後街、龍津一巷、龍津二巷、龍津三巷、龍津尾巷、龍津橫巷。喺廣東省有好多城市都有龍津路，所有龍津路都有一個特點，就係佢一定對住城門口嘅津樑，因為龍津意思係「聚龍通津」，即係指城門同城門津樑。以前喺九龍城寨真係有一個津樑，重係由風水佬睇過度過定，搵最正個龍氣位而定出嚟。龍津路亦係九龍城寨入面，最古老嘅街道。

#### [編輯] 龍津道

#### [編輯] 東頭村道

### [編輯] 東至西大路

#### [編輯] 龍城路

龍城路 (Lung Shing Road)係同九龍城寨界外嘅東正道平行嘅一條路，佢北面路口就係喺正東頭村道南邊嘅行人道度，而南面入口係好隱蔽，因為佢啱啱係龍津道同龍津路之間，又夾住益華樓同東南樓，喺正個三叉口，如果係城寨出面望入去，龍城路就啱啱畀龍津路同龍津道隔住，城寨嘅人就將呢條路叫做龍城路，作為九龍城寨嘅代表，龍城就即係九龍城寨簡稱

#### [編輯] 光明街

#### [編輯] 老人街

#### [編輯] 大井街

#### [編輯] 西城路

九龍寨城公園南門懷古 | 「南門」及「九龍寨城」石額 | 江南園林典型曲廊 | 廣蔭庭「五福壽鶴圖」

## [編輯] 參考

- 九龍城寨史話 ISBN 9620406826

## [編輯] 外部連結

您可以喺維基共享資源搵到同呢個分類相關嘅多媒體資源：
Category:九龍城寨

- 香港旅遊局發展局的介紹網頁
- 香港康樂及文化事務署‧九龍寨城公園（正體 簡體）
- 「東洋の魔窟」九龍城砦探検記Template:Ja icon

Template:香港公園 Template:香港法定古蹟

| 呢篇九龍城寨係關於香港嘅楔位文章，仲未完成嘅。麻煩你幫手加下料，補充佢嘅內容。

由 "http://zh-yue.wikipedia.org../../../%E4%B9%9D/%E9%BE%8D/%E5%9F%8E/%E4%B9%9D%E9%BE%8D%E5%9F%8E%E5%AF%A8.html" 接收

分類: 香港楔類 | 九龍城 | 香港嘅公園 | 香港特色公園 | 香港法定古蹟 | 香港旅遊景點

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Deutsch
- English
- Français
- 日本語
- Nederlands
- 中文