愛迪生 - 維基百科，自由嘅百科全書

# 愛迪生

### 出自維基百科，自由嘅百科全書

愛迪生

湯馬士‧艾爾巴‧愛迪生（Thomas Alva Edison，1847年2月11日—1931年10月18日）係美國嘅發明家；佢嘅發明不計其數，而其中一個偉大嘅發明，就係電燈膽。

## [編輯] 出世及少年時代

湯瑪士．愛迪生出世時嘅屋企外貌。

愛迪生，出生喺美國俄亥俄州(Ohio)米蘭鎮；爸爸叫山姆．奧丹．愛迪生 (Samuel Ogden Edison, 1804–1896)，之前喺加拿大搞飲食開飯店，後來因為加入革命軍而俾人通輯，於是走佬去咗美國米蘭鎮，轉搞木材生意；至於愛迪生嘅媽媽 南西．瑪菲斯．伊利沃 (Nancy Matthews Elliott, 1810–1871)曾經喺加拿大做過小學教師，後來嫁咗之後就冇再教書，做個全職嘅住家婦人。而愛迪生就係佢哋嘅第七個仔。

### [編輯] 每事問嘅愛迪生

四歲時嘅愛迪生

愛迪生細個時候啲人會叫佢做艾爾；佢個頭望落都幾大，而且成日都有好多問題去問啲大人，好似佢會問：「點解蘋果有紅色有綠色？」、「點解一加一會係二？」、「咁兩舊泥加埋即係幾多？」、「點解蜜蜂嘅屋企同我屋企唔一樣？」、「點解人天生冇翼唔識飛？」……等一大堆好難答嘅問題，搞到啲大人好多時都口啞啞唔識答佢；當佢知道家禽要保溫嚟孵蛋，竟然傻到三更半夜一個人走入穀倉，坐喺堆禾草上面孵蛋，於是除咗佢父母之外，其他人都覺得佢個頭腦有問題。

佢覺得火哩樣嘢好神奇，於是有一次向老豆間木廠嘅工友問長問短，不過得唔到答案，於是自己暱埋喺貨倉嘅一角點火，想研究一吓火係點樣燃燒，點知一發不可收拾，差啲燒哂成個貨倉。

後來佢同屋企人喺1854年搬咗屋去密茲根州(Michigan)嘅波特蘭居住；初次入學校返學，佢就一直問嘢，問到個神父班主任發哂脾氣，卒之三個月後頂唔順向愛迪生嘅父母提出唔再教佢；好彩媽媽南西曾經教過書，於是憤怒咁向學校退學，決定以後嘅日子要親自做老師，教個仔學知識同埋俾佢自修。

### [編輯] 媽媽嘅啟發

愛迪生學嘢好快，而且乜都想知想學，先後讀過《英國史》同埋《世界史》，又睇過好多唔類型嘅文學作品；南西見愛迪生進度咁快，認為佢會對科學有興趣，於是送咗本由R.G.柏加(R.G.Parker)撰寫嘅書【自然科學的學校】(School of natural philosophy)俾佢睇，點知愛迪生睇過之後就迷咗落去，而南西亦已經一早預備咗屋企嘅地下室一角俾佢學做實驗。

### [編輯] 發明嘅第一步～實驗

到咗大約十歲，愛迪生基本上已經試過哂所有喺【自然科學的學校】裡面所講嘅實驗，佢亦有將哩啲實驗嘅結果組合，搞咗好多新嘅實驗，不過用貓貓狗狗嚟玩嘅居多，好似喺啲貓狗嘅身上面摩擦，比較吓產生嘅靜電量有幾多……等等，搞到啲貓狗見到佢都怕怕；佢仲將全部冇毒嘅物料樽都貼哂毒藥標籤，搞到佢父母落到地牢嘅時候都唔敢走埋去掂哩啲樽。而自從有咗小型「實驗室」之後，愛迪生就好少出去同啲朋友仔玩，但係一有機會佢就會出去整蠱佢啲朋友；佢嘅挑皮同埋愛玩嘢嘅性格，完全係受咗佢老豆嘅樂觀開朗所影響。

有一次，愛迪生做緊升氣球實驗嘅時候，佢見到嚟自荷蘭大佢一歲嘅朋友仔阿麥想捉雀仔捉唔到，於是拿拿林返去調製咗杯可以產生氣體嘅「氣化劑」俾阿麥飲，哩劑嘢係用炭酸鈉再混合幾種藥物而成，以為體內產生氣體就可以減輕重量，點知阿麥飛唔起之餘仲勁肚痛，愛迪生終於第一次俾佢阿媽狠狠咁打咗一餐。

### [編輯] 做蔬果生意

愛迪生十一歲嘅時候，佢意識到做實驗要有一定嘅資金，於是搵埋阿麥一齊種菜出市集賣賺錢，啲人見到兩個賣菜小朋友好可愛，於是都樂於幫襯，令到生意出奇咁好；遇到有人想要一啲特別嘅蔬果而佢哋冇嘅時候，愛迪生仲識得去搵低價嘅小販買入，再加返少少價嚟賣出，可以話細細個已經有商業嘅頭腦。不過後來因為放太多時間喺種菜同販賣上面，搞到冇乜時間去做實驗，於是佢唯有放棄種菜，返返去佢嘅實驗小天地。

### [編輯] 報紙嘅日子

喺火車上面賣報紙嘅十四歲愛迪生

喺1859年到1862年哩段其間，愛迪生喺連接侯倫港(Port Huron)到底特律(Detroit)嘅火車上面賣報紙同埋小食雜貨，而當時嘅列車行駛時間係由朝頭早七點到朝早十點；因為愛迪生每次一到底特律就即刻會入去公共圖書館睇書，於是後來啲人傳聞話哩間公共圖書館裡面嘅書幾乎都俾愛迪生睇過哂。

喺愛迪生十三歲嗰年，佢獲批准喺火車嘅車廂裡面設置實驗室，於是佢可以一邊做實驗一邊賺錢，成為咗佢當時最夢寐以求嘅工作。之但係冇幾耐之後，有一日佢喺站上面賣報紙嘅時候趕唔切上返火車，於是即刻搏命咁追，佢用一隻手攬住叠報紙，一隻手拉住車邊嘅欄杆企圖擒上返車，當時介紹佢做哩份工嘅車長喺火車上面見到佢咁危險，於是人急手快即刻用對手就揪住愛迪生對耳借力，終於救咗佢返上車；因為哩一下揪耳仔救命嘅行動，愛迪生嘅聽覺自此以後變得非常之差，正如佢嘅記述咁講：「對耳仔一拉起嗰時剩係聽到轟一聲，跟住聽乜都唔再清楚……」、「…十三歲之後都冇再聽過雀仔嘅叫聲…」。 1861年，美國因為解放奴隸問題而引發嘅南北戰爭爆發，愛迪生要咗比平時數量多幾倍嘅報紙上火車，仲加價嚟賣，居然俾佢賺到一大筆錢；佢見辦報紙原來都幾好搵，於是決定用哩筆資金自己做編輯出報紙，命名為【新聞一週】(News Weekly)，主要刊登一啲交通工具嘅價錢、火車嘅班次時間同埋失物待領……之類嘅消息，後來慢慢加入咗好多關於其他人嘅私隱同壞話，終於招嚟某啲人嘅不滿而搵佢麻煩，唯有打消做報業大王嘅念頭，重投實驗嘅懷抱。

不過有一次，愛迪生喺流動實驗室裡面用黃燐做實驗嗰陣，因為架列車搖得太利害，樽易燃嘅黃燐一滑手跌就咗落地，仲引發咗一場火災，哩一吓嚇親啲乘客之餘亦驚動到火車當局，於是落命令唔准佢再喺火車度做實驗，不過就照舊俾佢喺車度賣報紙。

## [編輯] 青年時代

### [編輯] 年輕電報員嘅誕生

自從喺1838年電報機實用化之後，電報員成為咗好多年青人嘅夢想職業；愛迪生都唔例外，佢為咗想成為一個電報員，喺十一二歲嘅時候利用賣菜賺返嚟嘅錢買咗部標準嘅摩斯電報機，閒來就同阿麥一齊實習收發電報。雖然佢喺十三歲嗰年因為一次意外令到聽覺變壞，但好彩嘅係，電報嘅發報聲佢居然仲可以聽得清清楚楚，於是佢重新燃起做電報員嘅鬥志。

喺1862年嘅夏天，十五歲嘅愛迪生喺密蘇里州(Missouri)一個火車站上面等火車埋站，忽然俾佢見到一個細路仔喺火車軌上面玩，仲有架列車就快撞埋去，於是佢即刻奮不顧身咁衝出去救返個細路；原來哩個細路仔係曼特．基利文斯車站(Station Mount Clemens)嘅站長麥肯治(J.U.Mackenzie)個三歲嘅仔占美．麥肯治(Jimmie Mackenzie)，麥肯治極之感激，佢知道愛迪生想成為一個電報員，為咗報答佢對個仔嘅捨身相救，於是答應收佢做契仔教佢電信嘅各種技術；麥肯治站長邀請愛迪生返佢屋企住，期間剩係需要愛迪生俾伙食費，半年之後愛迪生已經達到電報二級技士嘅資格，而當時二級技士嘅要求係要喺一分鐘之內收發30至51個字母。

1864年，愛迪生正式受僱成為一個集團嘅電報技術員，得閒嘅時候就繼續睇關於科學嘅書同埋做實驗。有一次因為連接美國同加拿大嘅河底電纜斷裂，愛迪生靈機一觸用火車頭嘅汽笛發摩斯訊號俾河嘅加拿大對岸，而對面嘅發報員真係收到訊息，於是愛迪生一夜成名；冇幾耐後佢隻身前往加拿大尋求發展，喺加拿大嘅一個火車站做夜間嘅電訊技士，日頭就爭取時間睇書同埋做實驗。不過因為一次收發嘅問題而導致撞火車意外，而問責嘅茅頭就直指愛迪生，於是佢要即刻走佬返美國。

### [編輯] 流離浪蕩嘅日子

愛迪生出走加拿大返到美國之後嘅幾年，先後做過好多間電信公司，並且冇固定屋企，四處流離浪蕩。

喺哩段期間，佢認識咗人生裡面一個重要嘅朋友－－－米爾頓．阿當(Milton Adam)；阿當係一間電信公司嘅發報員，1865年愛迪生去哩間公司申請電報員工作，就係由佢嚟做考核，之後就十分之欣賞愛迪生，最後更成為咗好朋友。同年嘅4月14日，成功解放奴隸制度嘅美國總統林肯(Abraham Lincoln)喺華盛頓福特劇院俾人暗殺，愛迪生因為遲咗收發哩單新聞嘅電報而俾人鬧到狗血淋頭，愛迪生引咎辭職，咁啱阿當亦都想另謀發展，於是同愛迪生一齊唔撈，暫時分開各自再去尋找新天地。

愛迪生第一件專利發明：電氣投票紀錄機。議員只要按檯上面嘅「贊成」或「反對」制，議長就可以睇到票決結果嘅數字。但冇實際用到。

不斷嘅見工同辭職，加上做電報員剩係收收發發冇乜挑戰，於是愛迪生開始厭倦想搵另外一啲工作；1867年，佢諗住遠赴巴西去搵出路，但最後因為唔想離開太遠，於是中途返返轉頭。到到1868年，廿一歲嘅愛迪生喺波士頓一間圖書館睇書時撞返阿當，於是阿當邀請佢一齊住分擔宿舍費用；期間愛迪生日頭喺電信局做嘢，空閒或者夜晚時份就好似以前一樣用嚟做實驗，終於喺同年10月28日，佢得到發明品嘅第一件專利權－－－電氣投票紀錄機，不過因為一班議會議員覺得用機器點票始終太過兒戲，會忽略少數人嘅意見，所以最終冇俾議會採用，成為咗愛迪生第一件、但係唔實用嘅專利發明。不過愛迪生冇放棄繼續研究，只係認為既然要發展就要去大城市，可惜資金唔夠，於是阿當自願傾盡身家俾愛迪生做水腳去紐約發展。

## [編輯] 發明家嘅誕生

### [編輯] 踏上發明之路

愛迪生嘅第一件專利產品雖然唔實用，但係喺1869年嘅一月，電信新聞就刊登咗「愛迪生成為發明家」嘅消息。

愛迪生離開咗波士頓去咗紐約，不過初初去到搵唔到佢嘅朋友，於是喺街度流浪咗幾日，最後俾佢搵到一個電氣廠嘅地下室做暫時棲身嘅地方。三日之後嘅一晚，愛迪生瞓瞓吓聽到上面工廠突然發出好大嘅燥音，於是八卦上去睇吓，原來係有部大型機器壞咗，佢見到成班人流哂汗咁喺度整緊就自動請纓幫手，憑住佢對機器嘅知識，佢好快就發現原來有一條彈弓跌咗落堆齒輪中間卡住；廠長同意愛迪生係有啲料子，於是提出俾月薪300元美金請佢做技師，佢嘅生活得到改善之餘，仲認識咗同樣係技師嘅另一個重要朋友－－－富蘭克林．利安納特．波布(Franklin Leonard Pope)，而據聞哩份工都係由波布大力推舉先成事。冇幾耐之後，喺1869年9月24日紐約發生金價大暴漲，佢哋做嘅哩間公司因為支持唔住而俾財團收購，於是兩個人決定自己創業。

### [編輯] 開合資公司及工廠

愛迪生同波布搵多個合伙人一齊開咗間電氣公司，專門處理關於電氣嘅問題，而且生意唔錯，一路都有好多人嚟搵佢哋做顧問，而愛迪生一邊照顧客戶亦一邊自己進行研究，繼續為佢嘅發明申請專利。

有一次愛迪生幫一間工廠修理一部大型機器，點知佢直頭拆哂成部機再重新安裝，令到生產率提高三倍以上，個廠嘅老細喜出望外，於是要求愛迪生將哩部機嘅修理同埋構造專利賣俾佢，愛迪生諗住開價三千美金，點知個老世一口價就話俾四萬美金，愛迪生諗都冇諗過收咁多錢，搞到去銀行兌支票攞現金嘅時候，將啲十元廿元嘅美金紙塞到成個人爆哂。因為哩一大筆資金，喺1871年愛迪生廿三歲嘅時候，佢再融資入去間合資公司，開設咗第一間最初只係請咗18個員工嘅工廠，而喺同年，工廠嘅第一件製成品電報印刷機正式面世，哩部係可以將電報打印變成文字嘅機器。憑住愛迪生不斷推出嘅發明品，令到工廠越嚟越壯大。而佢不斷發明同研究，剩係喺1872年就已經得到37件嘅專利，到咗1873年再加多35件，令到當時佢手上嘅專利權已經有成一百廿幾個之多。

### [編輯] 媽媽嘅離世

喺愛迪生同人合資開工廠嘅期間，喺1871年嘅某一日，佢老豆傳嚟電報話佢媽媽因為急病唔掂，點知趕到返去密茲根嘅時候佢媽媽－－－南西．愛迪生己經等唔到見佢個仔最後一眼，離開咗人世；據聞話愛迪生一見到已經唔再郁唔再同佢講嘢嘅媽媽嘅時候，伏咗喺媽媽屍體嘅床邊喊咗足足一晚都唔肯停。

後來佢回憶話：「如果當初冇媽媽一路嘅悉心教導，就唔會有今日嘅愛迪生；每當我諗起哩一點，我就盡辦法唔令佢失望。」

### [編輯] 第一任老婆

1871年冬天嘅某一日，有人向愛迪生提親，於是愛迪生去到瑪莉．史特威爾(Mary Stilwell)嘅屋企作第一次見面，兩個人一直唔出聲，瑪莉嘅家長就好擔心唔知點，忽然愛迪生話大家都冇問題，可以即刻結婚，原來佢哋一直用湯馬士密碼溝通；終於喺同年嘅聖誕節當日，1871年12月25日，愛迪生同當時只有十六歲嘅瑪莉成為咗夫婦，後來仲生咗三個仔女，其中兩個嘅名仲加入咗密碼用嘅「點」同「橫」；佢哋分別係：

- 瑪莉安．托特(點)．艾斯泰莉．愛迪生

  (Marion Dot Estelle Edison, 1873–1965)，

- 湯馬士．戴殊(橫)．艾爾巴．小愛迪生

  (Thomas Dash Alva Edison, Jr, 1876–1935)，同埋

- 威廉．賴斯利．愛迪生

  (William Leslie Edison, 1878–1935)

不過愛迪生因為十分之投入發明同研究，所以好多時唔可以陪屋企人，令到瑪莉經常產生抑鬱。瑪莉．愛迪生夫人喺1884年嘅8月9日與世長辭，當時愛迪生係三十七歲。

## [編輯] 發明嘅路途

### [編輯] 第一間研究所

1876年，愛迪生喺新澤西州(New Jersey)嘅文盧柏加(Menlo Park)開設文盧柏加研究所(Menlo Park Laboratory)；佢當哩度係佢屋企一樣，經常埋頭喺研究所做實驗搞發明，亦都因為咁，當時好多嘅發明品或者改良品都係喺哩度出品。

### [編輯] 電話發明爭奪戰

研究所開始冇幾耐之後，有人發表「識講嘢嘅電報機」，即係電話嘅雛型；有一間電信公司邀請愛迪生加入電話發明嘅行列，後來佢同另一個電氣發明家亞歷山大．格拉咸．貝爾(Alexander Graham Bell)差唔多同一時間發表用電磁振動原理嘅電話，不過喺競爭之下，最後俾貝爾攞咗電話嘅發明權（後來再決定真正嘅電話發明者其實早有一人，詳見電話）。但係睇返當時愛迪生所設計嘅炭粒振動傳送裝置其實係比貝爾所設計嘅線圈振動傳送裝置更有見地，因為愛迪生嘅哩個發明，正正同後來我哋所用電話嘅傳送構造原理一模一樣。

### [編輯] 留聲唱機

留聲唱機
29歲嘅愛迪生

愛迪生唔介意失去咗電話嘅發明專利權，佢即刻著手搞下一個項目：「可以紀錄電話聲音喺紙帶上面嘅機器」。因為佢自己嘅耳仔有嚴重嘅聽覺問題，佢知道點樣可以令到細微嘅聲音得到最大嘅傳播，於是佢嘗試將好細小嘅針加入電話入面嘅振動板，希望將好細嘅聲音都紀錄得到，點知靈機一觸，俾佢諗到另一個設計。

＜唱機藍圖＞　及　＜聽唱機嘅人＞

1877年八月嘅某一日，佢將一幅草圖交俾助手去進行初模生產，而係1877年12月6日，愛迪生喺報紙上發表留聲唱機嘅誕生。佢嘅原理主要喺紀錄嘅唱片部份，用法係一邊搞動搖杆，一邊向住收音口發聲，等振動板振動支針喺錫、鉑等嘅物料上面刻上聲音，然後再轉動支針去讀返啲刻紋，就可以聽返先前錄低嘅嘢。而當哩一個發明誕生之後，愛迪生就被譽為係「文盧柏加嘅魔術師」；當時嘅愛迪生係廿九歲。

### [編輯] 電燈

自從喺1801年，一個叫大衛嘅英國科學家發現用電流通過白金嚟發光嘅現象之後，於是就有好多人開始研究電燈，但一直成效唔大。

1879年，愛迪生亦都著手參與電燈嘅發明，仲承諾用六個禮拜時間去完成哩個「黑暗中嘅太陽」；當時普遍嘅人都只係用煤氣燈、手提油燈或者孤光燈嚟照明。

愛迪生將處理過嘅細絲連喺玻璃球入面嘅兩極線之上，再進行抽真空，但係通電之後所發光嘅效果維持唔到好耐，條細絲會因為加電壓或者抵受唔住高溫而燒斷；之後佢用咗過千種嘅材料加工嚟做燈膽入面燃燒嘅細絲，就連頭髮鬍鬚都用過，期間都諗過用白金嚟做材料，但因為考慮到成本問題，佢明白如果太貴嘅話跟本唔會普及，只會淪為實驗嘅玩具，於是實驗一路都冇乜進展，瀕臨放棄邊緣……。喺佢對外公佈限期前嘅冇幾耐，愛迪生喺沉思之中忽然俾佢見到之前用剩嘅綿線材料，於是靈機一觸，將炭混入去綿線度，再經焗處理做成炭絲，作為發熱發光嘅燈絲。

愛迪生第一個公開展示嘅電燈膽

1879年10月21日，當期時已經有新聞記者喺研究所門外守住等消息，而愛迪生亦信心十足咁招開咗即時嘅小型記者招待會。一大班人圍喺實驗室入面議論紛紛，愛迪生叫咗一聲通電之後，用加工綿線做炭絲嘅電燈膽足足長照咗四十個鐘頭，燈光仲比起一貫用開嘅所有照明工具猛烈好多倍；哩個時候開始，電燈就正式取代咗孤光燈，成為日常嘅照明工具。

不過愛迪生仍然唔滿足，於是繼續搵材料嚟研究點樣改善延長燈絲嘅燃燒時間，最後俾佢發現，用竹片混合煤炭粒同瀝青加工嚟做燈絲；1880年，愛迪生終於發表可以維持一千兩百幾個鐘頭嘅電燈膽，比起用綿線加工嘅燈膽價錢更平，而且更耐用。佢為咗可以同時間可以用上好多好多個燈膽，愛迪生仲著手研究發電機、插頭、開關系統同埋灰士(保險絲)嘅發明。1881年，愛迪生舉行亮燈大會，將好多組嘅燈膽一齊開著，哩單新聞即時轟動全世界，同年仲喺巴黎博覽會上面得到第一個國際獎項。當時嘅愛迪生係三十四歲。

### [編輯] 第二任老婆

喺第一任老婆瑪莉．愛迪生死後兩年，即係1886年嘅2月24日，三十九歲嘅愛迪生再同另一個當年得十九歲嘅女仔緬娜．米勒(Mina Miller)結婚，同樣地亦都生咗三個仔女，分別係：

- 瑪特連妮．愛迪生

  (Madeleine Edison, 1888–1979)，

- 查爾斯．愛迪生

  (Charles Edison, 1890–1969)，同埋

- 迪奧多．愛迪生

  (Theodore Edison, 1898–1992)

緬娜．愛迪生夫人喺1947年8月24日離世。至於第二仔查爾斯．愛迪生喺愛迪生死後承繼咗愛迪生嘅公司，亦曾經成為新澤西州嘅參議員。

### [編輯] 更多嘅發明同研究

1880年，愛迪生首次喺美國製造電氣火車頭。1881年，愛迪生搬到去紐約繼續研究，仲喺屋企嘅樓上開設學校嚟教電氣技術。而喺1882年，愛迪生喺紐約開設咗第一個發電站。仲有新嘅無線電機、研究改良相片嘅技術……等等。

愛迪生檢查緊冇聲電影。
愛迪生同佢嘅有聲電影。

喺1883年，佢喺西奧連治(West Orange)開設臨時研究所，到咗1884年就將文盧柏加研究所關閉，一直到1887年將西奧連治研究所大肆擴建，哩個時候先算係正式成立，仲保留到依家。

1889年，四十二歲嘅愛迪生發明咗「會郁嘅相片」－－－冇聲嘅放映機。1891年發明「愛迪生選礦法」，著手經營鐵礦，但係做咗八年終於失敗。跟住又著手搞水泥工業。1909年發明咗第一嚿鹼性電池，而據聞哩個項目嘅實驗足足做咗五萬次以上。到到1910年就發明咗圓盤唱片，跟住喺1912年，佢將唱機同冇聲影畫結合，變成有聲有畫嘅有聲放映機(即係今日嘅電影)，再次震動全世界！

## [編輯] 晚年

跟住嘅愛迪生仍然繼續研究同發明，包括喺雜草裡面提煉橡膠嘅技術……等。

1929年，全世界為燈膽發明舉行盛大嘅白光燈膽發明五十週年紀念大會；而喺美國，除咗當時嘅總統靴拔．胡佛(Herbert Hoover)出席咗哩個超過五百人嘅盛典之外，就連首位獲得諾貝爾獎嘅女性得主居禮夫人(Maria Skłodowska-Curie)都有嚟道賀燈膽嘅發明家愛迪生。哩個盛會入面，愛迪生喺致辭嘅時候因為有少少唔舒服，忽然頂唔順半跌半坐咁坐返落張櫈度。

喺過咗兩年之後，即係1931年10月18日，湯馬士．艾爾巴．愛迪生喺美國新澤西州西奧連特嘅屋企安祥咁與世長辭，享年八十四歲。當晚，全美國嘅家家戶戶都熄哂啲燈嚟悼念哩個一代偉大嘅發明之王。

## [編輯] 生平小插曲

愛迪生被世人譽為偉大嘅「發明之王」，佢嘅一生對人類貢獻良多，而喺其中嘅過程入面都發生唔少嘅生活小事同埋得意嘅語錄，喺哩度就分享幾則佢嘅人生小插曲。

### [編輯] 「舊大褸」

愛迪生由加拿大走佬返咗美國嘅頭嗰段時間，喺紐約做緊散工電報員同埋散工電氣技師；有一次佢喺街度撞見個朋友，朋友見佢件大褸舊舊地，就話佢：「你件褸咁寒酸好心就買過件新啲啦！」，愛迪生就答：「有乜所謂？哩度都冇人識我。」

到咗佢成為發明家之後，有一日又遇見哩個朋友，朋友仲見佢著緊當日件舊大褸，就問佢：「你而家都出咗名啦，仲著緊哩件咁舊嘅大褸？」，愛迪生又答：「有乜所謂？哩度人人都識我。」

### [編輯] 「時間、時間」

話說當愛迪生做緊電燈膽實驗嘅時候，佢將一個未上電線底座同燈絲嘅空心玻璃罩交俾佢助手，叫佢量吓哩個玻璃罩嘅容量，跟住又繼續整自己嘢；

過咗一段時間，愛迪生擰轉頭仲見佢助手用軟尺量緊個罩嘅周長、直徑嘅嘢，係咁喺張檯度計算式，於是慨嘆咁話：「時間、時間，點解咁簡單嘅嘢要搞咁耐？」，跟住走埋去將個空心玻璃罩嘅開口放喺水喉下面灌水，滿咗水就同個助手講：「將哩啲水倒入個量杯度然後講個容量俾我知！」，話咁快轉個頭，助手即刻就俾咗個容量數字佢。

佢一邊繼續實驗，一邊同個助手講：「你睇！咁簡單，最少嘅時間就搵到最準確嘅答案，點解你諗唔到呢？」，個助手即刻面都紅哂。

跟住佢就自言自語咁話：「人生實在太短暫，太短暫啦！但係要做嘅嘢就實在太多，唔識得慳時間點做得哂…」

您可以喺維基共享資源搵到同呢個分類相關嘅多媒體資源：
Category:愛迪生

由 "http://zh-yue.wikipedia.org../../../%E6%84%9B/%E8%BF%AA/%E7%94%9F/%E6%84%9B%E8%BF%AA%E7%94%9F.html" 接收

分類: 1847年出世 | 1931年死 | 發明家 | 美國人

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Aragonés
- العربية
- Asturianu
- Azərbaycan
- Български
- বাংলা
- Bosanski
- Català
- Česky
- Dansk
- Deutsch
- English
- Esperanto
- Español
- Eesti
- Euskara
- فارسی
- Suomi
- Français
- Galego
- עברית
- Hrvatski
- Magyar
- Bahasa Indonesia
- Ido
- Íslenska
- Italiano
- 日本語
- ქართული
- 한국어
- Latina
- Lietuvių
- Latviešu
- Македонски
- Монгол
- मराठी
- Bahasa Melayu
- Nederlands
- ‪Norsk (nynorsk)‬
- ‪Norsk (bokmål)‬
- Novial
- Polski
- Português
- Română
- Русский
- Sicilianu
- Scots
- Srpskohrvatski / Српскохрватски
- Simple English
- Slovenčina
- Slovenščina
- Shqip
- Српски / Srpski
- Svenska
- தமிழ்
- ไทย
- Tagalog
- Türkçe
- Oyghurque
- Українська
- اردو
- Tiếng Việt
- ייִדיש
- 中文