YouTube - 維基百科，自由嘅百科全書

# YouTube

### 出自維基百科，自由嘅百科全書

YouTube係一個互聯網嘅網站，係一個可以畀網民將短片上載畀人睇同分享嘅網站，而家已經係同類型網站嘅翹楚，仲造就咗多位網上名人同埋激發網上創作。

## [編輯] 歷史

YouTube喺2005年 2月成立，由查德·賀利、陳士駿（Steve Chen）、賈德·卡林姆，呢3個PayPal前僱員創辦。原本只係諗住方便朋友之間分享錄影片段，點知之後變咗做網民嘅回憶儲存庫同埋發佈作品嘅地方。

YouTube採用Macromedia Flash技術提供內容，包括影片同電視節目片段，音樂錄影帶同家居錄影等。YouTube嘅片段可以好容易放入個人嘅blog或其他網站入面。不過就唔畀上載有版權內容嘅短片同鹹嘢。

有研究話YouTube嘅網站流量需求好勁，甚至每個月需要畀大約100萬美金嘅費用，所以喺2006年 3月，YouTube開始喺網站賣廣告。

2006年4月至5月，由香港網民拍嘅短片《巴士阿叔》令YouTube喺香港聲名大噪，嗰段片唔單止吸引咗好多香港網民進行二次創作，仲吸引到本地同外國傳媒嘅報導同埋注意，就係咁，香港網民就開始鐘意上傳各種各類嘅短片上YouTube。

直到2006年YouTube已經有4000萬條短片，每日吸引600萬人睇嘢，喺成立後嘅短短15個月，已經超越MSN Video同Google Video等嘅競爭對手，成為呢個世紀最多人瀏覽嘅網站[1]。

2006年10月9日，Google公司用十六點五億美元收購咗YouTube網站，重同環球唱片、SonyBMG同華納音樂同哥倫比亞廣播公司達成內容授權同保護協議，解除市場對內容供應商可能追究侵權內容而提高法律行動嘅疑慮。

## [編輯] 影響同評價

### [編輯] 互聯網革命：網民變資訊提供者

科技發達、寬頻同埋攝影器材嘅普及令短片資訊大行其道。網民由傳統嘅資訊接收者，變成資訊發佈者，而且仲可以成立自已嘅私人影院、影片發佈站、新聞站，取代傳統嘅傳播媒體。好似一位年青人拍低嘅《巴士阿叔》短片竟然會帶嚟咁大嘅回響同點擊率，所以令唔少香港創作人意識到互聯網世界對傳統媒體嘅衝擊。 Getdemocracy.com發言人穆爾咁話：「電視同影像嘅傳播途徑，由原本從上而下嘅模式，變為由下而上。人人都可創立自己嘅新聞頻道，或者上載家庭生活短片，而隨住愈嚟愈多人欣賞網上短片，電視嘅收視亦會逐漸轉移去電腦螢幕[2]。」

### [編輯] 網上社群

唔少網民借自拍短片分享個人珍藏同埋心得，好似一位嚟自古巴嘅美國移民 埃利亞斯 咁，佢對男人美腿有特殊喜好，跟住喺 YouTube分享佢嘅評足心得。之後佢發現喺Youtube有唔少志同道合嘅人，於是成立「男人腳同好」會，3個月入面已收到超過460個會員[3]亦有英國人透過短片教美國人食以色列雅法橙蛋糕嘅方法，每日接到成200幾個電郵[4]。

喺香港，亦都有唔少網民透過上傳短片嚟結集志同道合者，好似六四事件、七一遊行嘅短片。亦有以迷戀新聞女主播見稱嘅網民發佈自己嘅女主播影片珍藏。

### [編輯] 揭發風氣

巴士阿叔事件後，YouTube多咗好多香港網民，佢哋用手機拍低喺巴士、小巴、地鐵乘客眾生相嘅影片。所以YouTube呢種網站除咗對短片拍攝者，甚至影響到一般喺公眾場所活動嘅市民。

### [編輯] 協助破案

《鴨記啊叔偷野實錄》: 原載《東方日報》2006年8月31日 [5] 喺鴨寮街影音店入面嘅一個閉路電視影到有人偷嘢，事後條片畀人噏撈咗上 YouTube 畀人睇，有警察發覺片入面嘅主角可能係自己伙記，結果嗰位就快退休嘅警察伯伯被人拉咗，案件交由深水埗區重案組調查。

英國都有憑 YouTube 協助破案嘅實例，有條𡃁仔喺街上搶咗其他人嘅眼鏡，成個過程畀人錄低咗，仲放埋上 YouTube，嗰度嘅警察憑住條短片入面影到嘅嘢，就拉咗涉案條𡃁仔。[6]

### [編輯] 侵犯版權

YouTube自成立以嚟，入面嘅短片曾被唔少機構同埋公司批評係侵犯版權，好似Saturday Night Live broadcast、NBC Universal、Family Guy videos owners、Turner Media、Sunrise等。被指侵權嘅短片喺版權持有人要求下，YouTube都會刪除。

### [編輯] 影片白癡主義

PC Magazine發言人咁話：「沉迷短片好浪費時間。一旦迷上，就會變成iVideots（影片白癡）。呢個可以話係影片白癡主義……YouTube就好似食爆谷咁，一食就食極唔停。」[7]。

### [編輯] 鼓吹社會歪風

2006年6月1號，英國獨立電視台（ITV）批評YouTube同近似嘅網站鼓吹暴力，因為呢啲網站上傳咗由手機拍攝嘅打鬥影片。雖然YouTube禁止過份暴力同埋色情嘅影片，但ITV指與呢些網站溝通時有一定困難。

2006年8月11日至19日，英國極右派團體喺YouTube張貼數段恐嚇影片，模仿伊斯蘭教激進份子「殉道烈士」錄影帶，每段影片嘅長度係二至三分鐘。影片內容係一群白人男性荷槍實彈，手持刀刃棍棒，仿效恐怖份子蒙面裝扮，警告所有穆斯林馬上離開英國。影片中，一名操威爾斯口音嘅男子警告英國穆斯林若不「回家」就會被活活燒死，並說全英國已有許多「同志」受夠咗穆斯林。英國伊斯蘭人權委員會執行長Massoud Shadjareh說，呢些影片嘅出現相當令佢憂心。英國反法西斯主義雜誌《探照燈》發行人Gerry Gable譴責YouTube容許呢類提倡恐怖主義嘅影片存在。

## [編輯] 注釋

1. ↑ 《YouTube掀全球短片熱 本世紀最旺網站 「巴士阿叔」熱爆香江》，原載《明報》，2006年5月31日
2. ↑ 《YouTube掀全球短片熱 本世紀最旺網站 「巴士阿叔」熱爆香江》，原載《明報》，2006年5月31日。
3. ↑ 《戀腳癖教欣賞男人美腿》，原載《明報》，2006年5月31日。
4. ↑ 《YouTube用家心聲﹕少女教吃橙味蛋糕》，原載《明報》，2006年5月31日。
5. ↑ 《鴨記啊叔偷野實錄》: 原載《東方日報》2006年8月31日
6. ↑ "YouTube 助捉賊朋友上載短片「靠害」"，《明報》，2006年10月29日
7. ↑ 《YouTube掀全球短片熱 本世紀最旺網站 「巴士阿叔」熱爆香江》，原載《明報》，2006年5月31日

## [編輯] 外面嘅連結

- YouTube網站
- YouTube Fansite
- YouTube Fansite (german)
- Downloading and converting Youtube Videos（english）

由 "http://zh-yue.wikipedia.org../../../y/o/u/YouTube_8dd1.html" 接收

分類: Google | 網站

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- العربية
- Български
- বাংলা
- Català
- Česky
- Cymraeg
- Dansk
- Deutsch
- English
- Esperanto
- Español
- Suomi
- Français
- Galego
- עברית
- हिन्दी
- Magyar
- Bahasa Indonesia
- Íslenska
- Italiano
- 日本語
- 한국어
- Kurdî / كوردي
- Lietuvių
- Bahasa Melayu
- Plattdüütsch
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Română
- Русский
- Simple English
- Slovenščina
- Shqip
- Svenska
- ไทย
- Tagalog
- Türkçe
- Tiếng Việt
- ייִדיש
- 中文
- Bân-lâm-gú