越位 (足球) - 維基百科，自由嘅百科全書

# 越位 (足球)

### 出自維基百科，自由嘅百科全書

喺一場足球比賽中，有各種規例規範攻方嘅球員，使到佢哋唔可以用一啲簡單而唔公平嘅攻勢做成入球；其中一種規則叫做越位（Offside），俗稱「恰西」。

## [編輯] 越位嘅定義

響左面藍色嘅球員攻緊左邊，如果佢傳個波畀左面響底綫計落去嘅兩位球員後嘅球員（虛綫表示）。但係要留意嘅係佢當時仲未去進行「越位動作」。

越位位置嘅定義：當

- 一位球員係對方半場裡面，離對方底線重近過個波 同埋對方最後第二名球員（平排唔算）；

我地就話渠身處越位位置。

越位（犯規）嘅定義：當

- 一位攻方球員開始傳球或射球（龍門球或界外球唔算）；
- 另一位活躍(involved in active play) 嘅攻方球員處於越位位置；

我地就話哩位活躍嘅攻方球員係哩一刻越位。（如下圖所示）

  ●守方後衛　　　　｜＜－中場線
  ｜
  ╕　　　　　　　　　　　　　　　｜
  │●　　　○攻方球員（越位）　　｜　。○傳球嘅攻方球員
  ╛守門員　　　　　　　　　　　　｜　　　（開始傳球）
  ●守方後衛　　　　　｜
  ｜

而如果除咗守方守門員之外嘅所有球員都喺中場線嘅另一邊，咁就算傳波時接應嘅攻方球員身處於守門員與對方後衛之間都好，越位係唔會成立，攻方係可以接應來球而作出長驅直進嘅攻擊（如下圖所示）

  中場線－＞｜　●守方後衛
  ｜
  ╕　　　　　　　　　　｜○攻方球員（無越位）
  │●　　　　　　　　　｜
  ╛守門員　　　　　　　｜　　　。○傳球嘅攻方球員
  ｜　　　　　（開始傳球）
  ｜　●守方後衛

## [編輯] 越位嘅裁定

基本上睇越位通常係依靠企喺球場兩邊嘅助理球証（俗稱「旁証」）幫忙，靠助理球証嘅肉眼，加埋當時所睇到嘅主觀情況嚟裁判越位與否。一般嚟講，若果發現有球員越位，助理球証會立即高舉黃旗，示意主球証吹停賽事及作出判罰。跟據《國際足球聯合理事會》所頒佈嘅最新指引（最新規則第十一條），越位係會跟據以下情況嚟裁定成立與否：

- 企喺守門員與後衛之間嘅攻方球員若然點到越位時傳嚟嘅波而影響比賽；
- 身處越位位置嘅攻方球員雖然冇點到波，但係有動作影響到守方球員防守，而俾另外一個己方球員穿過而進攻；及
- 攻方球員企喺越位位置上，等待個波由個龍門反彈或者個波撞到己方球員而從中得到進攻益處。

不過到今日為止，判罰越位仍然出現好大嘅爭議，例如球証嘅誤判（剎那間嘅事好易會睇錯睇漏）、當時嗰位越位嘅進攻球員有否刻意干擾對方後衛而俾後上嘅隊友進攻、原本企喺越位位置嘅攻方球員冇點過波，而係由冇越位嘅後上球員接應咗……等，亦造成賽事與賽事之間嘅判罰出現參差情況。

## [編輯] 越位嘅判罰

當發現有球員越位而旁証舉旗示意，而當時嘅形勢係對守方不利嘅話，主球証就會鳴哨吹停賽事，向攻方球隊作出判罰；一般嚟講係會俾返個間接自由球俾守方，發球點就會喺返越位發生嘅地點。

如果當時旁証發現有球員越位而舉旗示意，但因為睇到越位嘅攻方球員已經冇意思去接應個傳球，冇咗對守方球隊嘅威脅，咁主球証可以喺唔影響球賽嘅流程下而繼續賽事（哩個亦係被爭議嘅灰色地帶之一，不過既然可以將個控球權攞返，作為守方球員好多都唔介意球証冇吹停場賽事）。

## [編輯] 越位陷阱

越位亦都可以係防守戰術嘅一種，稱之為「越位陷阱」（俗稱「裝越位」、「裝恰西」）；如果發現有敵方球員向自己方向開始進攻，個波將傳未傳之際又發現有敵方球員突然衝前想長驅直進殺入己陣，咁後衛們就會全軍向反方向移動令到個衝前嘅球員身處越位位置，當傳球嘅球員一開始傳球，嗰個衝前球員自然就會因為越位而被判罰，術語叫做「跌入越位陷阱」。

不過有時因為時間嘅判斷出現錯誤，守方球員可能會因為唔可以及時裝越位而俾對手有機可乘，最終做成險象甚至俾人入波，哩吓就被稱之為「突破越位陷阱」嘞。

## [編輯] 參考

- P.34,<<Laws of the Game 2004>>,FIFA, Zurich

由 "http://zh-yue.wikipedia.org../../../%E8%B6%8A/%E4%BD%8D/_/%E8%B6%8A%E4%BD%8D_%28%E8%B6%B3%E7%90%83%29.html" 接收

分類: 足球 | 球賽術語

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- العربية
- Česky
- Dansk
- Deutsch
- English
- Esperanto
- Français
- עברית
- Bahasa Indonesia
- Italiano
- 日本語
- Lietuvių
- Nederlands
- ‪Norsk (bokmål)‬
- Polski
- Português
- Русский
- Simple English
- Svenska
- Türkçe
- Tiếng Việt
- 中文