香港史 - 維基百科，自由嘅百科全書

# 香港史

### 出自維基百科，自由嘅百科全書

香港史有文字可以追到後漢嘅李鄭屋古墓，裏面刻有『大吉蕃禺』同『大治曆』呢幾隻吉利字句。而考古發現重可以追到史前舊石器時代。不過香港地方有好多字記低都係十九紀中之後嘅事。有信史之考古發現，多數係唐開始。

香港考古發現散布響全香港，顯示唔同時代香港都係人活躍嘅地方。

## [編輯] 史前

石器時代香港水位時有高低，因為冰河時期海平面會水退，令到成個香港都係地，原本海變成河谷平原。離開冰河時期海平面又會升高，海水又會返來。

### [編輯] 舊石器時代

香港近企嶺下海黃地峒呢個山，發現有舊石器時代石塘，重有6000件呢個時代嘅石器。靠地質分析，75000年前，係最後一個冰河時期，其中一段最凍嘅時間，海平面比家下低成77米，企嶺下海變成平。之後28000年前最暖嗰陣，香港有啲低地畀水浸住。之後25000年前再轉返凍，去到18000到17000年前就最凍，海平面比家下低120米到130米，成個香港同大鵬灣都係地。搵到嘅石器估計係39000同35000年前，不過未有定論。呢個時間估計，企嶺下海應該係個河谷，呢個時代嘅人就住響赤門海峽同大鵬灣。可惜下都未有其他發現。[1]

### [編輯] 新石器時代

### [編輯] 青銅時代

## [編輯] 信史

### [編輯] 秦國同南越國

秦國 嬴政公元前218年發兵打嶺南，並且響今日廣州處起蕃禺城，立南海郡。香港地近蕃禺城，應該在蕃禺之下。

公元前203年趙陀成立南越國，一樣係響蕃禺之下。不過香港境內都今日都未有考古發現。

### [編輯] 大漢

公元前111年，大漢武帝劉徹滅咗南越國，香港就歸漢管，呢個時候係南海郡蕃禺縣。李鄭屋古墓就【大吉蕃禺】四個字，證明香港係蕃禺治下。呢個時蕃禺鹽官亦都響呢家下香港同深圳一帶管鹽場。不過鹽場係咪響香港境內，就未有進一步證據。

旺角通菜街豉油街交界亦曾經掘到呢個時代嘅釜片。竹篙灣有漢時陶片，可以係當時聚落之一。后海灣鰲磡石因為自石器時代以來，係海上交通要道，所以亦都掘到當時嘅青瓷器。

### [編輯] 吳國

三國時代嘅吳國保留呢劃分，不過孫權黃武中(222年到229年之間)就開東官郡。香港深圳就係東官郡下。呢一帶鹽場，亦都叫做東官場。孫皓甘露二年，即係266年，東官郡置司鹽都尉，專管呢個場。

### [編輯] 晉國

到之後晉國吞埋吳國，統一全地，不過留低嘅史書就無講香港一帶係點。雖然後尾晉北面因為五胡亂華搞到立立亂，無咗半壁江山，不過南方就無受影響。司馬衍咸和六年，即係331年，古書有講立東官郡，郡有寶安縣，香港一帶自然響佢之下。399年到402年，孫恩反晉，最後敗亡，呢班人就推佢妹夫盧循做阿頭。403年盧循帶埋成班人由長江口坐船來番禺，重打入城，叫自己做平南將軍，晉朝廷迫住封佢做征虜將軍、廣州刺史、平越中郎將。盧循重派佢姐夫徐道覆同自己人佔據始興(家下廣東韶關南)同埋其他地方。係咁，香港一帶就響盧循手上。410年，盧循有十萬軍，千首十二丈高大船北上打晉，不過錯失機，打輸咗，想返轉頭，不過番禺都畀晉軍霸返，411年打極都打唔入，最後自殺。不過佢舊部就住大奚山(家下叫大嶼山)同附近嘅島海邊山窿。至到司馬德宗義熙年間，即係405年至418年，起響寶安縣起東官城，好可以就響411年或者之後。

旺角通菜街豉油街交界亦曾經掘到呢個時代嘅陶罐。

### [編輯] 宋、齊、梁、陳四國

公元420年，劉裕迫晉帝讓位畀佢，立宋國，香港一帶都係東官郡寶安縣。不過同年亦都寶安男相/國，係人哋封地。傳說杯渡禪師就係呢個時候來到家下嘅青山，響山上立寺。因為咁家下青山，有杯渡寺，而個山亦都叫過做杯渡山。479年，蕭道成迫宋帝讓位畀佢，立齊國，香港一帶如舊。502年，蕭衍迫齊帝讓位畀佢，立梁國，如舊。507年東官郡變做東莞郡，香港就變成歸東莞郡寶安縣下。557年，梁帝讓位畀陳霸先，咁陳霸先就立陳國，都係一樣係東莞郡寶安縣。陳蒨天嘉元年，即係560年，陳蒨封到仲舉做寶安縣侯，食邑五百戶。

### [編輯] 大隋

大隋楊堅589年滅咗陳國，初頭重保留制度。開皇十年，即係590年，精簡到兩級，將東莞郡併入去廣州，香港一帶係廣州寶安縣下。仁壽元年，601年廣州避太子楊廣個名，改做番州。楊廣大業三年，即係606年，就唔要州，將寶安縣納入去南海郡。

### [編輯] 梁

隋末羣雄並起，楊廣大業十三年，即係617年，蕭銑、董景珍、雷世猛起兵做反。佢哋推蕭銑做梁王。第二年，即係618年，改為叫梁帝。漢水到交趾都係佢之下。香港一帶都係佢領土。

### [編輯] 大唐

大唐618年取代大隋。李淵武德四年，即係621年，就派兵滅梁。大唐置廣州總管府。寶安亦係呢個府名下。

去到太宗李世民嗰陣，南頭嗰邊變成屯門鎮，軍事上香港歸呢個鎮管。而南頭城東南海路二百里，就係屯門，而香港家下青山，就係嗰時嘅屯門山。屯門因為係入廣州海路之一，所以駐重兵，以免有海寇。李隆基天寶二年，海賊吳令光作亂，海南郡守劉巨麟就係用屯門鎮兵平亂。

去到肅宗李亨至德二年，即係757年嗰陣，寶安縣又變成東莞縣，直屬廣州都督府。

唐時因為屯門係海道重地，好多國內外嘅船舶經過呢度。當時柳兪就有詩講，『屯門雖云高，亦映波浪沒』。而另一個詩人劉夢得有踏潮歌，『屯門積日無廻飈，滄波不歸成踏潮』。而佢西北后海灣鰲磡石發現唐宋時期陶瓷片2479片，唔少重係各省名瓷，證明呢處古代交通繁盛。

自從1930年代開始，已經發現唐時瓷窰爐遺址差唔多60幾個。其中赤鱲角深灣村窰址有13座爐同兩萬幾片青瓷。窰係平陷式圓窰。所以唐代，香港係有燒瓷工業。旺角通菜街豉油街交界亦曾經掘到呢個時代嘅窰殘件。

### [編輯] 大漢(南漢)

907年，朱溫篡唐，建大梁，香港一帶歸南海王劉隱管。之後佢細佬係劉巖接任南海王、清海節度使。佢去到劉巖乾亨元年，即係917年，先至響廣州自立為王，先叫大越，將廣州改名興王府，918年改大越做大漢。

大漢最後一個皇帝劉鋹，響香港留低幾筆記錄。大寶元年，即係958年，佢置東莞縣屯門鎮。十二年，即969年，二月十八，將屯門山封為瑞應山，重有立碑。不過呢塊碑已經不知所蹤。香港大埔海一帶係出名採珠場。劉鋹重響呢度叫做媚川都。招幾千人兵採珠，人數有記二千到八千不等，呢個場後尾畀大宋趙匡胤廢咗。媚川呢個名係來自晉人陸機《文賦》，『水懷珠而川媚』。

### [編輯] 大宋

970年，大宋皇帝趙匡胤派潘美打大漢，最後971年，大宋開寶四年，大漢大寶十四年，劉鋹投降。香港一帶變成大宋國土，係廣州都督府，東莞縣之下。開寶五年(972年)，東莞縣併入增城縣。六年(973年)，東莞縣又分返出來。1125年大宋大上皇趙佶同佢個皇帝仔趙桓畀金人擄走，大宋無晒長江以北嘅領土，趙佶第九個仔趙構1127年響南京自立為宋帝，最後同金人議和。雖然北方有咁大變化，因為嶺南遠離動盪，所以唔受兵亂影響。

大宋國統治之下，北方人唔少人落來嶺南定居，到無咗北半領土，呢個趨勢就更加快。香港考古發掘到幾處宋時居所。最出名係鄧符,佢響趙佶崇寧年間(1102年—1106年)做官。後尾見錦田桂角山風景好，就定居落呢度，重開埋力瀛書齋。佢個孫鄧銑因亂時勤王有功，曾孫鄧自明娶到趙構個女。所以鄧氏子孫散布附近，鄧氏響錦田、龍躍頭、屏山、竹村、廈村都係望族。

## [編輯] 註

1. ↑ 2005年度第一次正式發掘簡報 (黃地峒)

## [編輯] 參考

- 饒宗頤嘅九龍與宋季史料，1959年11月，萬有圖書公司出版。
- 重修新安縣志

| 呢篇香港史係楔位文章，仲未完成嘅。麻煩你幫手補充佢嘅內容。

由 "http://zh-yue.wikipedia.org../../../%E9%A6%99/%E6%B8%AF/%E5%8F%B2/%E9%A6%99%E6%B8%AF%E5%8F%B2.html" 接收

分類: 楔位文章 | 香港歷史

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- Français
- 日本語
- Tiếng Việt
- 中文