香港民間電台 - 維基百科，自由嘅百科全書

# 香港民間電台

### 出自維基百科，自由嘅百科全書

香港民間電台係曾健成發起，以非牟利形式運作嘅 FM 廣播電台，同時又用網上電台形式播放

## [編輯] 簡介

香港民間電台喺2005年10月3日開始試播，不過由於申請唔到廣播牌照，一直被逼非法廣播，又同時用網上電台方式運作

## [編輯] 簡史

### [編輯] 背景

2004年，鄭經翰同黃毓民因為一連串嘅恐嚇事件而被迫「封咪」，最後重畀商台炒埋，引發好多人對香港言論自由收窄嘅憂慮。但係由於大氣電波畀政府同財團玩晒，而申請電台牌照嘅過程唔單止困難重重，審批過程黑箱作業之餘又無客觀審批準則，搞到香港一直以來都係得三間廣播電台經營，除此之外就無人試過成功申請電台牌照

因為咁而觸發起民間活躍社會運動人士，同時又係香港島東區樂康選區區議員嘅曾健成，因為對呢個現象不滿，喺2005年9月向香港影視及娛樂事務管理處遞交建議書申請聲音廣播牌照[1]，不過一未都無被處理。

於是曾健成決定以公民抗命嘅方式，進行非法廣播

### [編輯] 第一次廣播

由於無籌辦電台節目嘅經驗，民間電台最初只係同其他網台合辦節目，第一次廣播節目喺2005年10月3日播出，當時民間電台同香港人民廣播電台合作喺 FM 102.8 頻道廣播《風波裡的龍門陣》節目，呢一集節目除咗原有《風波裡的龍門陣》主持王岸然、梁錦祥、陶君行之外，重請咗名咀黃毓民同林旭華參與節目，民間電台召集人曾健成亦係嘉賓之一，另外重有梁國雄同蕭若元

呢一集播出之後，民間電台就收到電訊管理局通知，因接到新城電台向電訊管理局投訴，話民間電台干擾新城嘅頻道，不過事件最後不了了之

### [編輯] 獨立經營

民間電台最初同香港人民廣播電台嘅《風波裡的龍門陣》合作， 由香港人民廣播電台提供節目，而民間電台就負責用 FM 廣播，後來經過幾次上街籌募經費，電台開始獨立經營同自制節目，開始咗提供每日常規節目

最初民間電台都無網上廣播同網上重溫，淨係得 FM 102.8 頻道廣播，雖維持每星期一至五 7:00 p.m. - 8:00p.m 一個鐘頭廣播，由於技術同資源限制，最初唔係好多地方收到，後來加入網上廣播同節目重溫，FM 廣播技術開始慢慢成熟，接收民間電台嘅地方擴大咗，收聽民間電台嘅人數同電台嘅知名度亦開始慢慢上升

## [編輯] 節目風格

由於民間電台成班友都無受過正式傳媒訓練，所以節目風格好混亂，不過仍然有啲節目會請啲富經驗嘅專業媒體工作者幫手，好似星期四節目有蕭若元主持《蕭灑一回》，最初喺星期三重有黃毓民主持《拒絕沉默》，後嚟因不滿收聽人數而退出

由於資源所限，民間電台節目好多時因為無做事前準備功夫，而令節目出現亂講一通嘅情況，不過仍然有一班聽眾基於支持民間電台嘅理念，雖然節目質數不堪，但都肯每日收聽以示支持，慢慢亂噏作風重變成咗民間電台嘅節目特色

## [編輯] 嘉賓

民間電台雖然係小本經營，但都可以請到好多名人做嘉賓，例如立法會議員蔡素玉、民主黨主席李永達、香港行政會議成員張炳良、港區全國人大代表朱幼麟、電台節目主持陶傑、吳志森、洪朝豐、支聯會主席司徒華、資深傳媒人毛孟靜等等

## [編輯] 打壓

民間電台除左幾次畀電訊管理局沒收廣播設備，有關民間電台嘅行動，亦無主流媒體報導，包括喺電訊管理局外面做廣播，甚至喺特首府外廣播，即使入面涉及立法會議員、社會知名人士等參與，但都無畀本地傳媒或者報章報導

## [編輯] 大事列表

- 2004年：鄭經翰同黃毓民先後畀商台解僱，觸發曾健成計劃成立民間電台
- 2005年9月：曾健成成立海昇科技有限公司，向香港影視及娛樂事務管理處遞交建議書申請聲音廣播牌照
- 2005年10月3日：同香港人民廣播電台合作，試播《風波裡的龍門陣》節目，同時係民間電台第一次 FM 廣播
- 2006年1月：民間電台全面展開逢星期一至五晚七點到八點做 FM 同網上廣播
- 2006年3月6日：立法會議員蔡素玉，文化教父梁文道出席民間電台做節目嘉賓
- 2006年5月26日：支聯會主席司徒華出席民間電台做節目嘉賓
- 2006年6月4日：民間電台現場直播維園六四燭光悼念集會
- 2006年6月7日：著名電台節目主持陶傑出席民間電台任節目嘉賓
- 2006年6月21日：香港行政會議成員張炳良出席民間電台任節目嘉賓
- 2006年6月26日：港區全國人大代表朱幼麟出席民間電台任節目嘉賓
- 2006年8月29日：電訊管理局人員喺夜晚7點，帶埋法庭搜查令，到民間電台廣播室查封電台，沒收咗一批廣播設備，FM廣播被逼暫停，不過仍維持網上廣播，二房東帶走問話，但無人被起訴
- 2006年10月3日：立法會議員梁國雄親自到電訊管理局正式遞交律師信，要求有關當局喺14日內答覆申請牌照問題。
- 2006年10月4日：恢復FM廣播，又喺嗰晚 7點到9點喺旺角街頭做咗兩個鐘頭特備節目，由資深傳媒人毛孟靜主持，有份主持嘅重有黃毓民、李永達、林旭華、梁國雄、曾建成等，雖然當時用緊 FM 公開廣播，電訊管理局亦有在場，但無人被拘捕。另外，由王仁葵創作嘅民間電台台歌喺呢日首播
- 2006年10月13日：民間電台第二次畀電訊管理局人員上門查封，沒收咗一批廣播器材，亞牛曾建成被帶走問話，但無人被起訴，FM 廣播被逼暫停，不過仍維持網上廣播
- 2006年10月18：民間電台喺電訊管理局樓下嘅胡忠大廈地下對開行人路做街頭廣播節目，同時畀電訊管理局第三次沒收廣播器材，立法會議員梁國雄被帶返警署協助調查，但無人被起訴 [2] [3]
- 2006年10月18：民間電台負責人收到法庭傳票，正式畀電訊管理局落案起訴
- 2006年10月27日：直播保釣二號去釣魚島宣示主權期間畀日本保安廳攔阻情況
- 2006年11月2日：民間電台喺特首府東閘前做街頭廣播，警方同電訊管理局都派咗好多人監視，但無人被拘捕或者起訴 [4] [5]
- 2006年12月12日：行政長官會同行政會議正式宣佈拒絕海昇科技有限公司提出「民間電台」聲音廣播牌照申請。[6]

## [編輯] 參考

1. ↑ 民間電台開放大氣電波立場書(PDF file)
2. ↑ 「民間電台」大戰「電訊管理局」(一)
3. ↑ 「民間電台」大戰「電訊管理局」(二)
4. ↑ 民間電台「特首府」公民抗命再次廣播（一）
5. ↑ 民間電台「特首府」公民抗命再次廣播（二）
6. ↑ 港府拒絕「民間電台」牌照申請(大公報)

## [編輯] 相關網頁

- 民間電台網址：http://www.citizensradio.org/
- 民間電台網上直播連結：http://www.citizensradio.org/voice/citizen.m3u
- 民間電台節目重溫：http://210.17.188.211/~fm1028org/yesterday/list.html
- 馬時亨回應香港沒有公眾頻道的強烈需要：http://www.news.gov.hk/tc/category/ontherecord/061109/html/061109tc11004.htm
- 張炳良後悔參與民間電台 (大公報報導)：http://www.takungpao.com/news/06/11/06/LTA-646551.htm
- 開放大氣電波動議遭否決：http://yukmanfans.org/modules/newbb/viewtopic.php?topic_id=2072&forum=7

由 "http://zh-yue.wikipedia.org../../../%E9%A6%99/%E6%B8%AF/%E6%B0%91/%E9%A6%99%E6%B8%AF%E6%B0%91%E9%96%93%E9%9B%BB%E5%8F%B0.html" 接收

分類: 網上電台 | 電台

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文