倉頡中文輸入法 - 維基百科，自由嘅百科全書

# 倉頡中文輸入法

### 出自維基百科，自由嘅百科全書

中文輸入法 倉頡中文輸入法
發明人 | 朱邦復
發明年份 | 1976年
類別 | 字型

倉頡中文輸入法，係由台灣人朱邦復喺1976年所創製嘅中文輸入法，最初只有繁體中文版本，原名係「形意檢字法」，用嚟解決電腦輸入漢字嘅問題。1978年由中華民國前國防部長蔣緯國將軍將佢重新命名為「倉頡輸入法」。

朱先生公開倉頡輸入法，係不收分文嘅，令電腦漢化得到好大嘅進展。現今大部份嘅作業系統都附有倉頡輸入法。佢係繁體中文使用地區最常用嘅形碼輸入法。

目前最新嘅版本係第五代。

## [編輯] 版本演進

- 1977年 喺台灣發表第一代倉頡，根據一萬二千字嘅《國語辭典》所設計。
- 1980年 發表第二代倉頡，只係將第一代倉頡略作調整。
- 1982年 發表第三代倉頡，係以《康熙字典》為範圍，選取其中嘅四萬字，將第二代加以改良嘅結果。
- 1985年 喺美國發表第五代輸入法及字形產生器，共收集咗約六萬字，同時增加一啲輔助字形同修正咗少少取碼。喺朱邦復工作室網站上嘅《第五代倉頡輸入法手冊》一書中提供咗第三代、第五代改碼字嘅字碼對照表。

目前較為廣泛使用嘅係第三代倉頡。Microsoft Windows 95/98/Me/2000/XP等作業系統中內建嘅倉頡輸入法係第三代倉頡嘅改進版（修改咗一啲異體字同加入咗部份香港字，但係有錯碼）。而倉頡之友所製作嘅倉頡第五代通用版、國際版同香港版就係採用咗第五代倉頡。由「面」、「非」兩字即可辨別係第三代定係第五代倉頡：

- 三代：「面」字取碼 ＭＷＹＬ；「非」字取碼 ＬＭＹＹＹ
- 五代：「面」字取碼 ＭＷＳＬ；「非」字取碼 ＬＭＳＹ

## [編輯] 取碼原則

中文字根據「由上而下，由左而右，由外而內」等原則分拆成字型結構，再以字碼拼出。鍵盤上A至Y鍵各代表一個字碼（X鍵用喺特殊字，Z鍵通常唔用），例如A係「日」、N係「弓」。字碼分表代表唔同嘅中文字字型結構。取碼分字首及字身，一個中文字最少用一碼輸入，最長則為五碼。例如：

  「理」字 -(分拆)-> 一+土+田+土 -(對應字母)-> M+G+W+G
  「哈」字 -(分拆)-> 口+人+一+口 -(對應字母)-> R+O+M+R

## [編輯] 字碼分類

「倉頡字碼」分為五大類，共26個倉頡字母，括號文字為相對鍵及讀音：

- 五行類（哲理類）：日(A)、月(B)、金(C)、木(D)、水(E)、火(F)、土(G)
- 筆劃類：竹(H，音斜)、戈(I，音點)、十(J，音交)、大(K，音叉)、中(L，音縱)、一(M，音橫)、弓(N，音勾)
- 人體類：人(O)、心(P)、手(Q)、口(R)
- 字型類：尸(S，音則)、廿(T，音並)、山(U，音仰)、女(V，音紐)、田(W，音方)、卜(Y)
- 複合類：無論喺任何情況下，最多攞首尾兩碼，包括：鬼（HI)、虍(YP)、鬥(LN)、目(BU)、門(AN)、阝(NL)、幾(VI，不包括左下角的人)、隹（OG)、吂(YR)
- 特殊類：難(X)，用於特定嘅筆劃，包括：臼(HX)，卍(NX)等約十一種筆劃；重(Z)（喺第三代唔再使用，被一啲自製倉頡當作特殊鍵）

頭24個倉頡字母仲可以再變化、衍生出「輔助字形」嚟辨別所有嘅中文字。例如：「叉」字拆解為「又+丶」，對應字母為 E+I，其中呢個「又」就係「水」呢個倉頡字母嘅輔助字形。

倉頡字碼嘅鍵盤排列

## [編輯] 取碼上要注意嘅地方

### [編輯] 字型相似但取碼不同

例字 | 正確拆碼 | 錯誤拆碼
--- | --- | ---
免/兔 | 弓日竹山/弓山戈（以分體字取碼） | 弓日竹山/弓日竹山戈（以連體字取碼）
列/烈 | 一弓中弓/一弓火（以分體字取碼） | 一弓中弓/一弓中弓火（以連體字取碼）

### [編輯] 取碼字型同所得字型不同

取碼字型 | 所得字型 | 正確拆碼 | 錯誤拆碼
--- | --- | --- | ---
為 | 為 | 戈大弓火（依手寫體取碼） | 月弓弓竹火（依印刷體取碼）
免 | 免 | 弓日竹山（依手寫體取碼） | 尸竹日竹山（依印刷體取碼）

### [編輯] 容易拆錯嘅字

例字 | 正確拆碼 | 錯誤拆碼
--- | --- | ---
難 | 廿人人土 | 難
養 | 廿人戈日女 | 廿土人戈女
麻 | 戈十金金 | 戈木木

### [編輯] 字集收字問題

大五碼同國標碼中並冇收錄大部份嘅異體字。雖然大部份異體字都取錄咗喺Unicode裡面，但較舊版本嘅倉頡軟件並唔可以輸入呢啲異體字。

今日流行嘅微軟視窗作業系統，已經喺台灣語系嘅倉頡輸入法度做左更新，可以利用倉頡輸入法嘅拆碼方式，打得到 Unicode 嘅中文簡化字、異體字、日語漢字同埋香港字。響異體字庫入面，仲包括咗小部分錯體中文字嘅輸入方法。

例字 | 異體字 | 倉頡碼(例)
--- | --- | ---
鵝 | 鵞 | 竹戈竹日火
衛 | 衞 | 竹人木月弓
戶 | 户 | 戈尸
強 | 强 | 弓口中戈
麵 | 麪、麫 | 十水一卜尸
舉 | 擧 | 竹金手
裡 | 裏 | 卜田土女
著 | 着 | 廿手月山
匯 | 滙 | 水尸人土
線 | 綫 | 女火戈戈
廈 | 厦 | 一一山水

中文例字(碼) | 簡體例字(碼) | 日語漢字(碼)
--- | --- | ---
漢(水廿中人) | 汉(水水) | N/A
櫻(木月金女) | 樱(木月人女) | 桜(木火女)
雞(月大人土) | 鸡(水竹尸一) | 鶏(月人竹日火)
燒(火土土山) | 烧(火十心山) | 焼(火十廿山)

正體中文 | 錯體字 | 簡體例字 | 日語漢字
--- | --- | --- | ---
獎(女戈戈大) | 奬(女戈大) | 奖(戈弓大) | 奨(卜戈大)
正字喺從犬部 | 俗體寫錯成「大」 | 丬 + 夕 + 大 | 「寽」同簡體有別

## [編輯] 由倉頡衍生嘅輸入法

### [編輯] 簡易／速成輸入法

簡易輸入法，或者叫做速成輸入法（簡稱簡易或速成），係倉頡輸入法嘅簡化版本。佢嘅拆字法同倉頡相同，但只取首尾兩碼，所以一個中文字最長只有兩碼。呢個取碼法比較簡單，所以較受初學者歡迎，但用者要從大量同碼字中選擇需要嘅字，令輸入速度相對變慢。不過一啲人已經將數字碼嘅部份都死記落嚟，令輸入速度提升。另外，由於早期已預設喺Windows作業系統內，唔需要另行安裝，係好多電腦裡面最常預設嘅輸入法之一，所以有唔少使用者。

### [編輯] 快速倉頡輸入法

快速倉頡輸入法，簡稱快倉，係麥志洪先生自1987年改良第三代倉頡輸入法而成嘅。 佢嘅特點有：採用「一字多碼」嘅編碼策略、擁有容錯碼、改良標點符號編碼等等。

「快速倉頡輸入法」目前最新嘅版本係第六代。

### [編輯] 新倉頡輸入法

新倉頡輸入法大約喺Windows 2000推出嘅時間一同推出。佢免除選字嘅麻煩，對於一個熟練嘅打字員，可以喺完全唔使看螢幕嘅情況下盲打，而畀系統自動分詞選字。不過由於唔少人並唔習慣新倉頡嘅盲打模式同冇關連字嘅提供，佢哋都對新倉頡輸入法非常抗拒，甚至千方百計要搵番舊有嘅倉頡輸入法嚟重新安裝。為此，微軟喺後來嘅Windows XP裡仍然保留舊有嘅倉頡輸入法。

### [編輯] 大新倉頡輸入法

大新倉頡輸入法，打破TQC全球華人中文輸入法新記錄──220字嘅輸入法，比嘸蝦米輸入法嘅最高記錄仲快。特色係整體減少取碼數、增加六段簡碼、多種容錯碼、重覆字最佳化編排。係商業軟體。

## [編輯] 外部連結

- 朱邦復工作室
- 倉頡輸入法專區
- 倉頡之友。馬來西亞
- 倉頡之友。香港
- 倉頡輸入法介紹
- 快速倉頡輸入法第六代
- 雪熊倉頡
- 輸入法在綫 (毋須安裝嘅網上中文輸入平臺，內含倉頡輸入法)
- 大新倉頡輸入法官方網站
- 自由倉頡2004

由 "http://zh-yue.wikipedia.org../../../%E5%80%89/%E9%A0%A1/%E4%B8%AD/%E5%80%89%E9%A0%A1%E4%B8%AD%E6%96%87%E8%BC%B8%E5%85%A5%E6%B3%95.html" 接收

分類: 字形輸入法

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 日本語
- 中文