黑社會２：以和為貴 (電影) - 維基百科，自由嘅百科全書

# 黑社會２：以和為貴 (電影)

### 出自維基百科，自由嘅百科全書

《黑社會 II：以和為貴》係喺2006年出品嘅香港電影，係導演杜琪峰嘅《黑社會》嘅續集. 哩套戲亦係2006年入圍康城影展的官方項目。

哩張係經過重新組合嘅《黑社會 II：以和為貴》電影介紹圖片

## [編輯] 電影資料

### [編輯] 制作

出品機構：

- 中國星電影有限公司
- 銀河映像（香港）有限公司
- 一百年電影有限公司

發行商：

- 中國星電影有限公司 (香港)
- Tartan Films (美國)

出品人：羅守耀、向華強

監製：羅守耀、杜琪峰

導演：杜琪峰、羅永昌（執行導演）

編劇：游乃海、葉天成

主演：任達華、古天樂、張家輝、林雪、張兆輝、林家棟、王天林、譚炳文、鄭浩南、潘月彤、安志傑……等。

### [編輯] 背景及簡介

故事嘅背景同第一集一樣，講述現代香港 黑社會一啲內部爭鬥嘅事情；今集帶出嘅黑暗面更強更令人心寒，就好似其中一段係漁船上執行家法嘅場面，由執行到完成，整個過程冇剪接冇停一個鏡頭過，仲有另外一啲拍得好迫真嘅血腥鏡頭，除咗增加套戲嘅真實感之外，亦加添咗唔少嘅震憾力。

### [編輯] 劇情大綱

掃興注意：下面有概要同／或結局細節。

香港幫會「和聯勝」每兩年就要再選一個新嘅辦事人（最高統帥），兩年前由佐敦區大佬阿樂當選成為幫會嘅龍頭大哥；兩年後，幫會又要籌備選舉新龍頭，而每個有實力嘅人亦都開始有所動作。

到咗阿樂生日，曾經幫佢搵返幫會權力象徵－－－龍頭棍嘅五個契仔幫佢做生日一齊食晚飯，阿樂襯哩個機會乘機試探一吓有邊個想出嚟選做下一任龍頭。席間東莞仔高調咁提出要出嚟參選，但係只得大頭支持佢，飛機冇表態，但就反對東莞仔出嚟選，因為覺得佢冇為幫會做過乜嘢；Jimmy 仔就講明唔想做龍頭大哥，因為佢哩兩年做生意搵咗唔少錢，又同好多大老細合作喺內地搞緊房地產投資，雖然財力實力都好雄厚，就連輩份最高嘅叔父鄧伯都開聲支持，但係佢只想安安穩穩咁繼續搵錢，唔想再踩隻腳入江湖；師爺蘇亦都唔想選，剩係想學 Jimmy 仔咁喺大陸做吓生意搵錢。聽過幾個契仔嘅態度之後，阿樂心裡開始盤算點去為佢自己連任而舖路，甚至希望可以一路做落去。

Jimmy 仔陪住幫佢搵錢嘅地產老細郭生去高級酒廊度消遣，酒廊老闆兼另一幫會「新記」嘅龍頭大哥許生介紹咗一個人俾 Jimmy 仔認識，哩個人係省公安廳嘅石副廳長，佢知道「和聯勝」又要選新龍頭，不過佢唔滿意阿樂在任時候嘅香港治安，所以希望 Jimmy 仔出嚟參選，而且仲話俾 Jimmy 仔知師爺蘇喺大陸嘅地下六合彩生意將會遭到封殺。Jimmy 仔雖然對參選仍然冇興趣，但就好關心師爺蘇單嘢，點知搵極都搵唔到師爺蘇。

過咗兩日，Jimmy 仔帶住兩千萬港幣上深圳，因為佢同地產商郭生喺深圳嘅地產生意要向各單位疏通，唔想個發展計劃有咩阻礙。Jimmy 仔連同新請返嚟嘅助手阿力去到約定餐廳交錢俾經貿部嘅何科長，冇幾耐發現餐廳入面忽然間多咗好多好似公安嘅人，開頭以為係嚟捉佢哋，正想諗計走嘅時候就見到師爺蘇出現；Jimmy 仔想通知師爺蘇快啲走，點知成班公安開始採取行動，仲將佢哋幾個捉哂返公安廳。

喺公安廳羈留期間，石副廳長單獨召見咗 Jimmy 仔，仲俾返哂啲身份証同回鄉証佢應承放佢哋走，唯一條件係以後唔俾 Jimmy 仔喺大陸做生意；Jimmy 仔當然唔服點解第二個幫會嘅龍頭可以喺大陸做生意，而佢就唔得，石副廳長就解釋因為人哋係幫會龍頭而佢唔係；說話之中嘅暗示令到 Jimmy 仔進退兩難，為咗想撈返正當生意，Jimmy 仔終於決定參加今屆嘅選舉，做兩年龍頭為佢未來嘅生意舖路。

返到香港，Jimmy 仔即刻著手預備，而佢嘅大佬龍根亦都幫佢搵到幾個叔父嚟支持佢，加強佢參選嘅實力。為咗喺選舉上更有利，師爺蘇仲幫 Jimmy 仔搵咗另一個幫會「號碼幫」嘅金牌打手阿武嚟做後援；對於認錢唔認人嘅阿武嚟講，幫第二個幫會做嘢冇問題，最緊要有錢收。

當一班叔父開會時，鄧伯第一個表態支持 Jimmy 仔，但係寸爆就反對，因為佢懷疑 Jimmy 仔身邊嗰個新助手阿力係警方嘅臥底，怕到時有啲咩事就會為幫會帶嚟好大嘅麻煩；Jimmy 仔雖然好欣賞阿力，但係為咗要令班叔父放心支持佢，唯有忍痛咁帶咗阿力出海執行家法。

Jimmy 仔出爾反爾表明要出嚟參選，最唔滿意就係阿樂同埋東莞仔，於是兩個人決定綁架地產商郭生嚟要脅 Jimmy 仔退出。佢哋將郭生收埋，然後阿樂就搵 Jimmy 仔講數要佢唔好參選，點知 Jimmy 仔拒絕，仲表明如果郭生有咩依郁將會有好多人陪葬。哩吓嘢搞到阿樂十分難愖，唯有進行另外一啲開路計劃；首先佢叫助手將支龍頭棍帶上廣州收埋，吩咐如果到時選唔到佢就唔好交支棍出嚟，再去搵鄧伯提議俾佢連任，但係鄧伯為咗公平而拒絕，於是阿樂就出手整死埋鄧伯。跟住再派飛機去漏夜伏擊 Jimmy 仔。飛機引咗 Jimmy 仔上車諗住落手殺佢，不過最後都俾 Jimmy 仔說服，放低 Jimmy 仔就開車走咗。

Jimmy 仔知道阿樂已經殺到埋身，於是決定反擊；佢用金錢同武力令到阿樂身邊嘅幾個貼身跟班變節幫佢做事，仲知道咗郭生嘅收藏地點。第二日 Jimmy 仔師爺蘇同阿武一齊出動去救郭生，雖然行動成功，但係阿武就俾東莞仔殺死咗。

同一時間，阿樂因為知道自己個仔 Danny 喺學校群咗班「號碼幫」嘅古惑仔，亦都查出咗班人會喺茶餐廳度收入會費正式踢佢個仔入會，於是阿樂親自出馬喺茶餐廳嘅樓上睇住；正當 Danny 想拎出利是封俾幾個古惑仔嘅時候，阿樂由樓上行落嚟，Danny 一見到老豆即刻嚇到奪門而出，阿樂即刻喺後面追住，而幾個打手就駕住車係後面一路跟；Danny 喺啲街度穿穿插插係咁跑係咁跑，阿樂追到冇氣，於是上咗車叫司機繼續跟住佢個仔，但係車上面幾個變咗節嘅打手唔單止冇再跟住 Danny，仲一人一鎚咁喺車度將阿樂扑死。

阿樂死咗，東莞仔因為俾警察目擊佢殺咗阿武而潛逃咗去第二度，飛機因為冇乜人識所以冇人支持，喺冇競爭對手嘅情況之下，班叔父一致通過選 Jimmy 仔成為新一任嘅「和聯勝」龍頭大哥。

Jimmy 仔諗住做兩年龍頭有個交待，等搞好咗大陸嘅生意就退出江湖，點知石副廳長親手交返支龍頭棍俾佢，仲提出想佢永遠保存支棍，永遠做「和聯勝」嘅龍頭，希望喺 Jimmy 仔嘅管理之下，香港嘅治安一路保持安定。哩個時候 Jimmy 仔先至領教到深圳公安嘅利害，就連龍頭棍嘅去向都知得清清楚楚，喺冇得選擇嘅形勢之下，只有慨嘆無奈。

以後嘅「和聯勝」龍頭會係繼續選舉產生，定係好似石副廳長所交帶咁實行世襲，由 Jimmy 仔開始一代傳一代……？枯勿論結果會點，等同帥印、象徵大權嘅龍頭棍，最終做咗鄧伯嘅陪葬品之一，長埋地下。

### [編輯] 主要出場人物同埋演出者

- 林懷樂（阿樂）：任達華
- 李家源（Jimmy仔）：古天樂
- 飛機：張家輝
- 大頭：林雪
- 師爺蘇：張兆輝
- 東莞仔：林家棟
- 阿武：鄭浩南
- 鄧威（鄧伯）：王天林
- 徐添（寸爆）：譚炳文
- 省公安廳石副廳長：尤勇
- 鄭志力（阿力）：安志傑

由 "http://zh-yue.wikipedia.org../../../%E9%BB%91/%E7%A4%BE/%E6%9C%83/%E9%BB%91%E7%A4%BE%E6%9C%83%EF%BC%92%EF%BC%9A%E4%BB%A5%E5%92%8C%E7%82%BA%E8%B2%B4_%28%E9%9B%BB%E5%BD%B1%29.html" 接收

分類: 香港電影

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Deutsch
- Français
- English
- 中文