反切 - 維基百科，自由嘅百科全書

# 反切

### 出自維基百科，自由嘅百科全書

反切，係古時漢字注音方法嘅一種。反切方法用兩個漢字來注一個漢字嘅音，前面嘅字叫反切上字，後面叫反切下字（舊時係直行寫字方法，前字喺上，後字喺下）。用音標、字母拼音方案之前，反切係中國舊時最主要、使用時間最長嘅注音方法。

## [編輯] 歷史

漢語原先嘅注音方法係讀如、讀若、譬況法、直音法。

反切始見於東漢。《顏氏家訓·音辭篇》云：「孫叔然（孫炎）創《爾雅音義》，是漢末人獨知反語。」又云：「至於魏世，此事大行」。大體上漢末出現反切，魏晉開始盛行。有學者認為反切嘅初創同佛教傳入有關。梵文講寫一致，唔同中文。佛經每一個音都有意思，梵音中文寫成為研究課題。南北朝時佛敎開始流行，而文人亦都開始玩雙聲疊韻。人開始將字嘅聲韻歸類，反切就慢慢形成。個系統到咗《切韻》呢本書面世，切韻系統已經相當完整。

反切由漢到唐，多數叫『反』。到咗宋就改用『切』。例如，徒合兩字反切，唐時就叫做徒合反，宋時就叫做徒合切。

同反切相反就係合音，合音漢以前就有啦，好似：「不可」為「叵」，「何不」為「盍」，「如是」為「爾」，「而已」為「耳」，「之乎」為「諸」，「者焉」為「旃」。

## [編輯] 拼讀方法

古時嘅人用兩個漢字來注一個字嘅音。第一個字（反切上字）注聲母同埋「陰陽」，第二個字（反切下字）注韻母同埋聲調。

例如：

- 【酒】子酉切：
  - 【子】聲母為精母，陰；
  - 【酉】韻母為有韻，聲調為上聲；
  - 故【酒】精聲酉韻陰上聲。
- 【否】方久切：
  - 【方】fong1 聲母用 f，【久】gau2 韻母用 au，【否】= f + au = fau；
  - 【方】係陰平 (1)，【久】係陰上 (2)，【否】= 陰 + 上 = 陰上 = 2；
  - 所以【否】= fau + 2 = fau2。
- 【東】德紅切：
  - 【德】dak陰平；
  - 【紅】hung陽平；
  - 【東】dung陰平。

第三個「切」字表示反切呢隻方法。

## [編輯] 其他

因為古代嘅發音唔同北方話（例如而家嘅普通話），唐宋留低嘅反切用例喺普通話冇乜用，要另外再立一套。廣東話留有唔少隋唐中古漢語，反切幾有用。掉番轉頭，我地可以反切研究隋唐時講嘅中古漢語音，所以係漢語音韻學基礎之一。

有指陰陽喺中古漢語之後先有嘅，反切最初攞下字嘅聲調係嚟做注字嘅聲調，後來嘅陰陽嘅出現，上字用嚟辨陰陽。

### [編輯] 口訣

「上字辨陰陽、下字辨平仄」

## [編輯] 外面連結

- 廣韻反切上字表

由 "http://zh-yue.wikipedia.org../../../%E5%8F%8D/%E5%88%87/_/%E5%8F%8D%E5%88%87.html" 接收

分類: 聲韻學

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- Deutsch
- English
- Français
- 日本語
- Tiếng Việt
- 中文