尖沙嘴 - 維基百科，自由嘅百科全書

# 尖沙嘴

### 出自維基百科，自由嘅百科全書

中環海皮望過去尖沙嘴

尖沙嘴，簡寫做尖沙咀，係香港 九龍半島南面嘅一個地方。今時今日係市區商業同旅遊地區。香港好多大型文化設施都係起喺呢個區。原尖沙嘴只係舊水警總部凸出來一個山仔，未填海之前三面都係海，周圍有沙灘。尖沙嘴係以前係貨運中轉站，貨物都經尖沙嘴運過對面海，又或運出口。古代呢度曾經係運香樹產品，有香埗頭之稱。今時今日尖沙嘴已經九龍係主要商業區之一，好多公司都有寫字樓響呢區。尖沙嘴亦係旅遊區，有好多世界各地唔同人出出入入。其中近彌敦道重慶大廈有各色人種逗留而出名。

尖沙嘴漆咸道南東面原本係海，響1960年之前係海。填海之後，呢塊新填地就叫做尖沙嘴東。

## [編輯] 地名

大明粵大記內，地圖上嘅尖沙嘴

尖沙嘴嘅嘴，地理上係伸出水面嘅一塊地，好似雀仔個嘴突出來咁。而尖沙嘴個嘴就正正佢對住香港島 中環一帶，隔住維多利亞港。

民間人士為咗貪方便，就用咗同音字咀嚼個咀代替個嘴字，咁就有尖沙咀個寫法。呢個寫法響尖沙咀地鐵站起好之後就漸漸流行。呢家香港啲後生仔女好多時都會稱呼尖沙嘴做「老尖」或者「尖嘴」。

## [編輯] 歷史

1870年嘅尖沙嘴灣，中間個山仔就係大包米，左邊係村

尖沙嘴最早響大明時粵大記裏面。因為尖沙嘴相對於以前省城廣州，位置比較偏，亦都唔係城，所以唔會有好多記載。饒宗頤響佢篇港九前代考古雜錄，就講話粵大記圖上嘅尖沙嘴係一條村。新安志亦都有尖沙頭呢條村名。呢條村到咗英國人發展尖沙嘴先至消失。

不過響英國文獻1863年地圖上面，尖沙嘴係舊水警總部嗰個尖，尖後面一直到今日九龍公園都係山。另一邊今日天文台山。而個尖東面突出坐山仔，即係今日嘅大包米。而大包米到天文台山之間嘅潻咸道，就係當時嘅海皮沙灘。都而呢個尖同大包米係夾住個灘，叫尖沙嘴灣，或就咁叫沙嘴灣。而嗰三座山之間都係田。田裏面近大包米有尖沙頭呢條村，近天文台山海皮有尖沙圍。

大明同大清指尖沙嘴對出海面做中門，因為呢度比起其他兩邊窄，好似個海峽咁。之所以叫中，就係佢東面有鯉魚門，西面有急水門(今日汲水門)，啱啱響中間。

響大清割讓九龍畀英國之前，呢度個地方都有幾條村。新界運來嘅香木會集合到尖沙嘴運出口。另有一講法係會再運到香港島石排灣先出口。所以，呢度就有另一個名叫香埗頭。

1839年，英國海軍軍人響尖沙嘴打死村民林維喜。清政府要求交人，不過英方拒絕要求。呢個亦都係引發鴉片戰爭嘅開端。響同年戰爭爆發，英國人想攻入九龍半島，不過畀響官涌同尖沙嘴兩個炮台嘅守軍頂住。

1860年，英國得到九龍半島，就開始點去規劃呢塊地方。1884年，香港天文台就起響天文台山。1888年，天星小輪就開始行中環到尖沙嘴呢條航綫，之後尖沙嘴就一直好繁榮。初頭尖沙嘴好多地方都只係畀西人住。去到20世紀初，唐人先入呢區住。而西人就搬去高嘅地方住。所以原本西人屋因為多華人響度，拆得就拆，起高啲密啲容納多啲人。響海邊全部都係碼頭貨倉。呢個時候，尖沙嘴發展都係麼地同埋遮打兩位商人做主力。

響呢段期間，英國人亦都同尖沙嘴改咗個名，叫九龍角(Kowloon Point)。不過呢個名中文好少用，英文亦都好多時用返本地名。最尾個名都畀人遺忘。

去到1910年10月1日，九廣鐵路英段就再始行。不過響尖沙嘴嘅九龍總站就要到1913年到1915年先搞掂。成個站都係起響填地，塊地就響原尖沙嘴，即係舊水警總部同埋大包米之間同埋對出。同條鐵路一齊起嘅重有漆咸道，同條鐵路拍住來行。當時都有紅磡火車站，不過就槍會山兵房，響正同柯士甸道交界位。另一條路梳利士巴利道(今日梳士巴利道)都差唔多時期起好。而總站入啲嘅新填地，1928年就起咗尖沙嘴一大地標，半島酒店。

九龍車站響1978年搬去紅磡，即係今日紅磡車站。路軌月台乜鬼都拆晒，淨返今日另一個地標，尖沙嘴鐘樓。淨低塊地就起咗香港太空館同埋香港文化中心，重有新世界中心。

維基同享有多媒體嘅嘢：
Tsim Sha Tsui

由 "http://zh-yue.wikipedia.org../../../%E5%B0%96/%E6%B2%99/%E5%98%B4/%E5%B0%96%E6%B2%99%E5%98%B4.html" 接收

分類: 尖沙嘴 | 油尖旺區

##### Views

- 文章
- 討論
- 家下嘅版本

##### 交流

- 關於維基百科
- 社區大堂
- 城市論壇
- 詢問處
- 聯絡我哋
- 慷慨解囊
- 幫手

##### 搵嘢

##### 其他語言

- English
- 中文